**ПРОТОКОЛ ОТ ДЕВЕТОТО ЗАСЕДАНИЕ НА ОБЩИНСКИ СЪВЕТ-РУСЕ**

**Проведено на 21 май 2020 година, начало 09:00 часа**

От общо 51 общински съветници присъстваха 50, отсъства Мирослав Славчев. Заседанието беше открито и ръководено от Иво Пазарджиев – Председател на Общински съвет – Русе .

**Г-н Иво Пазарджиев**: Моля, общинските съветници да заемат местата си. Уважаеми колеги, добър ден на всички, моля да заемат местата си общинските съветници. Стартираме проверка на кворума. 41 общински съветници са се регистрирали по система. Имаме необходимия кворум да започнем нашата работа. Откривам 9-то редовно заседание на Общински съвет – Русе. Сега, ще съдействат за неработещо устройство. Преди да започнем нашата работа, днес е Св. Константин и Елена искам да използвам повода да поздравя всички, които са именици днес и празнуват на този прекрасен празник. Имаме няколко колеги, които са сред тях, да са живи и здрави, честит празник на всички. Преди да започнем да гласуването на дневния ред, на основание чл. 106, ал. 1 от Правилника за организацията и дейността на Общинския съвет, неговите комисии и взаимодействието му с общинска администрация обявявам постъпилите питания. Питане от общинския съветник Деян Недков с вх. №458, отново питане от общинския съветник Деян Недков с вх. № 470. Моля Полина Денчева-Лукова да връчи питанията. Питане от общинския съветник Алисе Муртезова, с писмен и устен отговор са всички питания. От Светлозар Симеонов имаме питане с писмен и устен отговор. От проф. д-р Михаил Илиев питане с писмен и устен отговор. Господин Бедрос Пехливанян питане с писмен и устен отговор. Господин Орлин Дяков има питане с писмен и устен отговор. Моля, на всички да им бъдат връчени писмените отговори. Преди да започнем с разискванията по дневния ред господин Рашев иска думата.

**Г-н Пламен Рашев:** Моето предложение процедурно. Тъй като все пак сме в затворено помещение и има някои неща, които трябва да се спазват и би трябвало всички да ги спазваме. Още повече има налични маски в онази част горе в началото, така че тези, които са в пасивно състояние, тоест не са на трибуна с възможност да говорят, моля ..., защото така трябва. Благодаря.

**Г-н Иво Пазарджиев:** Благодаря на господин Рашев. Започваме с разискванията по дневния ред. Имате раздаден предварително проекта за дневен ред, който е гласуван на председателския съвет. Аз ще направя няколко предложения за корекции по него, за размествания на точки. Във връзка с 2 точки, които ... няколко точки, които касаят малки населени места. А именно две точки, които касаят град Мартен, касае се за контролен лист 143, точка 6 от предварителния проект за дневен ред и контролен лист 134, 20 точка от предварителен проект за дневен ред, както и контролен лист 144, 25-та точка от предварителния проект за дневен ред. Аз предлагам тези точки да ги изтеглим най-напред, за да може кметовете на населените места, които са тук да изразят своето становище, тъй като това е изискването на чл. 46, ал. 3 от ЗМСМА, след което да можем да ги освободим, да не стоят по време на цялата сесия, те ще бъдат кратки точки. Така, че предлагам контролен лист 144 да стане 1-ва точка, контролен лист 134 да стане 2-ра точка и контролен лист 143 да стане 3-та точка. Също така предлагам контролен лист 155, който е относно даването на съгласие за сключване на договор за спонсорство между Община Русе и ПФК „Дунав“ да стане последна точка, тъй като имах разговор с д-р Симеонов по телефона. Той каза, че е готов по всяко време, когато ние му кажем да дойде, но преценихме с оглед на визитацията, която има сутринта да не го притеснявам и се разбрах с него да бъде последна точка неговата, тъй като същия има писмо предварително със зададени въпроси и заяви готовност да дойде и да отговоря на въпросите, поставени от общинските съветници. Така, че за контролен лист 155 предлагам да стане 29-та точка. Има ли други предложения по дневния ред? Не виждам. Първо ще гласуваме моите предложения за разместване, подлагам ги на гласуване.

**КВОРУМ – 49. С 49 гласа „за”, 0 „против” и 0 „въздържали се” се прие предложението.**

**Г-н Иво Пазарджиев:** Подлагам на гласуване дневния ред като цяло.

**КВОРУМ – 48. С 48 гласа „за”, 0 „против” и 0 „въздържали се” се прие**

**ДНЕВЕН РЕД:**

1. **К.л. 144** Даване на Разрешение за изработване на проект за подробен устройствен план – план за застрояване на новообразуван имот № 503.543, находящ се в местността „Дрибак 6“, с. Николово, община Русе
2. **К.л. 134** Даване на Разрешение за изработване на проект за подробен устройствен план – план за застрояване на поземлен имот с идентификатор 47336.61.13, находящ се в местността „Ясаците“, гр. Мартен, община Русе
3. **К.л. 143** Откриване на процедура за продажба на общински урегулиран поземлен имот (УПИ) VIII-1690 в кв. 70 – частна общинска собственост, с адрес: гр. Мартен, ЕКАТТЕ:47336, Община Русе, ул. „Тулча“№6, по реда на чл. 35, ал. 3 от ЗОС
4. **К.Л. 157** Предоставяне на временна финансова помощ на „Общински транспорт – Русе“ ЕАД
5. **К.л. 154** Подновяване договора за управление на управителя на общинско търговско дружество – лечебно заведение „Център по дентална медицина 1 – Русе“ ЕООД
6. **К.л. 150** Общо събрание на акционерите на „СПЛЕНДИД“ АД
7. **К.л. 141** Съгласие за продажба на общински терен от 4 кв.м. по улична регулация, приобщен към УПИ I-282 в кв. 8 по регулационния план на кв. „Долапите“, град Русе
8. **К.л. 142** Съгласие за продажба на общински терен от 4 кв.м. по улична регулация, приобщен към УПИ II-5690 в кв. 219 по регулационния план на град Русе
9. **К.л. 156** Предоставяне безвъзмездно за управление за срок от 10 г. (десет години) на самостоятелни обекти в сграда – частна общинска собственост, намиращ се в гр. Русе, ул. „Църковна независимост“ №18, етаж 7 и 10 на Регионално управление на образованието – Русе
10. **К.л. 139** Изменение на т. 1 от Решение №483, прието с Протокол №20 от 23.03.2017 г., изменено с Решение №1001 от 15.11.2018 г., във връзка с поемане на общински дълг за изпълнение на дейностите по ремонт на първостепенна и второстепенна улична мрежа на територията на град Русе, в частта „Условия за усвояване и погасяване“
11. **К.л. 151** Корекция на Бюджета на Община Русе за 2020 година
12. **К.л. 152** Информация за изменения на Бюджета на Община Русе към 31.03.2020 година
13. **К.л. 140** Определяне на начална тръжна цена за отдаване под наем на земеделски земи от общинския поземлен фонд на Община Русе
14. **К.л. 146** Решение за даване на съгласие на Община Русе да кандидатства като партньор по програма „Опазване на околната среда и климатични промени“, съфинансирана от ФМ на ЕИП 2014-2021 г.
15. **К.л. 147** Съгласие на Община Русе да издаде Запис на заповед, без протест и разноски в полза на Министерство на околната среда и водите, Управляващ орган на Оперативна програма „Околна среда 2014-2020“
16. **К.л. 153** Даване на Съгласие за издаване на Запис на заповед, без протест и разноски в полза на Министерство на труда и социалната политика, управляващ орган на Оперативна програма „Развитие на човешките ресурси“ 2014-2020
17. **К.л. 148** Промяна местоположението на предоставяне на социалната услуга Дом за пълнолетни лица с физически увреждания /ДПЛФУ/ „Милосърдие“, считано от 01.07.2020 г.
18. **К.л. 149** Годишен отчет по Програмата за развитие на читалищната дейност на територията на Община Русе за 2019 г.
19. **К.л.132** Даване на Разрешение за изработване на проект за подробен устройствен план – план за застрояване на поземлен имот с идентификатор 63427.150.228, находящ се в местността „Караманлийка“, гр. Русе
20. **К.л. 133** Даване на Разрешение за изработване на проект за подробен устройствен план – план за застрояване на поземлен имот с идентификатор 63427.156.529, находящ се в местността „Под Левента“, гр. Русе
21. **К.л. 135** Даване на Разрешение за изработване на проект за подробен устройствен план – план за застрояване на поземлен имот с идентификатор 63427.157.1397, находящ се в местността „Папаз дере“, гр. Русе
22. **К.л. 136** Даване на Разрешение за изработване на проект за подробен устройствен план – план за застрояване на поземлен имот с идентификатор 63427.169.775, находящ се в местността „Гълъбец“, гр. Русе
23. **К.л. 137** Даване на Разрешение за изработване на проект за подробен устройствен план – план за застрояване на поземлен имот с идентификатор 63427.169.580, находящ се в местността „Гълъбец“, гр. Русе
24. **К.л. 138** Одобряване на задание, разрешаване изработването на подробен устройствен план /ПУП/ - Парцеларен план за техническа инфраструктура извън урбанизираната територия – захранващ водопровод и кабел НН до имот с идентификатор 63427.43.23 в м. „Кадишева нива“ – землище на гр. Русе
25. **К.л. 158** Отчет за дейността на Общински съвет – Русе за периода ноември 2019 г. – април 2020 г.
26. **К.л. 145** Създаване на Временна комисия, която да подготви промени, свързани с изменение и допълнение на Правилника за организацията и дейността на Общински съвет – Русе, неговите комисии и взаимодействието му с общинска администрация
27. Избиране на комисия, която да извърши проверка на документите на кандидатите за съдебни заседатели и изготви доклад с предложение до ОбС – Русе за лица, които ще се предложат за съдебни заседатели за Районен съд – Русе
28. **К.л. 155** Даване на съгласие за сключване на договор за спонсорство между Община Русе и ПФК „Дунав“
29. Питания
30. Изказване на Мариян Димитров – вх.№ 486/2020 г.

**Г-н Иво Пазарджиев:** Преди да започнем с 1-ва точка давам думата на кмета на Община Русе, господин Пенчо Милков, заповядайте.

**Г-н Пенчо Милков:** Уважаеми колеги общински съветници, уважаеми русенци, както обещах и предния път в началото на всяка сесия дължим информация на вас и на нашите съграждани по отношение на ситуацията във връзка с пандемията и най-вече нейното отражение върху бюджета на Община Русе, тъй като за здравните измерения вие получавате надлежна информация от други органи. По комисии за съветниците, които са искали информация ние сме предоставяли периодично и както неведнъж съм казвал, който от вас иска информация ще му бъде предоставяна максимално бързо, за да може после и въпросите ви към мен да бъдат действително подготвени. Сега по отношение на ситуацията, анализа на изпълнението е подготвен към края на месец април, 30 април, спрямо същия период за 2019 г. и анализа показва, че приходите в общината са спаднали с приблизително 6 милиона лева. Напомням на всички, че местните ни приходи в размер от обшия ни бюджет 133 милиона, местните ни приходи са 44 милиона. От тези суми ние имаме намаление на 6 милиона до тук приходи, от които от данъчни приходи и такса битови отпадъци, сумата от тези 6 е 4 милиона и половина приблизително, което е с 39% по-малко, а неданъчните приходи е милион и половина по-малко намаление с 30%. Приходи от услуги, пояснявам за какво става дума, услуги, които предоставя общината – билети, реклама, нощувки, цветя, паркинги, технически услуги, с 46% е намалението от приходите от ползване на тротоари и площи, като, както ви казах и предния път ние ги възстановяваме своевременно тротоарното право на потребителите, които бяха го заплатили предварително, всичко се възстановява. С 11% е намалял и приходите от наеми, тъй като имаше и такива обекти да припомня се затвориха въз основа на министерските ограничения, общината реагира веднага. Щетите за нашия бюджет за този период няма как да бъдат изцяло компенсирани, защото независимо, че с настойчивост ние смятаме, че ще съберем голяма част от данъчните ни приходи от такса смет, все пак има неданъчни приходи, а отделно е намаляла и икономическата активност, което може да създаде трудности от събирането и на всички очаквани данъчни приходи от лицата. За неданъчните приходи, смятаме че съществено ще е намалението за месеците май и юни, които са след този анализ ще ви дам също информация надлежно. Очакваме гражданите и фирмите да бъдат много предпазливи, меко казано след края на кризата икономическата активност да е занижена и не е ясно как ще изпълним и заложената в бюджета цел от 1 цяло и 44 цяло милиона продажби от собственост. В тази връзка съм изискал по отношение само на собствеността от дирекцията и от ресорния заместник-кмет са посочени мерки за интензивно промотиране на имотите, които са в програмата по начини, по които до момента не е правено, за да може все пак с действия да компенсираме частично удара. За компенсиране, обаче последиците от намаляване приходите на общината ние сме предприели редица рестриктивни мерки. В приходната част на бюджета преразглеждане, заложил съм на правната дирекция срок и изискване да се разработи преразглеждане на всички наредби, основно тези, касаещи събирането на приходи, актуализиране цените на услугите съгласно съвременните условия, както следва: административни, технически услуги, цените за паркинг, за да се засили дейността в тази насока. Засилване контрола върху таксите за притежаване на кучета, нещо което изобщо е неглижирано до елемент, че хората изобщо не знаят, че има такава. По таксите, които събираме излиза, че домашните кучета в Русе са познайте, 100, което не е така. Всички обичаме животните и ако го правим трябва да си платим таксата за домашно куче. Засилване контрола за ползване на маси и столове по тротоари и улични платна. Засилване контрола от звено „Защита на потребителите“. Засилване контрола при необходимост от репатриране на автомобили. Тук искам изрично да кажа на хората, че политиката, която ще водим е ..., отварям една скоба по отношение на репатрирането, по отношение на паркирането за изграждане на система изцяло с СМС-паркиране в града и основно автомобилите да бъдат с поставяне на скоби. Единствено автомобили, които застрашават движението или създават предпоставка за ПТП ще бъдат репатрирани. Тези, които са спрели на позволено място, но не са заплатили таксата да бъдат със скоби. Както казах да се търсят интензивно варианти и за продажба на тази собственост, която общинския съвет е разпоредил в списъка, който е гласувал. В разходната част на бюджета ограничаване, както казах и предния път издръжките на всички местни структури, общински предприятия, второстепенни разпоредители, недопускане на необосновани и ненужни разходи. За всеки разход макар и в минимален размер се пишат докладни и се обмисля много внимателно. Отмяна на големи културни мероприятия, за жалост заглавията на вестниците днес ме изпревариха, тук включвам Мартенски музикални дни. Предвид големите парични наличности в градини, в училища по банковите им сметки сме изпратили на част от тези директори да предприемат желаните от тях мерки за ремонти с налични при тях средства, за да може да се подпомогне общинския бюджет. А на сесията през месец юни най-вероятно ще ви предложим да се коригира финансирането на някои обекти, за които няма все още обявени обществени поръчки от капиталовата програма, които не са от решаваща значимост, няма да се застраши основно обществения интерес, за да се спестят тези разходи. На всички искам да кажа, че основен приоритет е продължаването и завършването на започнатите дейности, в никакъв случай те да не пострадат, да не се стигне до там да ги затормозим в резултат на трудната икономическа обстановка, има срокове, които трябва да спазим, тази дейност ще продължи. На всички искам да кажа, че работя много активно с държавната власт, вчера съм бил в Министерство на околната среда и водите и с Националното сдружение на общините в Република България, в което Русе и община Русе ще заеме много, много по-активна позиция в органите на сдружението, държим също много активна връзка. Искам също да ви уведомя всички, че кандидатстваме активно и за финансиране по различни програми и фондове, вие ще видите част от материалите днес и в тази насока сме много активни с дейности, за да осигурим в крайна сметка одобряването на Община Русе, не просто да подготвим и да подадем проект, а правя всичко възможно да получим финансиране и по тези допълнителни възможности, които се откриват пред общината. С това ще завърша с едно изречение, надявам се, че трудностите са ни направили отговорни, единни. С много от вас говоря между сесиите и го виждам в поведението на съветниците и на гражданите, че трудностите в крайна сметка не ни скарват, а ни правят по-мъдри и се надявам днешната сесия да го покаже. Както давам пример със своето поведение, няма политиканстване и политически ежби. Надявам се да дадете предложения не само на сесия, винаги сте добре дошли, вие сте мъдри хора по отношение на справяне с последиците на кризата всеки един от вас ще бъде изслушан и ще взема мнението му под внимание. Благодаря ви.

**Г-н Иво Пазарджиев:** Благодаря на кмета на Община Русе. Започваме с точките по дневния ред.

**1 Точка**

**К.л. 144 Даване на Разрешение за изработване на проект за подробен устройствен план – план за застрояване на новообразуван имот № 503.543, находящ се в местността „Дрибак 6“, с. Николово, община Русе**

**Г-н Иво Пазарджиев:** Госпожа Магдалина Илиева ще докладва, заповядайте.

**Г-жа Магдалина Илиева:** Уважаеми господа общински съветници, този контролен лист е свързан с даване на разрешение за изработване на проект за подробен устройствен план – план за застрояване в местността „Дрибак“ в с. Николово. Приложени са всички документи. Това, че ВиК е посочило, че не поддържа в района водопроводни и канализационни мрежи, отговарям във връзка с въпрос от комисията, да обясня, че на следващ етап от процедурата за одобряване на ПУП-а се изяснява този въпрос. Изисква се изработването на парцеларен план за довеждаща инфраструктура след неговото одобрение, тогава следва чак одобрението на подробния устройствен план. Благодаря.

**Г-н Иво Пазарджиев:** Благодаря на г-жа Илиева. Съгласно чл. 46, ал. 3 от ЗМСМА кмета на район или кмета на кметство се изслушват задължително при обсъждане на въпроси, отнасящи се за кметствата или района. Давам думата на господин Златан Ванев, кмет на Кметство Николово. Заповядайте, господин Ванев.

**Г-н Златан Ванев:** Здравейте. Уважаеми господин Председател, уважаеми господин Кмете, уважаеми господа народни ..., общински съветници, кметство Николово дава положително становище за продължаване на процедурата за разрешаване на ..., за изработване на проект за подробен устройствен план застрояване на новообразуван имот № 503.543. Благодаря ви.

**Г-н Иво Пазарджиев:** Благодаря на кмета на Кметство Николово. Има ли въпроси и предложения по точката? Не виждам. Подлагам на гласуване проекта за решение.

**Ръчно гласували:**

**Г-н О. Дяков – „за“.**

**КВОРУМ – 49. С 49 гласа „за”, 0 „против” и 0 „въздържали се” се прие**

**РЕШЕНИЕ № 142**

На основание чл.21, ал.2, във връзка с чл.21, ал.1, т.11 от ЗМСМА, чл.124а, ал.1 и чл.124б, ал.1, във връзка с чл.110, ал.1, т.3 от ЗУТ и искане с вх.№№УТ-27-6/24.01.2020г. и 94Т-958-1#1/21.02.2020г. от Теодор Петров Димитров, Общински съвет – Русе реши:

1. Одобрява задание за проектиране на подробен устройствен план - план за застрояване на новообразуван имот № 503.543, находящ се в местността „ДРИБАК 6“, с. Николово, община Русе, като с плана да се определи вилна зона за застрояване – Ов, а ограничителните линии на застрояване да се разположат на по 4 метра от двете странични граници на имота и от външната граница на имота към обслужващия път от северозапад и на 16 метра от дъното на имота. Да се запазят като елементи на плана за застрояване съществуващите годни сгради в имота, за които има надлежно издадени строителни книжа. Проектът да се изработи в съответствие с изискванията на Наредба №8 за обема и съдържанието на устройствените планове и на чл.108, ал. 2 от ЗУТ. Да се съобразят изискванията и условията дадени с писма №30-9965-45#1/10.03.2020г. от „В и К“ ООД – Русе и 30-9965-45#2/12.03.2020г. от „ЕРП Север“ АД;
2. Разрешава изработване на план за застрояване на новообразуван имот № 503.543, находящ се в местността „ДРИБАК 6“, с. Николово, община Русе, в съответствие с одобреното в т.1 задание.

**2 Точка**

**К.л. 134 Даване на Разрешение за изработване на проект за подробен устройствен план – план за застрояване на поземлен имот с идентификатор 47336.61.13, находящ се в местността „Ясаците“, гр. Мартен, община Русе**

**Г-н Иво Пазарджиев:** Госпожа Магдалина Илиева, заповядайте.

**Г-жа Магдалина Илиева:** Във връзка с искане на Теменуга Малева се предлага да се разреши изработването на ПУП – план за застрояване на поземлен имот в местността „Ясаците“, приложени са всички необходими документи. Благодаря.

**Г-н Иво Пазарджиев:**  Благодаря на госпожа Илиева. Във връзка със становището на кмета на Мартен давам думата на господин Димо Тонев, кмет на Мартен. Заповядайте.

**Г-н Димо Тонев**: Уважаеми господин Председател, уважаеми кметове, уважаеми общински съветници, моето становище е положително, както и писмено го дадох.

**Г-н Иво Пазарджиев:** Благодаря на кмета на Мартен. Има ли въпроси и предложения по точката? Не виждам. Подлагам на гласуване проекта за решение.

**КВОРУМ – 47. С 47 гласа „за”, 0 „против” и 0 „въздържали се” се прие**

**РЕШЕНИЕ № 143**

На основание чл.21, ал.2, във връзка с чл.21, ал.1, т.11 от ЗМСМА, чл.124а, ал.1 и чл.124б, ал.1, във връзка с чл.110, ал.1, т.3 от ЗУТ и с чл. 17, ал. 2 от Наредба №7 за правила и нормативи за устройство на отделните видове територии и устройствени зони и искане с вх.№УТ-27-23/17.03.2020г. от Теменуга Валериева Малева, Общински съвет – Русе реши:

1. Одобрява задание за проектиране на подробен устройствен план – план за застрояване на поземлен имот с идентификатор 47336.61.13, находящ се в местността „Ясаците“, гр. Мартен, община Русе, като с плана за имота се определи жилищна зона с преобладаващо малкоетажно застрояване /Жм/ с цел създаване на устройствени условия за изграждане в него на нежилищни обслужващи обекти с малка етажност, допустими съобразно чл. 17, ал. 2 от Наредба №7 за правила и нормативи за устройство на отделните видове територии и устройствени зони. Проектът да се изработи в съответствие с изискванията на Наредба №8 за обема и съдържанието на устройствените планове и на чл.108, ал. 2 от ЗУТ. Да се съобразят изискванията и условията дадени с писма №30-9965-68#1/01.04.2020г. от „В и К“ ООД – Русе и 30-9965-68#2/03.04.2020г. от „ЕРП Север“ АД;
2. Разрешава изработване на план за застрояване на поземлен имот с идентификатор 47336.61.13, находящ се в местността „Ясаците“, гр. Мартен, община Русе, в съответствие с одобреното в т.1 задание.

**3 Точка**

**К.л. 143 Откриване на процедура за продажба на общински урегулиран поземлен имот (УПИ) VIII-1690 в кв. 70 – частна общинска собственост, с адрес: гр. Мартен, ЕКАТТЕ:47336, Община Русе, ул. „Тулча“№6, по реда на чл. 35, ал. 3 от ЗОС**

**Г-н Иво Пазарджиев:** Госпожа Златомира Стефанова ще докладва, заповядайте.

**Г-жа Златомира Стефанова:** Добро утро на всички. Уважаеми господин Председател, уважаеми господин Кмет и уважаеми общински съветници, по контролен лист 143 Венета и Георги Димитрови са подали искане да закупят имот в гр. Мартен по специалния ред, по Закона за общинската собственост, дава възможност при законно построена сграда да се закупи общинската земя без търг или конкурс. Комисията за общинска собственост е изразила положително становище, ние поддържаме предложението.

**Г-н Иво Пазарджиев:** Да, благодаря на госпожа Златомира Стефанова. Давам думата на кмета на Кметство Мартен Димо Тонев за становище.

**Г-н Димо Тонев:** Нашето становище е положително човека да си закупи парцела, особено сега във време на пандемия всеки лев е ценен.

**Г-н Иво Пазарджиев:** Благодаря на кмета на Мартен. Има ли предложения и въпроси по точката? Не виждам. Подлагам на гласуване проекта за решение.

**КВОРУМ – 50. С 50 гласа „за”, 0 „против” и 0 „въздържали се” се прие**

**РЕШЕНИЕ № 144**

На основание чл. 21, ал. 2, във връзка с чл. 21, ал. 1, т. 8 от Закона за местното самоуправление и местната администрация, във връзка с чл. 35, ал. 3, чл.8, ал. 1 и ал. 9, чл. 41, ал. 2 от Закона за общинската собственост, чл. 31, ал. 1 от Наредба №1 за общинската собственост на Общински съвет – Русе, Заявление вх. №ОИ-01-3/26.02.2020 г. и извлечение от Протокол №4/09.04.2020 г. на Комисията по общинска собственост, Общинският съветреши:

1.Допълва годишната програма за управление и разпореждане с имоти общинска собственост за 2020 г. с продажба на общински поземлен имот – земя, представляващ застроен урегулиран поземлен имот (УПИ) VIII-1690 в кв.70 по регулационния план на гр. Мартен, Община Русе, с площ от 710 кв.м., отреден за жилищно застрояване, а по Кадастралния план на града, представляващ ПИ №0.1690, с площ от 710 кв.м., с трайно предназначение на територията: Урбанизирана, начин на трайно ползване: Ниско застрояване (до 10 m), с адрес: гр. Мартен, Община Русе, ЕКАТТЕ: 47336 ул. „Тулча“ №6, предмет на АЧОС №5581/20.11.2008 г., вписан под №124, том 51, н.д. 12689, вх. рег.№117 от 26.11.2008 г. по описа на Службата по вписвания – Русе, с прогнозен приход от продажбата в размер на 20 553,00 лева.

2. Дава съгласие за продажба на общински поземлен имот – земя, представляващ застроен урегулиран поземлен имот (УПИ) VIII-1690 в кв.70 по регулационния план на гр. Мартен, Община Русе, с площ от 710 кв.м., отреден за жилищно застрояване, а по Кадастралния план на града, представляващ ПИ №0.1690, с площ от 710 кв.м., с трайно предназначение на територията: Урбанизирана, начин на трайно ползване: Ниско застрояване (до 10 m), с адрес: гр. Мартен, Община Русе, ЕКАТТЕ: 47336 ул. „Тулча“ №6, предмет на АЧОС №5581/20.11.2008 г., вписан под №124, том 51, н.д. 12689, вх. рег.№117 от 26.11.2008 г. по описа на Службата по вписвания – Русе, на ГЕОРГИ КИРИЛОВ ДИМИТРОВ и ВЕНЕТА СТОЯНОВА ДИМИТРОВА на цена от 20 553,00 лева, без включени дължими данъци и такси. Последните са за сметка на купувачите.

Решението подлежи на оспорване чрез Общински съвет - Русе пред Административен съд – Русе, по реда на АПК, в 14-дневен срок от съобщаването му.

**4 Точка**

**К.Л. 157 Предоставяне на временна финансова помощ на „Общински транспорт – Русе“ ЕАД**

**Г-н Иво Пазарджиев:** Кой ще докладва? Господин Димитър Недев. Заповядайте, господин Недев.

**Г-н Димитър Недев:** Уважаеми дами и господа общински съветници, предложението е във връзка с получено писмо от изпълнителния директор на Общинско предприятие „Общински автотранспорт“ ЕАД гр. Русе. В писмото се иска общинския съвет да разгледа възможността за осигуряване на финансова подкрепа на общинското дружество чрез предоставяне заем от Община Русе. Към самото писмо са прикрепени счетоводни документи, прогнозен паричен поток до края на 2020 г. От приложените документи се вижда недостига на финансови средства за извършване транспортната дейност на самото дружество. И искам да подчертая, че това е един прогнозен разчет. Предвид настоящата ситуация ние предлагаме на общинското дружество да бъде отпусната допълнителна помощ в размер на 250 000 лв. чрез увеличаване размера на главницата по договора за паричен заем сключен с Община Русе на 16.11.2017 г. В същото време клаузите, които са по договора, имам предвид останалите клаузи остават непроменени. Финансовите средства за помощта ще бъдат осигурени от резерва на Община Русе. Ако имате други въпроси съм готов да отговоря.

**Г-н Иво Пазарджиев:** Благодаря на г-н Недев. Има ли въпроси и предложения по точката? Госпожа Алисе Муртезова, заповядайте.

**Г-жа Алисе Муртезова:** Уважаеми господин Председател, уважаеми господин Кмет, уважаеми колеги, както всички знаят аз съм нов съветник и предполагам има представител на дружеството, защото ми направи впечатление, че откакто дружеството „Общински транспорт Русе“ така съществува вече има паричен заем близо 900 000 лв. Каква е причината да продължава да се дотира това дружество? И следващият ми въпрос е новата транспортна схема трябваше да заработи от 01.01.2020 г. защо не заработи, какви са причините да не е заработила към днешна дата? Защото, доколкото си спомням това, което тогава се говореше, очакваше се с въвеждането ѝ да се увеличат приходите на дружеството. Иначе сега от тук нататък на нас ще ни предстои да разглеждаме много точки във всички следващи сесии и повечето от тях ще бъдат свързани с пандемията и много често ще се казва, че нещо не се е случило, заради КОВИД, ама преди това е нямало КОВИД. Благодаря.

**Г-н Иво Пазарджиев:** Благодаря на госпожа Муртезова. Господин Недев виждам в готовност да отговори.

**Г-н Димитър Недев:** Уважаема госпожа Муртезова, що се отнася до новата Транспортна схема, която казвате, че трябва да започне ..., е трябвало да започне от 1 януари 2020 г. за новата транспортна схема са необходими 150 превозни средства, с които не се разполага в момента. Знаете, че Община Русе и Общински автотранспорт участват в поръчка за закупуване на транспортни средства допълнителни, дори и с тяхното закупуване Общински автотранспорт няма да има всички налични превозни средства и в момента търсим други варианти за доставка на други транспортни средства, екологично чисти, които да бъдат електробуси или на метан, но това е естествено в бъдещето. Що се отнася до финансовото състояние на самото дружество искам да отбележа, че самия транспорт, градски транспорт никъде не е печеливш. Функцията на градския транспорт е, че той трябва да бъде екологично чист и да намалява емисиите във вредния въздух, както и фините прахови частици. Именно затова е пристъпено към закупуване на допълнителни транспортни средства, както аз, така и Вие, по-нататък ще дискутираме във Ваше питане състоянието на автобусния парк. Не харесвам тези автобуси, които се движат от 2012 г. Проблемите в самото предприятие „Общински автотранспорт“ според мен са наслагвани. В моментът ние предприемаме действия за подобряване и автоматизиране част от токоизправителните станции. Това ще стане възможно през следващата година с едни планирани разходи от порядъка на около 500-600 хиляди лева, където след преустройството на тези станции ще имаме годишен ефект или годишна печалба, което ще намали загубата с около 250 000 лева. Тоест за 2 години и половина тази инвестиция ще се върне и тя ще намали загубата на общинско предприятие Тролейбусен транспорт.

**Г-н Иво Пазарджиев:** Благодаря на господин Недев. Господин Деян Недков има думата, след него господин Пехливанян. Господин Пехливанян за изказване, нали? (коментар от зала не се чува) Да.

**Г-н Деян Недков**: Уважаеми господин Председател, уважаеми господин Кмет, уважаеми колеги, видно в представения материал е написано, че са проведени разговори с изпълнителния директор за оптимизиране на разходите, намаляване на загубите. По време на комисиите попитах г-н Георгиев, сега и г-н Недев отговори това не е възможно, а попитах дали има как да се увеличат приходите, на което разбрах, че това не е възможно. Пак ще попитам имате ли някаква визия как може да се увеличат приходите с помощ от общината? И няколко въпроса към г-н Георгиев, какви са заплатите на администрацията в „Общински автотранспорт“ спрямо тези на администрацията в община Русе? На какви заплати са шофьорите, близки ли са до минималната? Според Вас от продажба на билети от шофьорите възможно ли е да се злоупотреби и да се ощети дружеството? Кога планирате шофьорите да продават билети само в краен случай? Последният ми въпрос е да попитам г-н Георгиев какъв е опита му в областта на транспорта и превоза на пътници преди да бъдете назначен като директор на дружеството? Благодаря.

**Г-н Иво Пазарджиев:** Благодаря на г-н Недков. След него думата има г-н Пехливанян и г-н Рашев, след което ще ... Аз ще направя процедурно предложение за изслушване на г-н Георгиев. Господин Станимир Станчев след това. Заповядайте г-н Пехливанян.

**Г-н Бедрос Пехливанян:** Господин Председател, господин Кмет, колеги, аз помня, че още миналия мандат, когато го създадохме това дружество наистина беше единствената форма, под която можехме да запазим някакъв транспорт за града ни. На комисиите също споменах, че това дружество, както в София, в Бургас и някои други общински предприятия е единствения начин, който може да се възползва от европроекти, да така е. При всички положения „Общинския автотранспорт“ ще е на загуба. Това го показва, че ние дотираме поне от година и половина точно това дружество и ще го дотираме. Но колегата беше прав, че иска поне някакъв анализ да се види за насоките как, по какъв начин можем поне от разходите да спестим от това дружество. Освен това, ако го товарим и с допълнителни такива като примерно да плаща една известна част от тези дезинфекционни чешмички и така нататък, които бяха също сложени в града ни, да се товари с част от тях и това дружество, въпреки завидното си в момента положение, да плаща и такива допълнителни разходи, мисля че ние по този начин му помагаме в кавички за това. Въпросът ми е, че ние ще го дотираме това дружество, ние сме наистина за, но хубаво е да получим една малко по такава икономическа насока по отношение на разходването на средствата. Благодаря ви.

**Г-н Иво Пазарджиев:** Благодаря на г-н Пехливанян. След него г-н Пламен Рашев, заповядайте.

**Г-н Пламен Рашев:** Уважаеми господин Председател, уважаеми господин Кмет, колеги, има един постулат – „Който си има собственост, трябва да я управлява“. Преди време собствеността на тролейбусния транспорт беше на една чужда фирма, в която ние имахме 30% участие. Тази чужда фирма не от добро каза, че иска да се откаже и тогава даде възможност собствеността да бъде 100% наша, включително и с възможност по-нататък ние да кандидатстваме за нови транспортни средства. В същото време още тогава дружеството ЕГГЕД беше на загуба, въпреки че това е една структура, която продължава да е оператор в Полша, в Холандия и е най-големия оператор за обществен транспорт в Израел. Така, че и самите евреи са изпитвали трудности големи. Не може да не кажем, че сега изпитва същото и нашето 100% търговско дружество. Въпреки, че ако погледнем ОПР-то от първите 3 месеца на тази година сравнено с първите 3 месеца на миналата се вижда, че загубата намалява. Миналата година е била първите 3 месеца 184, а тази е 62 и какво от това. Явно трябва да се заемем по-сериозно. Ние в нашия формат на местна коалиция, в нашите заседания излязохме с предложение да се направи една комисия, която да ... наистина обследва и така в дълбочина да види какво, що и да предложи на общинския съвет конкретни действия, които естествено може да бъде и трябва да бъде под егидата на администрацията, щото там са специалистите, там са тези, които знаят най-много като цифри. Така, че това предлагам заедно с още нещо, това е на отговор на г-жа Муртезова, която няма толкова стаж, примерно тези, които бяха предния мандат се сещат как беше приета новата транспортна схема, която беше един виртуален модел на нещо много хубаво, което няма възможност да се осъществи. Тогава беше набързо приета и съответно с много недостатъци, защото реално ние нямахме возила, които да изпълнява тези функции. Новата транспортна схема беше приета набързо, защото трябваше да се усвоят средства, които са европейски средства по отношение на тази именно програма, която ползвахме. Така, че формално повтарям една комисия, която да направи анализ и да създаде съответно информация, за да се представи на общинския съвет. Мерси.

**Г-н Иво Пазарджиев:** Благодаря на г-н Рашев. Господин Станимир Станчев. Реплика ли? Госпожа Муртезова за реплика ли? Заповядайте, втора реплика за г-н Пехливанян.

**Г-жа Алисе Муртезова /реплика/:** По стечение на обстоятелствата във връзка с новата транспортна схема бяхме поканени в Община Русе дружествата, които имат над 1000 човека персонал. И Медика е едно от тях и присъствах на изключително ефективната работа на комисията и видяхме всички проблеми, които ние бизнеса имаме в града с тази стара транспортна схема. Знаем, че транспортната схема е създадена в началото 1984 година и след това много пъти е актуализирана в зависимост от това от нуждите на населението, на предприятията и т.н. И тогава всички ние дадохме предложения по какъв начин да бъде оптимизирано всичко това, защото сега всички търсят общо взето на парче да си решават проблемите. Аз не съм съгласна, че тази транспортна схема няма да може да бъде осъществена и е нещо имаджинерно. Напротив, мисля че с общи усилия, дали това ще бъде комисия, както Вие казахте, господин Рашев или някаква друга форма трябва да се измисли наистина вариант, който ще бъде работещ. Естествено, че това няма да бъде вариант, който е неосъществим, но ние тогава говорейки всички, които присъствахме на тази среща, всичко беше наистина в рамките на това какво може да бъде реализирано с наличните и съответно с новите транспортни средства, които ще бъдат закупени. Благодаря.

**Г-н Иво Пазарджиев:** Благодаря на госпожа Муртезова. Втора реплика за г-н Пехливанян.

**Г-н Бедрос Пехливанян /реплика/:** Господин Председател, господин Кмет, колеги, правя реплика на г-н Рашев във връзка с фирмата, която оперираше толкова години града ни. Много колеги, хайде да не е много, но някои от тях дори имаха възможността да отидат и да се ципликатна Мъртво море в Израел. Колко години остана в Полша, господин Рашев, тази фирма? (коментар от зала не се чува) Три-четири. В Европа къде има? В България се направи само тук някакъв такъв опит, мисля че да не бъркам, мисля че беше и в Пловдив, но това са злополучни, във Варна, мисля че беше, да. Така, искам да ви кажа, че нарочно се изкарваше едното дружество на загуба, а другото дружество, което е пак на същия собственик излизаше на макар и малка печалба. Така, че нека да си припомним това нещо и гражданите да знаят, че тези морги, които бяха и до момента бяха докарани наистина от петата фирма в света, която е по автотранспорт, но забележете за автобусен транспорт. Бяха докарани, мисля че не втора, ами трета употреба. Слава Богу, че голяма част от тях и досега работят.

**Г-н Иво Пазарджиев:** Дуплика за г-н Рашев, заповядайте.

**Г-н Пламен Рашев /дуплика/:** Всъщност, аз не съм почитател на еврейската фирма, ако искате нещо такова да внушите. Напротив ние тръгнахме по един нов път. Но просто, когато тази фирма оперираше със 70% от участието в дружеството, другите бяха 30 на общината тогава ние такива пари просто не сме наливали в тази фирма. 30% тези, които би трябвало да наливаме просто ние си ги спестявахме, а всичко, което в този смисъл беше загуба, беше на основния, мажоритарния собственик. Сега няма къде да избягаме, така че в момента трябва всичко ние да плащаме. И защото този транспорт е обществено необходим и затова трябва да измислим начин, така че да бъде ефективен. И мисля, че сме тръгнали в правилния път. Няма какво сега да търсим под някаква форма да се връщаме за Израел, за екскурзии, че да вземем да направим една екскурзия до Черно море и да свършим работата ...

**Г-н Иво Пазарджиев:** Времето изтече, господин Рашев.

**Г-н Пламен Рашев:** ... ефективно в посока да ни е добре нашата фирма тука.

**Г-н Иво Пазарджиев:** Благодаря на г-н Рашев. Следващо изказване на г-н Станимир Станчев, заповядайте.

**Г-н Станимир Станчев**: Уважаеми господин Председател, уважаеми господин Кмет, колеги общински съветници, скъпи представители на медиите, доста, доста интересен разговор се получи тръгнахме от транспорт, стигнахме до туризъм. Виждам, че така доста е всеобхватна материята, нека да се съсредоточим върху това, което ни предстои. Естествено, че общинския транспорт получава своята финансова помощ от общината, но е естествено това, че общината е длъжна и апропо ние общинския съвет да имаме въпроси и да питаме какви са плановете за оптимизация на течовете така наречени на дружеството, ако има такива. Част от въпросите, които зададе преди малко бяха в този ред на колегата Недков и на другите колеги. Второто, което е получава се малко или много, или при мен така остава едно чувство двойния аршин. Защото при откриването на сесията преди малко господин кмета каза в една от мерките, рестриктивните мерки, които подчертавам, които той подчерта е изпратил писма на всички общински дружества ясни, градивни и т.н. за оптимизация на разходите. В тази връзка въпроса ми е какви оптимизации ще направи? Щото ... управителя говоря на дружеството. Аз тука благодаря на г-н Пазарджиклиев, че ще направи такава процедура, затова аз не я правя да го изслушаме него, което е редно. Защото ми прави впечатление, че има увеличаване на заплатите, окей. Това сега ще кажем, че е от минималната заплата, вдига се минималната заплата, дига се процента, вдигат се осигуровките и т.н., който плаща ги знае за какво става въпрос. Но има ли увеличаване на щата и този щат къде е? Това увеличаване дали е в хората, които са пряко ангажирани тролейбусните шофьори или в администрация и поддръжка? Защото имаме сигнали, че една длъжност се трансформира в три такива, което е една много положителна рестриктивна мярка. Благодаря ви.

**Г-н Иво Пазарджиев:** Благодаря на г-н Станчев, след него има заявено изказване на г-н Недев, след което ще направим процедурата за изслушване на Александър Георгиев. Заповядайте, господин Недев. (коментар от зала не се чува) Реплика? (коментар от зала не се чува) След г-н Недев, по-скоро след г-н Георгиев. (коментар от зала не се чува) Добре.

**Г-н Димитър Недев:** Аз искам да внеса яснота по някои въпроси, които се поставиха от г-н Недков, г-н Пехливанян, г-н Георгиев, да не изпусна някой, затова се оглеждам. Първо, естествено, че общинска администрация взе необходимите мерки, ние не може да допуснем безконтролно харчене на средства. В резултат на това, което вие не знаете, тъй като там е записано първото писмо от 31 март, което пристигна при нас месец април, последното искане е за прогнозна сума за недостиг от порядъка на 650 000 лв. Сумата спадна благодарение на 1 месец усилена работа съвместно с г-жа Пенева и останали колеги от общинска администрация чрез проверка на разходи, но за това мисля г-н Георгиев след малко ще ви говори. Естествено нали ние трябваше да вземем мерки. Решили сме също така да помогнем на общинско предприятие „Общински автотранспорт“ чрез поемане поддръжката на автомобили на общинските дружества чрез ремонта на автомобили на общинските дружества. Това са обществено поръчки, които предстоят да приключат, след това автомобилите и на община Русе, на всички общински предприятия ще се ремонтират в „Общински автотранспорт“, което означава, че ние ще намалим нашите разходи и ще дадем възможност на автомобилите да се ремонтират там, където им е мястото. Другото, което искам да ви кажа, че това са едни прогнозни разходи до месец декември 2020 г., те могат да се случат, могат и да не се случат. Господин Георгиев също ще даде отговор на въпроси, аз не искам да отговарям за състоянието вътре в предприятието, въпреки че мога да го направя. Що се отнася до новата транспортна схема решението, че тя е с отложено действие и когато осигурим необходимия състав тогава ние ще предложим да влезе новата транспортна схема. За допълнение искам да спомена, че съгласно договор с Европейската инвестиционна банка, договор за сътрудничество в момента Европейската инвестиционна банка с предоставена от общинска администрация информация извършва анализ на новата транспортна схема и предстои да направи анализ и на самата фирма. Това са неща, когато са готови тези анализи ние ще ви информираме. Ако нещо съм пропуснал, мисля че може да го коментираме после. Господин Георгиев предполагам ще изкоментира за оптимизацията на разходите.

**Г-н Иво Пазарджиев:** Реплика за г-н Станчев, заповядайте.

**Г-н Станимир Станчев /реплика/:** Уважаеми господин Председател, уважаеми господин Кмет, първо да се извиня за лапсуса, г-н Председател, който се получи преди малко. Това, което каза г-н Недев е още по-обезпокоително, защото той каза долу-горе така, той отначало искаше 600 000 лв., обаче ние 1 месец преговаряхме с него и му направихме оптимизацията и падна сумата с две думи. Това поражда втория въпрос, този управител, който аз нямам честа и привилегията да познавам има ли нужните качества, компетенции и опит да мениджира и управлява предприятие? Така, че не получих отговор. Напротив, в Вашето изказване, господин Недев, аз получавам все по-дълбокото убеждение, че той няма такива. Благодаря.

**Г-н Иво Пазарджиев:** Благодаря на г-н Станчев. Дуплика искате ли? Добре. Господин Орлин Дяков за изказване. Заповядайте, господин Дяков.

**Г-н Орлин Дяков:** Господин Председател, господин Кмете, колеги, аз на една от комисиите зададох въпроса всъщност кажете ми някаква крайна цифра, която дължи това предприятие и ми беше отговорено 250 000 лева. Сега, тука се появи една цифра 600 000 лв., след това се каза още една 900 000 лв., в края на краищата колко дължи това предприятие, какви дългове има? И разбира се, че ние ще го дотираме, аз не мисля, че трябва да създадем поредната безсмислена комисия в общинския съвет, господин Рашев. Има достатъчно одиторни органи и достатъчно органи, които биха могли да направят необходимите проверки и да излязат с необходимия анализ и доклад за състоянието на транспорта в Русе. Благодаря.

**Г-н Иво Пазарджиев:** Благодаря на г-н Дяков. Госпожа Даневска, заповядайте.

**Г-жа Йорданка Даневска:** Разбира се, че ще субсидираме транспорта, но аз имам един конкретен въпрос. Като заем, защото му даваме заем кога ще го връщат, погасителен план и т.н.

**Г-н Иво Пазарджиев:** Благодаря на госпожа Даневска. Правя процедурно предложение за изслушване на г-н Александър Георгиев. След като го изслушаме, ако има въпроси от съветниците отново да му дадем думата. Подлагам на гласуване.

**КВОРУМ – 43. С 43 гласа „за”, 0 „против” и 0 „въздържали се” се прие предложението.**

**Г-н Иво Пазарджиев:** Думата има господин Александър Георгиев.

**Г-н Александър Георгиев:** Здравейте на всички. Уважаеми господин Кмет, уважаеми господин Председател, много ... на общинските съветници, уважаеми дами и господа общински съветници, сега темата е доста широка. Започвам по ред така, както съм записал въпросите. Какви са заплатите на администрацията на „Общински транспорт Русе“ и как са те спрямо заплатите в Община Русе, за съжаление на тоя въпрос не мога да отговоря, тъй като не съм наясно за заплатите в Община Русе. Това, което мога да кажа е, че заплатите на администрацията в дружеството са относими на средните пазарни за съответните длъжности в частния сектор. Заплатите на шофьорите е ..., тя е една доста сложна компонента как се формират, имат основна заплата, след това имат бонус, начисляват им се най-различни добавки за нощен труд, извънреден труд, официални празници и т.н. Средно претеглено брутната заплата след абсолютно всички начисления в дружеството се приближава на до около 1200 лв. месечно. Това възнаграждение е средно 30% по-ниско, отколкото е прието за съответния сектор и квалификация на хората. Поради тая причина винаги сме имали недостиг на персонал поне по отношение на шофьори. При изпълнение на досегашната транспортна схема при необходими 56 водача ние разполагахме с максимум сме стигали в добри месеци до 52, обикновено се въртим 50-51. Така, кога шофьорите ще престанат да продават билети, шофьорите продават билети от 2015 година, откогато е въведена системата за електронно таксуване на пътници. Така е установено, трябва да бъде променена в цялата община, за да ..., в смисъл трябва да се изработи нова тикитинг система. В момента с колегите от отдел „Транспорт“ и със заместник-кмета г-н Недев обсъждаме най-различни идеи за това как да модернизираме системата за заплащане. По отношение на злоупотребите при продажба на билети работим върху техническо решение, то трябва да бъде прости и ефективно, мисля че съвсем скоро ще започнем тестове на това решение, за момента нямаме представа какъв ще бъде ефекта от него, но да кажем, че то ще подобри дисциплината и най-различни други показатели. Какъв е моя опит? Преди да постъпя в „Общински транспорт Русе“ последните 4 години от трудовата ми кариера бях директор на Общинска банка – клон Русе. Какви мерки са приложени? Мерките, общо взето нямаме много от къде да пестим, тоест трябваше да спестим от дейности и от хора. Това дружество никога не се е ширило в лукс. И избрахме такива мерки, които ще намалят до минимум ефекта им върху обществото, тъй като считаме, че обществения превоз е една социално отговорна дейност. Намалихме разписанията в извън пиковите часове, като в пиковите часове ги запазихме, за да може хората, които отиват на работа и се връщат от работа да могат да го правят без да им се променя графика. Респективно заедно с това сме започнали да намаляваме и персонала. Администрацията е оптимизирана под критичен минимум. Това е втората оптимизация на персонала, първата беше февруари 2018 г. Администрацията в дружеството никога не е увеличавана, поне не и откакто общината е собственик на това дружество, винаги е вървяла в посока надолу и в посока обединяване на длъжности. В момента сме на ниво на администрация, която да кажем е една идея под разумния минимум, тъй като в момента заместващите се хора просто ги няма. Така, препоръчвам на г-н Станчев първо да чете документите, които съм предоставил преди да тръгне да отправя лични нападки към мене. Значи, в първоначалният доклад съм внесъл, че ..., който е към 30 март прогнозния дефицит на дружеството за изпълнение на транспортната задача до края на 2020 г. е 850 000. След това, докато се развиваше ситуацията с коронавируса собствените приходи на дружеството паднаха драматично, почти със ..., спада е с почти 70%. Това коригира негативната прогноза и тя достигна малко над минимума. Започнахме и спешни разговори с г-н Недев, стигнахме до този извод какво можем да направим така, че да ощетяваме гражданите много, как да редуцираме персонала в дружеството така, че то все пак да остане жизнеспособно и да продължава да си върши работата. И успяхме да стигнем като съгласие до едни мерки, които до края на годината ще дадат ефект от порядъка на около 250 000 лв. Тоест прогнозният дефицит до края на календарната 2020 година 750 000. Текущите задължения на дружеството са от порядъка, говоря тези, които са до 60 дни, ние нямаме просрочени задължения над 60 дни, са от порядъка на около 250 000 лв. Тоест парите, които вие ще ни дадете аз ще ги изхарча буквално в един-единствен ден, за да мога да платя натрупаните задължения, които са към момента. Те са за данъци, осигуровки, за заплати ...

**Г-н Иво Пазарджиев:** Господин Георгиев, ориентирайте се към приключване.

**Г-н Александър Георгиев:** ... и т.н. Това е.

**Г-н Иво Пазарджиев:** Благодаря на г-н Георгиев. Има ли желаещи за изказвания по точката? (коментар от зала не се чува) Вие се изказахте вече. (коментар от зала не се чува) Реплика? Да, добре. Господин Недков, господин Станчев втора реплика.

**Г-н Деян Недков /реплика/**: Уважаеми колеги общо взето каза ..., да. Не аз исках да задам още един въпрос към г-н Георгиев относно графа 1 Приходи от пункт за ГТП. Според него редно ли е да прави такъв дъмпинг на всички останали на цена от 21 лева, като има възможност тоя ... чрез пункта също да се докара някаква печалба? Това ми е въпроса.

**Г-н Станимир Станчев /реплика/:** Уважаеми господин Председател, уважаеми господин Кмет, аз започвам да се убеждавам, че тука има нещо, което трябва по-детайлно може би да се порови. Щом така господин Георгиев подскочи, значи има за какво. Н не приемам квалификации от това к‘во съм чел или к‘во не съм чел. Господин Георгиев, лично ще Ви предам материала, който стига до нас да Ви покажа къде има първоначален доклад. Ако Вие видите първоначален доклад тогава може да ми говорите тия неща, че кой какво е чел и к‘во не е чел. При нас стигат ОПР, баланс и актуализиран паричен поток, където в ОПР-то пише възнаграждение, разходи за възнаграждения текуща година 422, предходна година 364. Ако това не е вярно и това, че тези доклади, които вие се събирате и си ги обсъждате и заедно си намалявате разходите или приходите, или увеличавате аз не ги знам тия неща и няма как да ги прочета. Така, че преди да го кажете това нещо първо си вижте какво имаме ние като материал. И аз разбирам, че един банкер може да управлява всичко. Благодаря ви.

**Г-н Иво Пазарджиев:** Благодаря на г-н Станчев. Има ли други желаещи за изказвания по точката? Господин Светлозар Симеонов, заповядайте.

**Г-н Светлозар Симеонов:** Първо да кажа, здравейте, колеги. Въпрос, имам един въпрос към г-н Недев да попитам кога ще се стартира новия автопарк, кога ще се направи? Колко време, какви средства ще трябват още, за да се постигне това? Защото на предния общински съвет аз бях избран, един от членовете да представлявам общината. Знам положението на фирмата, когато е била частна какво е било и знам положението какво е сега. Да напомня само, че по времето на едни много дълги години назад един кмет продаде всички автогари, друг кмет докара частна фирма. И сега всичко това нещо ние трябва да го правим наново, от нулата, да казвам под нулата и затова трябва да сме обединени. Затова казвам, че при не знам колко от вас са се срещали с предния управител г-н Къдрев и дали някой от вас го познава. Тези, които го познават, аз мога да кажа защо фирма ЕГГЕД се е оттеглила от град Русе, щот ... не го е споменавал. Фирма ЕГГЕД се оттегля от град Русе по простата причина, че няма такъв, очаквали са по-голяма печалба като цяло в България, но са се отказали, срещал съм се и с евреите по време на общите събрания. Затова е хубаво наистина да се обединим и хората да ползват един модерен автотранспорт в град Русе. Интересуваме се кога това ще се случи, за какъв период? Благодаря.

**Г-н Иво Пазарджиев:** Благодаря на г-н Симеонов. Реплика за Пламен Рашев.

**Г-н Пламен Рашев /реплика/:** Уважаеми господин Председател, уважаеми Кмет, уважаеми колеги, последно по темата изказване, защото, който ме познава от предишни години това ми е така тема. Трябва да допълним, че третият кмет последователен пък назначи сегашния директор на „Общински автотранспорт“, нали, като тръгнеме да кажеме докрай, нали? По отношение на това, което пак искам да подчертая, няма кой да ни оправи транспорта да бъде на по-малка загуба. Той, че ще бъде, ще бъде на загуба, но на по-малка освен ние като собственици. Благодаря.

**Г-н Иво Пазарджиев:** Благодаря на господин Рашев. Вие за какво, господин Недков? (коментар от зала не се чува) Така. Има ли други? Господин Недев, заповядайте.

**Г-н Димитър Недев**: Аз ще отговоря на г-н Симеонов по следния начин, за новия транспорт Ви предлагам има едно питане на госпожа Муртезова да говорим тогава по точката, по питането за новия транспорт. Мисля, че всички в тая зала аз го казах един път сме мъдри хора и мислим доброто на град Русе и целта ни е град Русе във времето да има модерен и удобен транспорт. За съжаление това изисква време и ресурс. Аз ви казах не случайно, че в момента разглеждаме и други варианти за закупуване на други превозни средства, но реалностите в момента са такива. Разполагаме с това, което имаме, с договорите, които имаме с превозвачите, както и с обществена поръчка. И на мен много ми се искаше примерно за стойността на обществената поръчка да купим 66 автобуса на метан, но условията на поръчката не позволяват да се отиде към такива автобуси. Затова общинска администрация е провела примерно поръчка за 35 тролея и електробуса. Не е лесно нали да се намери, да се намерят и свежи средства, тъй като порядъка на екологично чистите превозни средства, говоря за нови е между 300 и 500 хиляди лева. Това не са никак малко пари. Казах ви, че новата транспортна схема е залегната със 150 превозни средства. Все пак трябва да видим какво може нали да осигурим и на какъв вариант ще минем след като приключи първата поръчка. Това са неща, които ще вземем решение във времето. Колкото по-бързо за нас е по-добре, тъй като гражданите на Русе ще се почувстват повече европейци. Други градове примерно като Търново, Габрово ни изпревариха във времето, Пловдив, Варна. Мисля, че ще се справим ще положим заедно усилия и ще намерим решение. Благодаря.

**Г-н Иво Пазарджиев:** Реплика за госпожа Кръстева. И Вие ли, господин Симеонов за реплика? (коментар от зала не се чува) Втора реплика за господин Симеонов.

**Г-жа Наталия Кръстева:** Господин Недев, за втори път говорите за поръчка, поръчка, какво визирате? Поръчката, която беше обявена за новите електробуси, за съвсем различно нещо ли говорите? Защото, ако говорите това за тази поръчка, която беше обявена предния мандат тя вече приключи. Имаше обжалване, финализира се. Значи, няма основание вече да се добави доставката на тези нови електробуси и тролейбуси. Моля да поясните от тая трибуна, защото не става ясно. Обмисляте варианти казвате за закупуване и ние сме обмисляли варианти, това с налични бюджетни средства няма как да стане. Обяснете за какво иде реч.

**Г-н Иво Пазарджиев:** Благодаря на г-жа Кръстева. Господин Симеонов за втора реплика. Няма ли? (коментар от зала не се чува) Да, добре. Господин Недев има думата.

**Г-н Димитър Недев**: Аз не съм юрист, за мен едно нещо е приключило, когато автобусите и тролейбусите са тука. Затова казах, че за мен не е приключило и трябва тепърва да се доставят. Но става въпрос, че ние търсим варианти и ни предстоят и разговори, тъй като ние трябва да търсим още превозни средства, тези са крайно недостатъчни, за да изпълним новата транспортна схема. Това имах предвид.

**Г-н Иво Пазарджиев:** Благодаря на г-н Недев. Има ли други желаещи за изказвания и предложения по точката? Не виждам. Кметът на Община Русе изяви желание да вземе отношение. Господин Пенчо Милков има думата.

**Г-н Пенчо Милков**: Уважаеми колеги, хубаво е в чисто човешки план, не в политически, когато започнеш нещо, както казва един служител от многото, които си стоят на местата и продължават да работят, въпреки че бяха много наплашени, че този проект е негово бебе. Бебе, така го нарича, госпожо Кръстева. Еми, то е просто, регистъра е публичен, ако ... това е проект за 46 милиона лева, 35 чисто нови автобуси, електробуси с батерии, тролейбуси и както ви казахме тя е започната от предното управление. Сега ще ви кажа няколко думи без да давам епитети, защото да кажеш на някой да чете, не е квалификация, а съвет и то приятелски в много от вашите случаи, приятелски съвет. 46 милиона и тука говорим тотално неподготвено, че поръчката била приключила. Е, как ще е приключила, изобщо не е приключила, регистъра е публичен, четете, особено, когато сте заемали висши постове и това са Вашите бебета. Така казва Вашия служител, който аз страшно много уважавам, бебета. Не можеш да го оставиш бебенцето си така и да не знаеш дали е приключила поръчката. Не е приключила и комисията продължаваше да работи, имаше обжалване, което забави страшно много процедурата, защото кандидатите са много, няколко, не един. Така, че това по отношение доставката на новите транспортни средства, която очаквам с нетърпение. Говорих го и на хората, когато кандидатствах за кмет, казах, че това е нещо хубаво, което е предприето и ще се опитам да го довършим успешно. Пак го заявявам, казах ви го в началото. Сега, малко предистория, защото тук имам чувството, че всички, които стоят са абсолютно все едно от нова година е започнал живота, ама то не е така. 2011 година, връщам лентата назад, аз и г-н Станчев, млади съветници, мислещи еднакво и какво ни се случваше? Имаме си тролеи, имаме си и частни автобуси. Става заместник-кметът все едно 8 години не съществуват бе хора. И няколко пъти годишно обяснява как трябва да дадем на автобусите допълнително средства, въпреки че те са над договорите, които са сключили с общината, защото казваше г-н Свилен Иванов щели да спрат да возят. И това продължи и втория мандат, ние финансирахме непрекъснато частните линии с допълнително средства, автобусните линии с допълнително средства над договорите. Има една Наредба 2 тогава го четохме, защото преди да се изказвам винаги съм чел и в тази Наредба 2 се определя как се правят търгове за автобусни линии, те са в пакети, има печеливши и непечеливши. И тука става заместник-кметът и казва, ама тя тази линия не е печеливша да вземем да им я финансираме. И аз имам плеяда от изказвания, хубаво е, че има протоколи и други съветници са ставали да казват защо вие финансирате на автобусите допълнително линиите, те са непечеливши, но са в пакет с печеливши линии. И това продължи години, когато говорим дали бил печеливш тролейбусния транспорт. Не, не е бил печеливш. След, което през 2016 година при поредната такава точка и при мое изказване господин Стоилов стоеше седнал и казах да кажем силно не на това искане, да му дадем аргументи той да им каже не, той стана след мен и каза общинския транспорт ще бъде общински и тук почнахме да мислим еднакво по това да е общински, както е на много други градове. И когато ние вече му дадем време да работи нормално, в нормална среда той ще се стабилизира. И сега ще ви припомня още нещо, не 2011-та, 2015-та година приемаме наредба точно за тези отношения и аз съм в работната група. Приехме наредба за интегрирания ни транспорт, затова да подчиним тези частни превозвачи, гражданите да им плащат само електронно паричките в транспортните средства, пак да кажа в тези 8 години в 2015-та година се намираме, машината на времето, ако някой счита, че ви манипулирам да отвори протоколите. 2015-та година работим новата наредба, аз съм ентусиазиран, пристигат специалисти от София, които са правили столичния транспорт, участваме активно в работната група, така ли беше? Тука ще кажат от отдел „Транспорт“. Приема се новата наредба, знаете и колко време действа тази наредба, която обра парите от автобусните превозвачи и трябваше да направи така, че да ходят всеки месец и да им се дават пари само, ако не са закъснявали, ако няма оплаквания, както става във София, 40 дена работи. И след това тая наредба, която си я приехме я вкарахте след една или две сесии я изменихме обратно и върнахме този стил, който продължи пак да кажа 8 години. Не ми говорете кой бил продал автогарите и кой бил докарал ЕГГЕД, защото последните две години на този, който докара ЕГГЕД, тези, които след това 8 години управляваха бяха в управляващото мнозинство на общинския съвет. Факт, отворете си решенията. 10 години, не 8, 10 години и вие станали да говорите в момента неподготвени. Извинете, за първи път го казвам, страшно много се дразнех, когато Стоилов ми е казвал, че сме неподготвени. Е, сега сте неподготвени. Неподготвени документално при публични регистри, неподготвени политически и жалко за това, което правим в момента. Публичният градски транспорт били бараки, еми бараки са, да не съм ги докарал аз. 8 години в управление, плюс 2 години преди това общинските съветници в управление, какво да говорим, така ли беше? И сега, много е сложна позицията, разбирам аз съм в опозиция, обаче като съм ставал, съм казвал какво предлагам. Стига сте ми задавали въпроси, задавайте въпросите при мен в кабинета или на комисии. Нямало го в материалите, има ги материалите вижте си картите на обратната страна какво пише, че всеки държавен, общински орган ви дължи уважение, информация и документи, аз най-много. Не е нужно да пускаш по Закона за достъп до обществена информация, пускате искане неформално, идвате, говорите, 2/3 от вас го правят. Извинявайте, че говоря по този начин, но това е първата точка, която може да определи начина, по който ние ще работим 4 години. Или ще си говорим все едно света започва от днеска, или 8 години тука не сте били същите хора. Така, че за трансорта, изключително строго и стриктно се отнасяме с управителя, согурно даже може и да ни е обиден. Всички мерки, които ни е предложил сме ги преразгледали и сме ги оптимизирал ии му предлагаме и други, и допълнително. Но, ставам кмет, първият отчет на ..., всеки представя отчет на кмета, всяка дирекция, всяко предприятие, знаете ли на годишна база колко му е спаднал транспорта през последната година на прекрасното управление? 29% спада пътникопотока по неговия доклад началото на моето управление на годишна база. 30 на 100 без Ковид и ние в момента си воюваме тука дали заплатите били високи или малки. Предложил е списък от хора, които могат да се освободят, които са навършили пенсионна възраст. Предлагаме автомобилите да се поддържат на общината, а поръчката беше за 200 000 лева за поддръжка на автомобили, да се поддържат от автотранспортната му част, която има 12 механици. Дали всички, дали по-скъпите и сложните може да се направи за външен изпълнител, но тя ще е на много по-малка сума ще изтече от общината. Затова ви казвам давайте идеи, повечето от вас сте стопански ръководители и сте се развивали. Дали е бил банкер или аз съм адвокат. Ако имате конкретни идеи елате и ги кажете, иначе става някаква форма само на политическо заяждане. Благодаря ви.

**Г-н Иво Пазарджиев:** Благодаря на господин кмета. Госпожа Наталия Кръстева за изказване.

**Г-жа Наталия Кръстева:** Господин Милков, може би трябва да съм много поласкана, че когато стана да се изкажа явно провокирам някакви страсти във Вас да станете да говорите след мене. Така не ми прави добро впечатление, че в качеството си на кмет използвате тая трибуна, за да вменявате на обществеността и на нашите колеги небивалици. Всеки един съветник, който ... Какво чухте в моето изказване, което Ви провокира тая пламенна и несъстоятелна реч? Попитах за какви поръчки на два пъти, на три пъти от тая трибуна говори заместник-кмет Недев. Говорите ми за бебенца, нали? Това може би е реплика на Кремена Минева началник отдел „Транспорт“, който не я познава да я види момичето, което наистина тука си почупва здравето в тая община да работи за транспорта.

**Г-н Иво Пазарджиев:** Госпожо Кръстева, само, моля ви малко по-далеч от микрофона за протокола имаме проблеми после.

**Г-жа Наталия Кръстева:** Да, благодаря. Просто, понеже много от съветниците говорят тихо с неясна дикция и не са разбрани, аз искам да бъда разбрана добре. Адмирации за Кремена Минева, може би ще се разстрои в момента. Да, това момиче изнесе транспорта. Но да говорите от тая трибуна, че ние сме неподготвени най-малко не ви приляга, влизате така може би в амплоато на предния кмет, който всеки обвиняваше за това, че бил много арогантен, Вие в момента сте същия. Нееднократно в моя кабинет бившия, където в момента стои г-н Недев с г-жа Пенева сме срещали Александър Георгиев относно оптимизиране на разходите за транспорта. Къде в моето изказване чухте, че аз съм против тая дотация? За мене е ясно, че тоя транспорт, ако не е дотиран няма да го има. Моля Ви за в бъдеще не вменявайте небивалици, имайте уважение към колегите си, аз веднъж не съм ви обидила от тая трибуна. Не използвайте това, че набирате негативни емоции от всички общински съветници, които преди мен говориха, да ги изливате върху мен. Нали в един момент не Ви прави чест и най-малко не ер професионално.

**Г-н Иво Пазарджиев:** Благодаря на госпожа Кръстева. Кметът има думата отново.

**Г-н Пенчо Милков:** Уважаеми колеги, уважаема госпожо Кръстева, в своето изказване аз отделих на Вашето изказване около 22 секунди, в което Ви казах, че не сте си прочела регистъра за поръчка, която сте открила, а тя продължава да действа на стойност 46 милиона, нищо повече. Регистърът за обществените поръчки е публичен, всеки може да го отвори от телефона си или от компютъра вкъщи, или на работа. За 46 милиона обществена поръчка. Вие казахте няколко пъти, че е прекратена и защо автобусите не са тук, защо автобусите не са тук, тя е приключила, няма такова нещо. А, ако в думите или в тона ми съм ви обидил наистина се извинявам. Благодаря ви.

**Г-н Иво Пазарджиев:** Благодаря на кмета. Господин Бедрос Пехливанян има думата.

**Г-н Бедрос Пехливанян:** Господин Кмете ...

**Г-н Иво Пазарджиев:** Господин Пехливанян само реплика на кмета ли?

**Г-н Бедрос Пехливанян:** Реплика на кмета, да. Господин Кмете, аз само вземам отношение във връзка с Вашето изказване, че сме неподготвени. (коментар от зала не се чува) Добре, дуплика. Второто ми изречение, което направих тука от тази трибуна какво беше, че ние ще подкрепим материала. И друго, което исках да Ви кажа още в края на първия мандат на предишния кмет, защото му беше дошло до тука от това, което вижда в града, дойде това решение, което благодаря Ви, че го потвърдихте, да това стана, когато и вий, и аз бяхме общински съветници. Създадохме това предприятие, наистина го създадохме, защото на гражданите на Русе им беше дошло до не знам до къде от безобразното състояние на нашия транспорт.

**Г-н Иво Пазарджиев:** Не, не може реплика, защото г-н Пехливанян направи реплика на изказването на кмета. Искам ... (коментар от зала не се чува) Господин Иванов, моля Ви да не се изказвате от място, имате тоя навик. Сега, колеги, за да е ясно от тук нататък, моля всички да уточняват за каква процедура стават. Кметът има право да направи изказване по всяко време, председателите на групи също имат право да правят изказвания от името на група. Така, че сега искам да разбера, господин Неделчев за изказване ли сте? (коментар от зала не се чува) Заповядайте, господин Неделчев за изказване.

**Г-н Александър Неделчев**: Благодаря, господин Пазарджиев. Уважаеми колеги, уважаеми господин Кмете, Вие върнахте лентата 11 години назад, аз мога да я върна 20 и да кажа в какво състояние тогава беше заварен Общински автотранспорт. И това, което сега казваме, че е таралясници, ако не беше докарано, че нямаше да има изобщо Общински автотранспорт особено тролейбусен. Знаете, някои помнят пожара и тъй нататък, и тъй нататък. Истината е, госпожо Кръстева, че по време на Вашето 8-годишно управление и предходните 2 години, в които Вашата група беше част от мнозинството не беше направено нищо реално. Преди Вас ние не доплащахме на тролейбусния транспорт нито лев и не доплащахме на частните линии нищо извън това, което е по договор. Вие направихте това за 8 години, това са реалностите. От тук насетне чухте и господин Рашев, и господин кмета, дайте да седнем, да направим, ако трябва една работна група ли, временна комисия ли, както ще я наречем и да огледаме как може да се решат устойчиво проблемите на градския транспорт на Русе, защото те са сериозни от години. И всеки, който малко от малко икономически разсъждава, не юридически, а икономически знае, че докато има раздробени три превозвача и всеки си дърпа чергата към себе си и се надцакват един друг няма да има устойчив градски транспорт. Че докато има междуселищни превозвачи, въпреки че нямат право да качват пътници от града за града го правят години наред и нищо не се променя, няма да има устойчив градски транспорт. Да изброявам ли още и това при намаляващ драстично пътникопоток, при увеличаващи се предприятия, които возят със собствен превоз и т.н., и т.н. Та, проблемите не са от вчера, много са сериозни. Отворете дебата за тази прословута транспортна схема, за която сега съветници от ГЕРБ питат що тя не работела. Ами вижте какво ви казахме тогаз бе, колеги, че правите мъртво родено нещо, че то няма да проработи. И сега, когато ние сме прави едва ли не излиза кмета Милков виновен за нещо, което не е свършено по ваше време. Дайте да не политизираме на дребно, няма да извлечете никакви политически дивиденти от такова поведение, защото никой няма да ви мълчи да манипулирате хората. Ще ви казваме фактите. Госпожа Кръстева, несъстоятелна е била речта на кмета, бил арогантен като бившия кмет. Да, предният кмет беше много арогантен, когато ние му говорехме факти, аргументи, той казваше, че вие сте популисти, без нито един аргумент в отговор. Така, че нищо несъстоятелно от това, което каза г-н Милков не споменахте обаче, само давате квалификации. Не се работи така ефективно.

**Г-н Иво Пазарджиев:** Реплика за г-жа Кръстева.

**Г-жа Наталия Кръстева /реплика/:** Господин Неделчев и Вий страшно много ми почесвате егото. Адски съм щастлива, че успявам да провокирам цялата ваша група, за да ставате и поименно да посочвате мен. Това значи, че добре си върша работата. Сега, относно така нападки аз говоря за себе си, не искам да правя квалификация за всички колеги. Упрек аз към кмета Пенчо Милков за неефективна работа относно транспорта не съм казала. Колегите, които задават въпроси, както знаете всеки съветник има право да задава въпроси. И господин Милков е бил съветник и си ги е задал и администрацията е отговаряла. Така, че не ми говорете Вие какво сме направили и какво не сме направили. Тука сме в духа на взаимност, както нееднократни апелирате Вие да работим и да направим нещата така, че да са удобни, угодни, евтини за русенци, за нашите съграждани. Ако обичате не ме така назовавайте друг път поименно, защото ще ми давате възможност всеки път, използвайки моето име да ползвам тая трибуна и да говоря дори работи, които не са по темата. Относно, искам да върна така и към господин Милков едно изречение, че процедурата във ВАС, господин Милков относно обжалването на процедурите е приключила на 28 април. Ако искате направете си справка и да кажат, да Ви уведомят Вашите колеги.

**Г-н Иво Пазарджиев:** Втора реплика ... (коментар от зала не се чува) Моля? (коментар от зала не се чува) Да. Господин Дяков втора реплика, след него предполагам дуплика ще направи г-н Неделчев и д-р Константинова за процедура. (коментар от зала не се чува) Добре, две процедурни предложения. Господин Дяков, заповядайте.

**Г-н Орлин Дяков /реплика/:** Колеги, извинявайте, ама потънахме в някакви дълбоки спомени. Човекът иска 250 000 лева. Разбира се, че ние сме управлявали лошо, ама това е ясно, няма нужда да ни го повтаряте на всяка сесия. Ние сме най-лошите управници Петър ..., Пламен Стоилов нищо не е направил. Няма зала, няма кръгово, няма ремонт, няма нищо, тука сте на празна поляна. И което е по-важно за мене, вече си спомняме 1 час, имам чувството, че сме в Историческия музей.

**Г-н Иво Пазарджиев:** Благодаря на г-н Дяков. Дуплика за г-н Неделчев. Теодора за процедура после.

**Г-н Александър Неделчев /дуплика/:** Благодаря. Първо, госпожа Кръстева, тука сме избрани, за да бъдем ефективни, за да решаваме проблемите. Нека да правим конструктивни предложения. Нека да обсъждаме на базата на анализ и на конкретни идеи. Не да превръщаме сесията в една говорилня, всеки да се изказва колко бил велик и колко другите са лоши. Конкретно нещо, ако имаме да предложим да го кажем, останалото е евтин популизъм наистина. По отношение на това, че ГЕРБ е управлявал лошо, да така е, господин Дяков. Като си спомня само половин милион лева от контактната мрежа как потънаха, докато изпълнявахте един обществен проект с европейски пари, една обществена поръчка и всеки русенец може да си спомни десетки такива примери. Няма как да не се напомня, няма как да не се напомня ...

**Г-н Иво Пазарджиев:** Колеги, моля ви без реплики от място.

**Г-н Александър Неделчев /дуплика/:** ... обаче, защото има хора, които не знаят и трябва да бъдат информирани. Всеки трябва ...

**Г-н Иво Пазарджиев:** Господин Неделчев, времето свърши.

**Г-н Александър Неделчев /дуплика/:** ... да си носи отговорностите за делата.

**Г-н Иво Пазарджиев:** Благодаря на господин Неделчев. Процедурно предложение от д-р Константинова.

**Д-р Теодора Константинова**: Благодаря, господин Председател. Господин Кмет, колеги, изключително приятно съм изненадана днес от огромната активност на общинските съветници. Приятно съм изненадана. Смятам, че трябва да успокоим духовете, да бъдем максимално коректни, не само по отношение на изказванията по точките от дневния ред, но и помежду си. Не забравяйте, че има хора тук, които помнят 4 мандата, още нямат деменция, спомнят си абсолютно всичко уверявам ви, ако някой иска да си припомня да влезе в съответната документация на общинския съвет. Не ни обиждайте с хвърляне на реплики и неистини. Там, където има вина, моля наведете глави ...

**Г-н Иво Пазарджиев:** Доктор Константинова, доктор Константинова ...

**Д-р Теодора Константинова:** Предлагам да приключим дебата, беше достатъчно подробен. Предлагам приключване на дебата.

**Г-н Иво Пазарджиев:** Благодаря на д-р Константинова. Професор Белоев, Вие също имате процедурно предложение, заповядайте.

**Проф. Христо Белоев:** Уважаеми колеги, това, което Орлин каза и Теодора също исках да го споделя. Но изключително съм изненадан от дебата, който става и се чудя гражданите като гледат дали ще усетят загрижеността за подобряване на градския транспорт в града. Значи, сигурно всеки, който се е изказвал иска да бъде подобрено, обаче дали тъй ще излезе, дали така ще бъдем разбрани направо се учудвам. Също си задавам въпроса защо провеждаме комисии, там не си ли ги говорим тия неща? Или тука искаме някой да ни гледа като ни предават, да ни слуша? Какво постигаме с тез въпроси да се върнем 20 години назад или 8, или 4, какво ще стане? Ще подобрим нещата? И си задавам въпроса има ли теми, които могат да ни обединяват наистина за развитието на града, за подобряване на нещата? Има ли теми, които да си кажем тези са нещата и ще работим без да спорим и без да се дракаме тука? На какво прилича? Дано да няма такива други точки по-нататък, не в тази и въобще в нашите сесии. Да прекратим, то вече беше казано.

**Г-н Иво Пазарджиев:** Благодаря на проф. Белоев. Подлагам на гласуване процедурно предложение на д-р Константинова за прекратяване на дебатите.

**Ръчно гласували:**

**Г-жа Елеонора Николова –„за“;**

**Г-н Галин Ганчев – „за“.**

**КВОРУМ – 47. С 47 гласа „за”, 0 „против” и 0 „въздържали се” се прие предложението.**

**Г-н Иво Пазарджиев:** Подлагам на гласуване предложението във вида, в който е внесено от общинска администрация. Моля да гласуваме.

**КВОРУМ – 47. С 47 гласа „за”, 0 „против” и 0 „въздържали се” се прие**

**РЕШЕНИЕ № 145**

На основание чл. 21, ал. 2, във връзка с чл. 21, ал. 1, т. 23 от Закона за местното самоуправление и местната администрация, чл. 219, ал. 2 от Търговския закон, и чл. 8, ал. 2, т. 1 от Наредба №9 на Общински съвет – Русе, за реда и условията за упражняване правата на Община Русе върху общинската част от капитала на търговските дружества, Общински съвет – Русе реши:

1. Дава съгласие Община Русе да отпусне на „Общински транспорт Русе“ ЕАД, ЕИК 117690845, допълнителен паричен заем в размер на 250 000 /двеста и петдесет хиляди/ лева, който да бъде предоставен чрез увеличаване размера на главницата по договора за паричен заем, сключен с Община Русе на 16.11.2017 г., без да се променят останалите клаузи по договора.
2. Дава съгласие „Общински транспорт Русе“ ЕАД, ЕИК 117690845, да приеме допълнително предоставяния от Община Русе паричен заем в размера и при условията, посочени в т. 1 от настоящото решение.
3. Средствата в размер на 250 /двеста и петдесет хиляди/ лева ще бъдат осигурени от резерва на Община Русе.

Упълномощава Кмета на Община Русе да сключи допълнително споразумение с Изпълнителния директор на „Общински транспорт Русе“ ЕАД, към договора за предоставяне на паричен заем от 16.11.2017 г., при посочените по-горе условия.

**5 Точка**

**К.л. 154 Подновяване договора за управление на управителя на общинско търговско дружество – лечебно заведение „Център по дентална медицина 1 – Русе“ ЕООД**

**Г-н Иво Пазарджиев:** Кой ще докладва? Госпожа Златомира Стефанова виждам.

**Г-жа Златомира Стефанова:** Уважаеми общински съветници, контролен лист 154 касае договора за управление на д-р Елена Дачева – управител на общинското търговско дружество „Център по дентална медицина 1 – Русе“ ЕООД. Този договор изтича на 15 юни 2020 година. Печалбата на дружеството за 2019 година е 87 000 лева, първото 3-месечие също приключва с положителен финансов резултат. С решение 536 от 2017 г. на ОбС д-р Елена Дачева е избрана за управител на „Център по дентална медицина“ за срок от 3 години с месечно възнаграждение 340 на 100 от отчетната средна месечна брутна работна заплата в заведението. Така, с решение 1152 от 20.06.2019 на ОбС – Русе възнаграждението ѝ е повишено на 400 на 100, но не повече от 12-кратния размер на минималната месечна работна заплата. На основание горното предлагаме договора за управление на д-р Елена Дачева да бъде подновен за нов 3-годишен срок с месечно възнаграждение 400 на 100 от отчетната средна месечна брутна работна заплата в лечебното заведение, но не повече от 12-кратния размер на минималната месечна работна заплата установена в страната за съответния месец. Благодаря.

**Г-н Иво Пазарджиев:** Благодаря на г-жа Стефанова. Госпожа Луиза Попова има думата, заповядайте.

**Г-жа Луиза Попова:** Уважаеми господин Председател, уважаеми господин Кмет, уважаеми дами и господа общински съветници, във връзка с постъпилото предложение за подновяване на договора на управителя на общинско търговско дружество – лечебно заведение ...

**Г-н Иво Пазарджиев :** Колеги, моля за тишина в залата.

**Г-жа Луиза Попова:** ... „Център по дентална медицина 1 – Русе“, който изтича на 15 юни 2020 имам следните въпроси към управителя на дружеството и съответно предложения от моя страна. Вчера съм изискала финансов анализ, подробен финансов анализ на администрацията и беше представен такъв, бих искала, обаче подробна разбивка за оперативните разходи. Освен това, моля за информация за ремонта на покрива, където е описано, че са ремонтирани 560 квадратни метра, а в инвестиционните намерения на управителя е посочено, че покривната конструкция е в критично състояние. Въпросът ми е следния, колко е общата квадратура на покрива и каква част от нея е необходима за ремонт, с какви средства ще бъде извършен той? Знаем, че приходите от наеми влизат в касата на дружеството, но въпреки това сградата е в изключително неприветлив вид. Съгласно финансовият анализ отчетох, че 20% от общите приходи на дружеството влизат приходите от наеми, като част от тях е използват за заплатите на работещите там. Най-голямо перо от разходната част на бюджета на това дружество е фонд работна заплата. През 2014 година общината е финансирала новия хирургичен блок със сумата от 100 000 лв. Бих искала да разбера какви са реализираните приходи вследствие от направената инвестиция? Обръщам внимание, че в Русе липсва спешен кабинет по дентална медицина, който да работи нощем и през почивните дни. Управителят беше избран след поет ангажимент да направи такъв и за известен период такъв имаше, но към момента вече няма. Нормално е тази услуга да се предлага именно от „Център по дентална медицина“, тъй като именно на него следва да се разчита за дейностите от социално значение. Считам, че е не обходим нов начин за управление на Центъра по дентална медицина и във връзка с изложеното предлагам управителя на Центъра по дентална медицина 1 Русе ЕООД да бъде избран след конкурс като за този период удължим договора за управление на д-р Дачева за срок след ..., до провеждане на конкурса. Като също така предлагам да определим заплата на управителя в размер на 280 на сто от отчетената средна месечна брутна работна заплата в заведението, но не повече от дванадесетократния размер на месечната работна заплата, минималната месечна работна заплата, установена в страната за съответния месец. Благодаря ви за вниманието.

**Г-н Иво Пазарджиев:** Благодаря на г-жа Попова. Имаше въпроси към д-р Дачева, правя процедурно предложение за изслушване на д-р Дачева. Колеги, моля да гласуваме, както и да отговори, ако има въпроси към нея отново от съветници. Доктор Дачева, не Ви е дадена думата, изчакайте има процедура по гласуване за изслушването ви. Ръчно „за“ Деана Тонева, 42 гласа „за“, 43, 44, 45 „за“, 1 „против“, 0 „въздържали се“, предложението е прието.

**КВОРУМ – 46. С 45 гласа „за”, 1 „против” и 0 „въздържали се” се прие предложението.**

**Г-н Иво Пазарджиев:** Думата има д-р Елена Дачева, заповядайте.

**Д-р Елена Дачева:** Уважаеми господин Председател, уважаеми господин Кмет, уважаеми общински съветници, управител съм на Центъра по дентална медицина в последните 3 години. Поех дружеството в доста труден период, финансовите отчети за последните 3 години вие ги виждате. В момента дружеството е стабилно, но има много трудности и много работа все още. Работата основно в 2 направления, като лечебно заведение, което се разви и разшири, и като стопанисване на сградата. В по-конкретни отговори мога да ви дам окаяното състояние на покрива вече е разрешено, частичен ремонт. Аз го наричам частичен цялостен ремонт на ниските тела на сградата е около 530 квадратни метра, високото тяло на сградата са още около 560 квадратни метра. През 2019 година бяха ремонтирани изцяло всички ниски тела и козирката на сградата. Всички ...

**Г-н Иво Пазарджиев:** Извинявайте. Господин Ганчев и проф. Илиев, моля да прекратите разговора ви, тъй като пречите на изказващия и на тези, които го слушат. Благодаря. Доктор Дачева продължете, извинявайте.

**Д-р Елена Дачева:** Това всъщност беше първия цялостен ремонт на покрива, на покривната конструкция от построяването на сградата през 89-та година. Втората част от ремонта извършваме тази година, така че покрива ще бъде наистина готов. Не съм съгласна, че сградата е толкова неприветлива. Значи, ако сте влизали в последно време тя придоби доста по-приветлив вид. Направихме ремонт на помещенията, тоалетните долу, осветление, козметични ремонти, всичко това, което ни позволява финансовия ресурс, с който разполагаме. Друга важна тема, която се засегна и на всички комисии това е спешната и неотложна помощ и дежурния кабинет. Мога да ви уверя, че по спешност всички пациенти се приемат в Центъра по дентална медицина непрекъснато. Това е по традиция, така си е в Стоматологията, така са и обслужвани. В работните дни регистратурата насочва пациентите в подходящия кабинет, а в почивните дни се насочват от охраната на сградата. Това е засега оптимален вариант, с който се справяме с положението. Мога да обобщя накратко защо не съществуват дежурни кабинети, почти не съществуват дежурни кабинети в страната. Първата причина е, че законова уредба за спешна и неотложна дентална помощ няма. Тя изцяло, спешната помощ е на свободния пазар, говоря за зъболекарска, за дентална помощ. И е оставена в ръцете на денталните лечебни заведения, които го правят, ако имат възможност и желание за това. Липсата на кадри и желание също за работа в такъв кабинет също много, до голяма степен създава трудности. А освен това не на последно място един дежурен кабинет като самостоятелна единица той не може да се самоиздържа. Това е нещо, в което се влага финансов ресурс. Но пак казвам ние сме намерили за момента такъв оптимален вариант, че пациентите са обслужени като разбира се аз имам ентусиазма при нови възможности, нови ... за положителни промени в бъдеще стига да има такава възможност. Едно от нещата, които имаме да вършим още това е Операционния блок, който е построен, завършен през 2016 година. Там имаме трудности, които за в бъдеще, който е ... дали аз или някой друг би трябвало да се справи. Липсата на кадри е основната причина, поради която той не работи с пълния си капацитет. Ами, мисля че на повечето въпроси отговорих.

**Г-н Иво Пазарджиев:** Да, благодаря на д-р Дачева. Госпожа Муртезова има думата за изказване.

**Г-жа Алисе Муртезова:** Доктор Дачева, първо да Ви поздравя имате днес имен ден, бъдете жива и здрава, и продължавайте да работите независимо дали ще сте в Центъра по дентална медицина, както преди малко казахте, защото сте един страхотен специалист. Като управленец тепърва виждаме Вашите резултати. По време на комисии говорихме за амортизираната сграда, за компресорната система и т.н. Аз наистина настоявам Вие заедно със специалист по енергийна ефективност да направите анализ на сградата и да се кандидатства по проекти за енергийна ефективност. Ние като наематели виждаме там пропуските в самата сграда. Имам въпроси и те са: предвиждате ли привличането на специалисти от други градове с цел предлагане на услуги, които не са толкова добре застъпени в нашия град в стоматологичната помощ и предвиждате ли акредитация на лечебното заведение с цел специализации на млади стоматолози, които са завършили? И аз смятам, че Вие се справяте доста добре предвид на това, че ние сме наематели отдавна в сградата и се виждат резултатите, но наистина има още много неща, които могат да се направят и това не изисква кой знае колко средства, а по-скоро въпрос на мениджмънт. И абсолютно така отговорно ви заявявам, че с всичките си компетенции на мениджър в частна структура мога да Ви подпомагам, ако разбира се желаете това. Благодаря.

**Г-н Иво Пазарджиев:** Благодаря на госпожа Муртезова. Станимир Станчев за изказване има думата. Получихме информация, че и той е именик.

**Г-н Станимир Станчев:** Не, не съм. Добре, де как да е, аз имам 4-5 пъти в годината имен ден, дай ще го пишем и днеска, ще почерпим това не е проблема. Благодаря. Също се присъединявам към поздравите на Алис към д-р Дачева по повод имения ѝ ден. Аз ще бъда много кратък. Чух всички аргументи по време на комисиите, чух и това, което изложи колежката от ВМРО. Една част от тях, на тия въпроси беше отговорено на комисии, на друга част беше отговорено и сега. Искам само да кажа две неща, така се случва някой път в живота на човек, че е необходимо да ходи зъболекар. Аз не мога да кажа дали съм специалист по СМР, както колежката тука едни детайлни справки иска и детайлни справки на приходите и разходите, и на паричния поток. Само ще кажа две неща, първо не е вярно, че сградата не е приветлива. Справка вчера бях в 10 часа, можете да видите по камерите. Второ, не е вярно също, че ..., всъщност, че не е направен ремонт, тя обясни, частичен е направен ремонта. Да, има още, което ... половината покрив, който ще се направи. И тука искам да кажа за частния кабинет, стига с тия спекулации, дайте малко по-сериозно да се отнасяме. Ако колегите, които предлагат да има безплатен денонощен такъв кабинет, поемат финансов ангажимент да го осигуряват финансово, естествено, че бихме приели. Има ли някой против това? И тогава общината би подпомогнала с нещо. От един управител на дружество ние искаме финансови резултати, добро управление и стопанисване. Сградата е чиста, правят се реконструкции, щото да не забравяме какво беше преди 4-5 години. Явно забравяме бързо, както каза кмета. Само една препоръка, госпожо Дачева – доктор, моля да обърнете освен внимание на покрива и на санитарните помещения. Благодаря.

**Г-н Иво Пазарджиев:** Благодаря на г-н Станчев. Има ли други желаещи за изказване по точката? Господин Пехливанян, заповядайте.

**Г-н Бедрос Пехливанян:** Господин Председател, господин Кмет, колеги, ще бъда много кратък. Знаете ли ние продължаваме от този закон дето е от 2001 година, Закона за здравето да се разпореждаме ние като общински съветници с нещо, което само сме дали на дружествата ДКЦ-1, на Медицински център и т.н. Просто сме дали тази собственост, която е наша, от там нататък ние сме дигнали ръце и дотам. Вчера бяха балансовите комисии, аз говорих с г-жа Даневска. Знаете много добре, колеги, в какво състояние беше това дружество преди 5, 6, дори 4 години, беше на загуба. Сега, какво е положението, излезе, че ще бъде с най-голяма печалба от тези дружества. Също подкрепям колегата Станчев за състоянието на сградата, защото ако видим състоянието на ДКЦ, на Медицински център и неимоверните усилия на д-р Стоянов, където аз бих казал, че неугледно е много добър епитет, Стоматологията е просто на светлинни години. И тези грижи и условия, и мениджмънта, които тя положи мисля, че дадоха за година, година и половина резултат. Така, че аз също подкрепям колегата Станчев и ... Това, това значи ние да определяме по отношение на процента също бих казал как, с какъв аргумент на едни ще дадем примерно 300, 350, 400, на други по-малко, повече? Според мене критерий в това отношение няма как да вземем като нито имаме пряк достъп по управлението ... Ако имаме дивиденти от тези дружества, о‘кей, да, но дивиденти в това положение, както е сега в момента със здравните заведения да искаме и от тях, мисля че въобще не е уместно. Благодаря ви.

**Г-н Иво Пазарджиев:** Благодаря на г-н Пехливанян. Реплика за д-р Константинова. Изказване ли? (коментар от зала не се чува)

**Д-р Теодора Константинова /реплика/:** Много кратка реплика към уважаемия господин Пехливанян. Нека да не сравняваме сградния фонд на Стоматологията и на управляваната от д-р Стоянов. Сградата, в която се намира управляваното заведение от д-р Стоянов категорично не е подходяща. Това е една стар частна клиника на стар лекар русенец. И би трябвало по този повод, много моля нека да се съберем и да помислим къде би могла да се ситуира, има възможност и трябва да спре съществуването на това лечебно заведение там. Абсолютно неудобно и неугледно, но не защото има големи вини, а защото не е подходящо. Благодаря.

**Г-н Иво Пазарджиев**: Благодаря на д-р Константинова. Има ли други реплики или дуплика? Няма. Господин Дяков има думата за изказване, заповядайте.

**Г-н Орлин Дяков:** Колеги, съвсем кратко аз ще бъда конкретен. 17-та година -93 000, 19-та година +87 000. Много се отглеждат и се възпитават добри управленци. На повечето комисии, които аз бях се прие предложението 400% да е заплата, не знам защо това никой конкретно не го каза. Господин Милков, използвам случая, че съм станал, аз Ви моля да не ни се сърдите, че питаме, ами сърдете, ако не питаме, тогава е зле.

**Г-н Иво Пазарджиев:** Благодаря на г-н Дяков. Има ли други желаещи за изказвания и предложения по точката? Не виждам. Започваме с гласуванията. (коментар от зала не се чува) Моля? (коментар от зала не се чува) Доктор Дачева, желаете ли да отговорите на някои от поставените въпроси? Да, заповядайте, доктор Дачева.

**Д-р Елена Дачева**: Уважаеми дами и господа, аз мога да обобщя отговора към г-жа Муртезова, това което запитахте залагаме в програмата ни евентуално при следващо управление. Атестацията, акредитацията на лечебното заведение, което би довело до нови, млади специалисти, привличането на специалисти е много трудно. В денталната медицина много трудно специализират кадрите, за съжаление това е така от години. Но ние сме щастливи, че имаме определен брой дентални специалисти, като аз мисля и за така наречените внесени специалисти, които биха ни подпомогнали. Така, че всички тези неща ... Също така участието в програми за финансиране, защото имаме много неща, които изискват по-мащабно ..., така политика бих се изразила.

**Г-н Иво Пазарджиев:** Благодаря на д-р Дачева. Има ли други желаещи за изказвания и предложения по точката? Процедура за г-н Иван Иванов. Заповядайте, господин Иванов.

**Г-н Иван Костадинов Иванов:** Уважаеми господин Председателю, уважаеми господин Кмете, уважаеми колеги, предлагам преди гласуването, тъй като в дебата имаше различни аргументи и алтернативни предложения да дадете редовната почивка, за да формираме своето мнение. Ако не, ако не приемете това предложение искам почивка от името на групата Местна коалиция „БСП за България“.

**Г-н Иво Пазарджиев:** Обикновено почивката я давам след като приключи точката, така че от името на група беше поискана, тя може да бъде направена по всяко време, не се подлага на гласуване. Часът е 11 и 1 минута, 10 минути почивка до 11 часа и 11 минути. Благодаря.

***Почивка 10 минути.***

**Г-н Иво Пазарджиев:** Стартираме проверка на кворума. Моля да се регистрирате. 36 има регистрирани по електронна система, видимо са повече в залата. Продължаваме с нашата работа. Преди да пристъпим към гласуване аз ще направя изказване от трибуната. Уважаеми господин Кмет, уважаеми колеги общински съветници и по време на постоянните комисии и сега в почивката разговаряхме с колеги от различни групи, относно начина за избор на управители на лечебните заведения. Искам да информирам общинските съветници, част от тях са също и всъщност част от една комисия, която е новосъздадена за промени в Наредба 9, която регламентира именно общинските търговски дружества. Към настоящият момент и Закона за лечебните заведения и нашата наредба позволяват избора на управители на лечебни заведения да става по два начина, единия е чрез конкурс, другия е чрез пряк избор, каквато практика беше наложена през последните години. Желанието, обаче и на администрацията, и на групи съветници, които сме разговаряли с кмета е тази възможност за пряк избор да отпадне и да бъде ..., избора на управители да се случва единствено след конкурс. Така, че предстои съвсем скоро да има такова предложение и вярвам, че то ще бъде подкрепено от колегите общински съветници, тъй като дори и да сме доволни от шефовете от нашите лечебни заведения няма нищо лошо други също да имат равен старт с тях и да се явят на конкурс и най-добрия нека да победи. Аз нямам съмнение, че д-р Дачева може да се яви на конкурс и да спечели. Това се отнася и за други настоящи управители на лечебни заведения. Имаме прекрасни примери за управление на лечебни заведения. Може би ще ги ..., това е обект на друг анализ при приемане на годишни финансови отчети и т.н., да не се отклонявам от темата. Така, че нашето желание е оттук нататък изборите на управители на лечебни заведения да се извършва след конкурс, а именно това ще се случи след промяна в наредбата. Благодаря за вниманието. Има ли други желаещи за някакви изказвания и предложения по точката? Не ... Госпожа Попова, заповядайте. За изказване ли, за какво? (коментар от зала не се чува) Процедурно предложение, заповядайте.

**Г-жа Луиза Попова**: Уважаеми колеги, чух различни мнения по въпроса и затова предлагам следното мое предложение да придобие следния вид, да гласуваме по два различни начина. Едното е да дадем съгласие за удължаване договора за управление на д-р Дачева за управител на дружеството за срок до провеждане на конкурс и да упълномощим кмета на Община Русе да сключи допълнително споразумение към договора за управление на д-р Дачева. И второто предложение е за месечното възнаграждение, което коментирах преди това.

**Г-н Иво Пазарджиев:** Тоест правите предложение за разделно гласуване на Вашето предложение?

**Г-жа Луиза Попова:** Точно така за разделно гласуване.

**Г-н Иво Пазарджиев:** Да, дайте ми предложението, аз ще го изчета на съветниците, за да е ясно какво се гласува. Благодаря. Предложението на госпожа Попова е следното, ще го изчета, тъй като го нямате пред вас и е коректно да знаете какво се предлага за гласуване. Първа точка - Дава съгласие за удължаване договора за управление на д-р Елена Дачева Иванова за Управител на „Център по дентална медицина 1 – Русе” ЕООД за срок до провеждане на конкурс. Втора точка - Определя месечно възнаграждение на Управителя на „Център по дентална медицина -Русе” ЕООД в размер на 280 на сто от отчетената средна месечна брутна работна заплата в заведението, но не повече от дванадесеткратния размер на минималната месечна работна заплата, установена за страната за съответния месец. И трета точка - Упълномощава Кмета на Община Русе да сключи допълнително споразумение към договора за управление на д-р Елена Дачева. Съгласно желанието на г-жа Попова като вносител 1-ва и 3-та точка, тоест съгласието за удължаване на договора до конкурс и упълномощаването на кмета за допълнително споразумение се гласуват заедно, а определянето на месечното възнаграждение отделно. Правилно ли разбрах? (коментар от зала не се чува) Да, благодаря. Подлагам на гласуване 1-ва и 3-та точка от нейното предложение, а именно за удължаване за срок до провеждане на конкурс и за упълномощаване на кмета да сключи допълнително споразумение. Процедура на гласуване, моля.

**КВОРУМ – 45. С 31 гласа „за”, 8 „против” и 6 „въздържали се” се прие предложението.**

**Г-н Иво Пазарджиев:** Гласуваме втора точка от предложението на г-жа Попова - Определя месечно възнаграждение на Управителя в размер на 280 на сто. Процедура на гласуване, моля.

**КВОРУМ – 49. С 25 гласа „за”, 15 „против” и 9 „въздържали се” се прие предложението.**

**Г-н Иво Пазарджиев:** Обяснение за отрицателен вот след края на точката, обаче се прави, госпожо Николова. Гласуваме предложението като цяло с корекцията на г-жа Попова, която беше приета. Моля, за процедура на гласуване.

**КВОРУМ – 47. С 29 гласа „за”, 8 „против” и 10 „въздържали се” се прие**

**РЕШЕНИЕ № 146**

На основание чл. 21, ал. 2, във връзка с чл. 21, ал. 1, т. 9 ЗМСМА, чл. 137, ал. 1, т. 5, чл. 147, ал. 2 от Търговския закон, чл. 62, ал. 7 и ал. 8 от Закона за лечебните заведения, чл. 10, ал. 1, т. 5, чл. 22, ал.1, чл.31а от Наредба № 9 на ОбС - Русе, Общинският съвет реши:

1. Дава съгласие за удължаване договора за управление на д-р Елена Дачева Иванова за Управител на „Център по дентална медицина 1 – Русе” ЕООД, ЕИК 000527052 за срок до провеждане на конкурс;
2. Определя месечно възнаграждение на Управителя на „Център по дентална медицина 1 -Русе” ЕООД, ЕИК 000527052 в размер на 280 на сто от отчетената средна месечна брутна работна заплата в заведението, но не повече от дванадесеткратния размер на минималната месечна работна заплата, установена за страната за съответния месец;
3. Упълномощава Кмета на Община Русе да сключи допълнително споразумение към договора за управление на д-р Елена Дачева Иванова.

**Г-н Иво Пазарджиев:** Госпожа Елеонора Николова за обяснение на отрицателен вот, заповядайте.

**Г-жа Елеонора Николова /обяснение на отрицателен вот/:** Уважаеми колеги, правя уточнението, че за първи път видях д-р Дачева вчера на балансова комисия, не я познавах. Моето възражение е чисто принципно. Когато разгледахме предложението на администрацията и обсъдихме процента на възнаграждение на управителя на лечебното заведение ние видяхме, че д-р Дачева е назначена с 340% от средното брутно възнаграждение на лечебното заведение, след това е имало допълнително решение на общинския съвет, където възнаграждението е увеличено на 400%. Сега ние определяме 280% без нито едно принципно обяснение, говоря за принципа, а принципа беше една дива завист изразена от колеги от БСП за това, че видите ли докторката щяла да получава повече от кмета. Извинявайте, госпожи и господа, в нашата България днеска, при едно свободно и развито конкурентно стопанство всеки получава резултата от своя труд. Обстоятелството, че дружеството е на печалба и че ние задължихме в балансова комисия тези дружества да плащат вече 15% дивидент на собственика е в полза на това общината да получава този дивидент. А това какво ще бъде възнаграждението на лекарите аз апелирам ние да подкрепяме всички лекари да получават високо възнаграждение, защото това лефлектира върху начина, по който ние получаваме пък грижата, която ни се дължи. Благодаря.

**Г-н Иво Пазарджиев:** Благодаря на госпожа Николова. Обяснение на отрицателен вот и на г-н Неделчев.

**Г-н Александър Неделчев /обяснение на отрицателен вот/:** Благодаря, господин Пазарджиев. Да, гласувах отрицателно по точка 2 за промяна размера на възнаграждението на управителя на Центъра по дентална медицина с аргументите, които г-жа Николова току-що изложи. Дружеството наистина е с подобрени показатели, откакто управител е д-р Дачева и не виждам никаква причина подхода ни спрямо това дружество да бъде различен от този спрямо останалите търговски дружества в здравеопазването. Колкото до казаното от г-жа Николова за някаква дива завист от съветниците от БСП, някакви халюцинации ли са това? Не знам къде и що, госпожо Николова, моля, когато се правят такива изказвания все пак да се говори конкретно, щото аз не съм чул нищо такова.

**Г-н Иво Пазарджиев:** Обяснение на отрицателен вот госпожа Муртезова.

**Г-жа Алисе Муртезова /обяснение на отрицателен вот/:** Може би въпроса беше от г-н Иванов от място колко могат да бъдат ... Да, не знам колко могат да бъдат. Само да ви кажа, че не преди много месеци назад, защото нали все се връщаме назад, назад, ние тогава всички подкрепихме д-р Стоянов без конкурс. И променихме текст в решението и т.н., и т.н. Изведнъж сега доктор Дачева трябва да бъде с друг аршин. Изобщо не съм съгласна. Ако това принципно с новия общински съвет трябва да бъде така, нека да беше от тогава. Тогава много добре си спомням доводите, които бяха.

**Г-н Иво Пазарджиев:** Благодаря ви. Да.

**Г-н Станимир Станчев:** Уважаеми господин Председател, уважаеми господин Кмет, уважаеми колеги общински съветници, залата в момента е тиха. Всички си задават може би въпроса що сега и какво направихме. И аз ще споделя лично моето усещане. В момента аз се чувствам, а не знам как се чувства д-р Дачева омерзен от начина на провелото се гласуване. А преди това, преди тази дискусия навънка на извиването на ръце, това не го видяха камерите как да променим критериите сега, чисто личностно. Обръщам се към всички русенци, искам да ви кажа, че в момента от този момент може би започва силното кадруване. И, господин Кмете, бъдете смел, не се поддавайте да Ви извиват ръцете в последния момент, в 5 без 5. Благодаря ви.

**Г-н Иво Пазарджиев:** Благодаря на господин Станчев. Продължаваме по дневния ред.

**6 Точка**

**К.л. 150 Общо събрание на акционерите на „СПЛЕНДИД“ АД**

**Г-н Иво Пазарджиев:** Аз съм докладчик, моля, г-н Рашев да води точката.

**Г-н Пламен Рашев:** Общо събрание на акционерите на „СПЛЕНДИД“ АД.

**Г-н Иво Пазарджиев:** Уважаеми колеги общински съветници, както много пъти вече сме казвали съм формален вносител на някои точки, тази също е от тази категория. Касае се ... Имате раздадено предложението първоначалното ми, относно това да задължим представителите на община Русе в Общо събрание а акционерите, а именно общинските съветници: Пламен Рашев, Светлозар Симеонов, Иван Кюркчиев и Деана Тонева по точка 6 от дневния ред на събранието, което ще се проведе на 29 май 2020 г., а при липса на кворум на 19 юни, да предложат и гласуват избирането на община Русе за член на съвета на директорите с представител Искрен Маринов Илиев. Това мое предложение е тъй като г-н Илиев дълги години е бил на тая позиция, не е вземал възнаграждение за нея, това е правилно да се отчете, има опит, може би е ... той и заместник-кмета Златомира Стефанова са най-наясно със състоянието на дружеството и със спецификите относно управлението му. Въпросното дружество не се намира в добро финансово състояние и то не по вина на кмета, който управлява от 11 ноември, а дълги години, уважаеми колеги, въпросното дружество може би изкуствено е изкарвано на нула. И на никой съветник не му прави впечатление, тъй като нямаме проблем, след като не губим дайте да не се занимаваме, да не си хабим нервите с него. Това, обаче формално е така. Няма как, обаче аз да се съглася, че въпросното дружество не е губещо след като то има първо един магазин на централната градска част, който е нает от един от мобилните оператори в България и има и ресторант, който също е отдаден под наем. Въпросните наеми влизат като вноска в търговското дружество, така че на практика този хотел е губещ от много години. Пак казвам не по вина на кмета, не по вина на заместник-кмета или по вина на Искрен Илиев. Управлението не е било добро дълги години, което налага да се направи един сериозен анализ как продължаваме от тук нататък, тъй като задълженията чукат на вратата ни. И именно в тази посока е и допълнението към предложението, което мисля, че го имате раздадено, но за да стане ясно какво гласуваме ще си позволя да ви отнема от времето. Днескашната сесия се проточи много, но темата е важна. Тъй като сме упълномощили нашите представители да гласуват кредити за самото дружество, което то тегли пак от някоя от банките, ние сме ги упълномощили за размер до 180 000 лв. Към настоящият момент имаме кредит около 140 ..., 146 000 ми помага г-жа Стефанова, благодаря ви, който се обслужва. Идеята е да се рефинансира този кредит и да се вземе кредит в размер на 200 000 лв., като с разликата да се покрият работни заплати, задължения към комуналните дружества и т.н., каквито задължения има в момента за съжаление след като беше въведено извънредното положение. Отложиха се резервации за Мартенски музикални дни, които традиционно пълнят този хотел. Така, че предложението е да им разрешим да теглят банков кредит в размер на 200 000 лв. Ако има въпроси по точката аз лично като информация съм изчерпан за момента, така че предлагам или Искрен Илиев да отговаря, или г-жа Златомира Стефанова, която е изключително наясно с темата. Благодаря.

**Г-н Пламен Рашев**: Колеги, имате думата. Заповядайте.

**Г-жа Елка Симеонова**: Уважаеми господин Председател, уважаеми господин Кмет, уважаеми колеги, уважаема общинска администрация, сигурно ще кажете, че пак се заяждаме. Аз съм изключително мек и добронамерен човек и не ми е присъщо подобно поведение, но искам да кажа, че това беше материала, който получихме до 9 без 5 тая сутрин. Това е обявата, която е публикувана в Русе инфо. Аз не съм специалист в областта и ми беше изключително трудно да се ориентирам за какво става на въпрос, на въпрос, извинявайте за грешката. Предполагам, че много от вас също не са наясно, току-що чуваме това, което ни беше дадено 9 без 5 за кредит. Призовани сме да зададем въпроси нещо, което би могло, както проф. Белоев каза може да се случва на комисии и там да се случат дебатите, за да бъде по-експедитивна сесията. Първо, материалите са крайно непълни за комисии и второ наблюдава се една тенденция на липсваща администрация по тези комисии. Има началник отдели, има директори дирекции, а защо не и заместник-кметове, на които можем да си зададем въпросите, да си уточним пропуските и познанията за материала и тук по-експедитивно и по-организирано да гласуваме. Благодаря.

**Г-н Пламен Рашев:** Реплика, заповядайте, господин Пазарджиев.

**Г-н Иво Пазарджиев:** Аз наистина разбирам г-жа Симеонова за това, което казва, че предложението е обстойно и трябва да се внимава с него при гласуването му, че може би колегите не разбират част от него. Но, госпожо Симеонова, наистина има ситуации, в които се налага извънредно да се вземат някакви решения, тъй като общото събрание, както видяхте е на 29 май и ако не вземем решението сега няма кога да го вземем. Господин Велинов също е в залата мисля, той може и той да отговори при желание от ваша страна. Ставаше въпрос, че той до вчера, доколкото знам или до онзи ден водеше разговори с банките и нямаше успешен, нямаше успешни преговори относно тегленето на кредита. Сега, аз ще помоля г-н Искрен Илиев да стане и да направи разяснения, относно въпросите на г-жа Симеонова. Благодаря.

**Г-н Искрен Илиев:** Уважаеми общински съветници, пред вас имате фактически един основен материал, който е внесен още на 4 май 20-та година по контролен лист 150, разгледан е по постоянните комисии на общинския съвет. Той касае избора на представител на общината в съвет на директорите на акционерното дружество. Материалът, както винаги досега съдържа необходимата за вземане на това решение информация. Казва се кои са представителите, има правните основания и дотук няма нищо неясно. Що се касае до това, което тая сутрин сте получили като материал при влизане в залата, то е въз основа на писмо, получено от изпълнителния директор на акционерното дружество от 19 май 20-та година. Същото е входирано на следващия ден след като е обработена информацията е създадено предложението за решение в общинския съвет. Съжаляваме за ..., просто трябваше да се реагира бързо, нямаше как да стане. По време на комисиите нямахме основание да предлагаме такъв проект за решение, във второ, създаването на точка 2-ро римско към предложението. Ако мога още нещо ...

**Г-н Пламен Рашев:** Госпожа Муртезова, не е реплика, нали, изказване? Така, че първо Елеонора Николова. Заповядайте, госпожа Николова. Имаме ред някакъв. ц

**Г-жа Елеонора Николова:** Уважаеми господин Председател, уважаеми колеги, моето предложение отново е принципно. Аз разбирам, че ситуацията е форсмажорна и че искането е постъпило много късно, поради което по този начин се процедира. Но ние говорихме с г-н Пазарджиев да бъдем снабдени с таблети, нашата информираност да върви по друг ред. А, докато нямаме тези таблети, които г-н Пазарджиев трябва да ни осигури, тази информация можеше да бъде пратена по пощата ни така, както ние получаваме всичко. Обикновено групите вземат своите решения в навечерието на сесията, така че ние можехме независимо от късното постъпване на материала да го получим своевременно, за да може да реагираме. Сега от нас се иска на крак, ние да дадем решение, нещо което по предната точка бяхме така неприятно изненадани. Аз се питам защо тогава правим комисии? Значи, ние разискваме един материал, гласуваме по определен начин, след това навънка се прави един сговор и се предлага нещо, което нито е обсъждано, нито е гласувано, експронто. По този начин аз просто обръщам внимание на г-н Пазарджиев материалите независимо, че са постъпили в навечерието на сесията да ни бъдат пратени по поща, за да можем поне да разполагаме с една вечер време. Благодаря.

**Г-н Пламен Рашев**: Преди госпожа Муртезова процедура, заповядайте, г-жа Константинова.

**Д-р Теодора Константинова**: Най-компетентният човек по темата днес тук е господин Велинов. С огромно уважение, че стоя толкова дълго време и така, както трябва всички други да участват, когато са дали предложения за разяснение и информация, смятам че му дължим не, ами и за да се запознаем най-добре с предложението за решение да му дадем думата. Давам това предложение да изслушаме г-н Велинов.

**Г-н Пламен Рашев:** Подлагаме това процедурно предложение за изслушване на изпълнителния директор господин Велинов. Който е съгласен да го изслушаме г-н Велинов, моля гласуваме „за“.

**КВОРУМ – 46. С 45 гласа „за”, 0 „против” и 1 „въздържали се” се прие предложението.**

**Г-н Пламен Рашев:** Заповядайте, господин Велинов. Поправят ме, може би, щото нямам така практика, г-н Велинов, изчакайте госпожа Муртезова, след това Вие.

**Г-жа Алисе Муртезова:** Колеги, аз още на комисия казах, че материала е непълен. Благодаря на г-н Пазарджиев след комисията той ми даде поканата, която е отправило акционерно дружество „Сплендид“ до г-н Искрен Илиев. Тази покана, обаче е от 7 февруари 2020 г. Така, не знам колко време е трябвало да пристигне до общината, да се обработи и т.н., и да се вземат наистина бързи решения. В последният момент отново Ковид е виновен за хотел, който се намира в центъра на града. За наемите вече г-н Пазарджиев каза и отново ние трябва да вземем бързо решение за кредит. Аз предлагам тази точка, да виждам, че поканата нали трябва бързо да се вземе решение, заради поканата, за да може да се състои и вероятно това е написано и в устава на дружеството как се процедира, но да ви кажа честно това е поредния случай, в който в мене изникват доста ... Госпожо Кръстева, господин Милков, през цялото време ви слушам и се опитвам да се съсредоточа. Иначе вие давате така тон да не говорим в залата. Благодаря ви и на двамата.

**Г-н Пламен Рашев:** Да, приемам като бележка към водещия.

**Г-жа Алисе Муртезова:** Ми, да, защото се чуват точно в ушите ми. Така, аз имам предложение тази точка да бъде оттеглена, ако това наистина е възможно, защото не може поканата действително да е била от 7 февруари, а едва сега да ни ... и да не говорим за последния момент. Това, което и г-жа Николова каза, че можеше и по имейла да се изпрати информацията. Благодаря.

**Г-н Пламен Рашев:** Вносителят ще даде уточнения.

**Г-н Иво Пазарджиев /реплика/:** Правя реплика на г-жа Муртезова, че не е само Ковида виновен за лошото състояние на дружеството, а едно 8-годишно управление също. Така, че обективни са нещата. Колкото до Вашето предложение абсолютно неприемливо е да предлагате цялото предложение да го оттеглим. Това означава на нашия представител, нашите представители общинските съветници да не отидат или да отидат на общо събрание по тая точка да нямат мандат да гласуват, тъй като въпросната точка, която е в проекта за решение изисква решение на общинския съвет. Останалите точки и именно затова не съм прилагал и целия дневен ред, тъй като именно ние трябва да вземем решение за тази точка, останалите точки не изискват санкция на общинския съвет. Госпожа Муртезова като по-активен съветник, като човек, който се интересува дойде и получи дневния ред. Всеки от вас е можел да го направи, но е имало такова желание от страна на колеги съветници. Така, че абсолютно неприемливо е да не гласуваме точката, тъй като това означава нашите представители в общото събрание да им блокираме работата. Благодаря.

**Г-н Пламен Рашев:** Дуплика, заповядайте.

**Г-жа Алисе Муртезова /дуплика/:** Да, неправилно се изказах, моя е грешката тук. Ставаше въпрос текстът на предложение към точка 2, във връзка с кредита, господин Пазарджиев, не за материала, извинявайте.

**Г-н Пламен Рашев:** Преди да дадем думата на господин Велинов, Искрен Илиев уточняващо ... (коментар от зала не се чува) Да, да за това става дума. Вие сте юристът на общинския съвет, заповядайте.

**Г-н Искрен Илиев:** За да не останете с грешно впечатление искам да поясня, че второ римско, втория материал, касаещ кредита не е предмет на решение нито на общото събрание на дружеството, нито пък е точка от дневния ред от поканата, с която разполагате, която я има обявена в Търговския регистър. Тъй, че нали да направим разлика. Първото нещо, точка 6 как да гласуват представителите в общото събрание е част от дневния ред на общото събрание на дружеството. В срок е вкарана материала нищо, че поканата е от февруари месец, разглежда се по комисии. Вие решавате как да възложите на вашите представители да гласуват по тая точка 6, тъй като такива са изискванията на Наредба №9 на Общинския съвет, може да вземете и друго решение. Ако не вземете решение по това основно предложение вашите представители няма да знаят как да гласуват по точка 6 от дневния ред на общото събрание на 29 май. Що се касае до кредита той не касае общото събрание. Може да не го разгледате сега, може да го разгледате другия месец, въпроса е как ще повлияе на самото дружество. Нямаше как преди комисиите да се внесе тоз материал, защото ние нямахме писмо от изпълнителния директор на дружеството, не знаехме, че текат такива преговори, докъде са стигнали, нямаше просто основание да се внесе такъв материал. Благодаря.

**Г-н Пламен Рашев:** Така, давам думата на г-н Велинов, за да си създадем информирано решение. Предполагам той ще отговори на въпроси, които се зададоха. Заповядайте.

**Г-н Петър Велинов:** Уважаемо ръководство, уважаеми госпожи и господа общински съветници, Искрен Маринов каза, значи поканата касае общо събрание, дадена е на 7 февруари, събранието е на 29 май, 2 месеца и половина, а по устав тя е 1 месец. Членовете на общото събрание те са ясни кои са г-н Кюркчиев, г-н Рашев, 4 души са от общината, информирани са, представени са им всички материали. Годината приключихме 2019-та с печалба 12 000 лева, изминалите години също. Изведнъж, не се оправдавам с Ковид на ръчна спирачка удариха хотелите и ресторантите. И моментът, март месец тъкмо започваше, значи в Русе мъртвия период е декември, януари и февруари, може би по-нататък ще се наложи хотелите да минат на такъв период, защото са губещи. Ситуацията, бизнеса в хотелите, които са 60 на брой в град Русе не отговаря на търсенето и на предлагането. Тези в месец март, айде ще има Мартенски музикални дни, няма да има, има резервации, не се оправдавам и изведнъж стана 13-ти, приключи всичко. Но почнаха да идват фактури от месец февруари, зимните разходи, всички тези разходи идват и се натрупваха. Няма милост от телефоните, няма милост от никой, не се съобразяват фактурите се натрупват. Опитал съм се да дам, междувременно аз съм информирал, не се застраховам ... Значи, аз съм работил в началото с г-н Тасев като кмет и след това г-жа Николова, с всички кметове съм работил добре. Нямам така аспирации, никого не съм занимавал и не съм искал пари на вересия от името на дружеството от никого. В моментът е така, че се събраха 50 000 лв. с месец май. Значи, дружеството в момента е 8 души без мене, почнахме 46. Няма от къде да се ... Трябваше да се търси решение, не сме стояли през тези години. 2008 и 9-та беше голямата криза, паднаха приходите 50 на 100, трябваше да търсим решение. Направихме голям проект, хубав проект, който го оцени консултант, но за съжаление не искам да се спирам ще стигнете до политически изводи, не искам това да правя. От 2006-та направихме магазина, който нямаха представа и акционерите, всичко това е един плюс и от наемите в резултат на влошаващото се положение ние трябваше да търсим кредит. Значи, в моментът задължението каза го господин председателя 146 000 лева. Те се изплащат от наемите на магазините. Лъжа е, ако някой каже, че в момента в Русе може да се изплащат кредити от постъпления от приходи. Това е невъзможно, просто е невъзможно. Много са случаите в частни хотели, където се продават апартаменти, къщи, всичко, за да могат да покриват ... Към 31 декември „Сплендид“ няма задължения към общината, няма задължения към държавата, за което ...

**Г-н Пламен Рашев:** Господин Велинов, да приключвате ...

**Г-н Петър Велинов:** Да, разбрано. Тези разходи, за които в момента моля, значи аз съм в преговори с една банка, почти, следобед имам среща, ако не се получи персонала изтича му предизвестието на 2-ри или 3-ти юни, трябва да затворим. И оттук вече чакам и 29-ти общото събрание, което освен, че си има своите ... чакам и съм поканил господин председателя и господин кмета, за да могат да присъстват. Те ще възникват оперативни въпроси, които от части ще поставят, те могат да решават, а нали другите няма да има ... Трябва да има бърза адекватност, защото се бавят. Участвахме, първи подадохме за 10 000 лв. безвъзмездна помощ от кредит. Очакваме, ще стане някъде най-рано 14 юни, може да стане ... няма да има време. Очакваме и други облекчаващи, но те са в бъдещето. Просто няма как да се получи и затова единствения изход е нали, единствения изход е, за да ... нямам намерение да загробваме дружеството, в никакъв случай. Повече от 200 000 лв. ние не можем от наемите да изплащаме. Акциите са 203 880 по 50% разделено на общината, 101 940, пазарната цена в момента, най-ниската в момента е 1 към 10 плюс. Нито декапитализираме дружеството, нито нищо. Значи, има 2 варианта или спира на 2-3 си изчистваме тези неща и чакаме по-добри времена или това ще го кажат акционерите. Невинаги интересите на дружеството съвпадат с интересите на акционерите, истината е, че предимство са на акционерите. Завърших, готов съм за отговори.

**Г-н Пламен Рашев**: Благодаря на г-н Велинов. Реплика ли, господин Неделчев? Да, заповядайте, господин Неделчев.

**Г-н Александър Неделчев**: Благодаря, господин Рашев. Уважаеми господин Кмете, уважаеми колеги, аз ще подкрепя и двете направени предложения и новопостъпилото, ситуацията е такава, че се налагат екстремни действия от наша страна, ако се грижим като добри стопани за своята собственост. Но използвам поводът в обсъждането на този проблем, за да поставя за размишление един такъв въпрос, повече от 25 години община Русе е в съсобственост в този хотел и на практика, да не кажа, че е на минус, но е на нула от тази своя собственост. Ако оставим настрана въпроса защо някога, някой е решил и с какъв акъл 50 на 50 да се направи съсобственост, нито единия, нито другия е мажоритарен собственик, няма златна акция, няма нищо. За мене пълно безумие като икономист. Въпросът е, че само от наеми през тези 25 години, ако си беше общинска собственост общината можеше да получава едни много сериозни приходи, а на практика тя не получава нищо или някакви символични дивиденти, господин Велинов, ще ме поправи, ако бъркам. Нещо повече тя е страна по взаимоотношения с банки по кредити и по мои спомени е подпомагала с участие в ремонта на дружеството преди доста години, да не греша пак, че вече много време мина. Та защо ги говоря всичките тия работи? Ние сме в първата година на своя мандат като съветници, аз предлагам и на господин кмета Милков и на колегите от групите предстои ни да гледаме скоро отчет за търговските дружества, където община Русе е акционер, без да е мажоритарен собственик, такъв ще бъде внесен за обсъждане. Нека да помислим какво правим с нашия дял в хотела. Там спецификата е много голяма, ако тръгнем да продаваме, трябва първо да предложим на партньора той да изкупи нашите акции ...

**Г-н Пламен Рашев:** Времето, господин Неделчев.

**Г-н Александър Неделчев:** Приключвам. Та, сложен е въпроса, но ние трябва да търсим решение. 25 години някъде показаха, че община Русе не печели от тази форма на публично-частно партньорство.

**Г-н Пламен Рашев:** Благодаря. Други изказвания? Не виждам. По правилото, първо се подлага на гласуване предложението на г-жа Муртезова, а тя по същество каза да отпадне точка 2-ра от направеното допълнение от вносителя. Така, че ... Нали така, госпожа Муртезова, това беше Вашето предложение? Подлагам на гласуване нейното предложение точка 2-ра да отпадне от направеното допълнение. Който е съгласен да отпадне, моля гласувайте.

**КВОРУМ – 41. С 14 гласа „за”, 21 „против” и 6 „въздържали се” не се прие предложението.**

**Г-н Пламен Рашев:** По същество гласуваме направеното от вносителя с допълнението. Моля, гласувайте, колеги.

**КВОРУМ – 46. С 46 гласа „за”, 0 „против” и 0 „въздържали се” се прие**

**РЕШЕНИЕ № 147**

На основание чл. 21, ал. 1, т. 9 и 23 от ЗМСМА и чл. 234, ал. 1, изр. 3 от ТЗ, Общинския съвет - Русе реши:

1. Задължава представителите на Община Русе в Общото събрание на акционерите на „СПЛЕНДИД” АД, общинските съветници Пламен Рашев, Светлозар Симеонов, Иван Кюркчиев и Деана Тонева, по точка 6 от дневния ред на събранието, което ще се проведе на 29.05.2020г, а при липса на кворум – на 19.06.2020г., да предложат и гласуват за избирането на Община Русе за член на Съвета на директорите, с представител Искрен Маринов Илиев.
2. Упълномощава Искрен Маринов Илиев, представляващ Община Русе, в качеството й на член на Съвета на директорите на „СПЛЕНДИД” АД, да гласува „за“ ползването на банкови кредити от дружеството в общ размер до 200 хиляди лева със следните възможни обезпечения: вземанията от договорите за наем на ресторанта на хотела и на магазина, както и ипотеки на магазина за промишлени стоки и на кафе бара на хотела.

**7 Точка**

**К.л. 141 Съгласие за продажба на общински терен от 4 кв.м. по улична регулация, приобщен към УПИ I-282 в кв. 8 по регулационния план на кв. „Долапите“, град Русе**

**Г-н Иво Пазарджиев:** Кой ще докладва? Госпожо Илиева, Вие ли ще докладвате или г-жа Стефанова?

**Г-жа Златомира Стефанова:** Уважаеми общински съветници, поддържаме предложението за продажба на продаваем терен от 4 кв.м. по улична регулация по регулационния план на квартал Долапите. Благодаря.

**Г-н Иво Пазарджиев:** Господин Ганчев, моля Ви да прекратите разговорите. Няколко пъти Ви помолих. Сега, след като няколко пъти Ви помоля съгласно чл. 26 от нашия правилник общинския съветник по време на заседание няма право на постъпки, които нарушават реда на заседанието. Така, че налагам на г-н Галин Ганчев дисциплинарно наказание напомняне. Благодаря. Има ли други желаещи за изказвания и предложения по точката? Няма. Гласуваме предложението.

**КВОРУМ – 47. С 47 гласа „за”, 0 „против” и 0 „въздържали се” се прие**

**РЕШЕНИЕ № 148**

На основание чл. 21, ал. 1, т. 8 и чл. 21, ал. 2 от ЗМСМА, §22, ал. 1, т. 1, буква „б“ от ЗР от ЗУТ, чл. 6, ал. 1 и ал. 3 и чл. 41, ал. 2 от ЗОС, Протокол №43/10.10.2019 г. на Комисията по общинска собственост, скица-предложение за придаваемо място по улична регулация, във връзка със Заповед №РД-01-507/27.02.2020 г. на Кмета на Община Русе за одобряване на ПУП-ИПУР от О.Т. 12 до О.Т. 13 по ул. „Стремление“ и ИПР на УПИ I-282 в кв. 8 по регулационния план на кв. „Долапите“, град Русе, Общинският съвет реши:

1. Обявява придаваем терен от 4 кв.м. по улична регулация от ПИ с идентификатор 63427.9.1153 – ул. „Стремление“, кв. „Долапите“, град Русе, придаван към УПИ I-282 в кв. 8, съобразно предвижданията на ПУП-ИПУР и ИПР, одобрен със Заповед №РД-01-507/27.02.2020 г. на Кмета на Община Русе, за частна общинска собственост.

2. Да се продаде терен, общинска собственост, представляващ придаваема част от 4 кв.м. по улична регулация от поземлен имот с идентификатор 63427.9.1153 – ул. „Стремление“, кв. „Долапите“, град Русе, съобразно предвижданията на ПУП-ИПУР и ИПР, одобрен със Заповед №РД-01-507/27.02.2020 г. на Кмета на Община Русе, приобщен към УПИ I-282 в кв. 8 по регулационния план на кв. „Долапите“, град Русе на Цветелин Симеонов Пасев и Мирена Димитрова Пасева, след заплащане на Община Русе цена в размер на 137,00 лева (сто тридесет и седем лева) и дължимите данъци и такси.

3. Решението подлежи на оспорване чрез Общински съвет – Русе пред Административен съд – Русе в 14-дневен срок от оповестяването му.

**8 Точка**

**К.л. 142 Съгласие за продажба на общински терен от 4 кв.м. по улична регулация, приобщен към УПИ II-5690 в кв. 219 по регулационния план на град Русе**

**Г-н Иво Пазарджиев:** Госпожа Златомира Стефанова докладва.

**Г-жа Златомира Стефанова:** Уважаеми общински съветници, поддържаме и това предложение за продажба на придаваем терен от 4 кв.м. по улична регулация по регулационния план на град Русе.

**Г-н Иво Пазарджиев:** Благодаря на госпожа Стефанова. Има ли желаещи за изказвания и предложения по точката? Не виждам. Подлагам на гласуване предложението.

**КВОРУМ – 47. С 34 гласа „за”, 0 „против” и 13 „въздържали се” се прие**

**РЕШЕНИЕ № 149**

На основание чл. 21, ал. 1, т. 8 и чл. 21, ал. 2 от ЗМСМА, чл. 6, ал. 1 и ал. 3 от ЗОС, §22, ал. 1, т. 1, буква „б“ от ЗР от ЗУТ, чл. 41, ал. 2 от ЗОС, Протокол №4/09.04.2020 г. на Комисията по общинска собственост, скица-предложение за придаваемо място по улична регулация, Общинският съвет реши:

1. Обявява придаваем терен от 4 кв.м. по улична регулация от поземлен имот с идентификатор 63427.2.3381 – ул. „Оборище“, придаван към УПИ VII-5690 в кв. 219 по плана на град Русе, за частна общинска собственост.

2. Да се продаде терен, общинска собственост, представляващ придаваема част от 4 кв.м. по улична регулация от поземлен имот с идентификатор 63427.2.3381 – пл. „Оборище“, приобщен към УПИ VII-5690 в кв. 219 по регулационния план на град Русе на Пламен Тотев Маринов, Татяна Антонова Маринова, Теодор Пламенов Маринов и Адриан Пламенов Маринов, след заплащане на Община Русе цена в размер на 2 573,00 лева (две хиляди петстотин седемдесет и три лева) и дължимите данъци и такси.

3. Решението подлежи на оспорване чрез Общински съвет – Русе пред Административен съд – Русе в 14-дневен срок от оповестяването му.

**9 Точка**

**К.л. 156 Предоставяне безвъзмездно за управление за срок от 10 г. (десет години) на самостоятелни обекти в сграда – частна общинска собственост, намиращ се в гр. Русе, ул. „Църковна независимост“ №18, етаж 7 и 10 на Регионално управление на образованието – Русе**

**Г-н Иво Пазарджиев:** Следваща точка 9-та, контролен лист 156 Предоставяне безвъзмездно за управление за срок от 10 г. на самостоятелни обекти в сграда – частна общинска собственост, намиращ се в гр. Русе, ул. „Църковна независимост“ №18, етаж 7 и 10 на Регионално управление на образованието – Русе.

**Г-жа Златомира Стефанова:** Уважаеми съветници, в Община Русе е постъпило писмо подадено от началника на Регионално управление на образованието г-жа Георгиева в Русе, с което желае да бъде продължен договора за безвъзмездно управление за срок от 10 години за самостоятелни обекти в сграда, намираща се ул. „Църковна независимост“ №18, които и в момента се използват от тях. Комисията по общинска собственост е изразила положително становище. Благодаря ви.

**Г-н Иво Пазарджиев:** Благодаря на г-жа Стефанова. Госпожа Росица Георгиева.

**Г-жа Росица Георгиева:** Уважаеми колеги общински съветници, уважаеми господин Председател, тъй като съм подала искането в качеството си на началник на Регионално управление на образованието няма да участвам в обсъжданията и няма да участвам в гласуването. Благодаря.

**Г-н Иво Пазарджиев:** Благодаря на г-жа Георгиева. Има ли предложения и изказвания по точката? Не виждам. Процедура на гласуване.

**КВОРУМ – 45. С 45 гласа „за”, 0 „против” и 0 „въздържали се” се прие**

**РЕШЕНИЕ № 150**

На основание чл. 21, ал.2, във връзка с чл.21, ал.1, т.8 от Закона за местното самоуправление и местната администрация, чл.12, ал.3 и 4 от Закона за общинската собственост и чл. 12, ал. 2 от Наредба № 1 на Общински съвет – Русе за общинската собственост, Общински съвет - Русе реши:

Предоставя на Регионално управление на образованието - Русе, ЕИК:827164163 безвъзмездно за управление за срок от 10 (десет) години, следните самостоятелни обекти в сграда, с идентификатори:

- 63427.2.1440.1.7 по кадастралната карта и кадастралните регистри на гр. Русе, Община Русе, Област Русе с площ 341,25 кв.м., с адрес на имота: гр. Русе, ул. „Църковна независимост” № 18, ет. 7, намиращ се в сграда №1, разположена в поземлен имот с идентификатор 63427.2.1440, с предназначение на самостоятелния обект: За делова и административна дейност, брой нива на обекта: 1 (едно), с прилежащи части: 9,835 % идеални части от сградата, предмет на Акт за частна общинска собственост №1153/17.02.1997 г., съседни самостоятелни обекти в сградата:

- на същия етаж: няма;

- под обекта: 63427.2.1440.1.6;

- над обекта: 63427.2.1440.1.8.

- 63427.2.1440.1.10 по кадастралната карта и кадастралните регистри на гр. Русе, Община Русе, Област Русе с площ 341,25 кв.м., с адрес на имота: гр. Русе, ул. „Църковна независимост” № 18, ет. 10, намиращ се в сграда №1, разположена в поземлен имот с идентификатор 63427.2.1440, с предназначение на самостоятелния обект: За делова и административна дейност, брой нива на обекта: 1 (едно), с прилежащи части: 9,835 % идеални части от сградата, предмет на Акт за частна общинска собственост №1153/17.02.1997 г., съседни самостоятелни обекти в сградата:

- на същия етаж: няма;

- под обекта: 63427.2.1440.1.9;

- над обекта: няма.

Решението подлежи на оспорване чрез Общински съвет - Русе пред Административен съд - Русе, по реда на АПК, в 14-дневен срок от съобщаването му.

**10 Точка**

**К.л. 139 Изменение на т. 1 от Решение №483, прието с Протокол №20 от 23.03.2017 г., изменено с Решение №1001 от 15.11.2018 г., във връзка с поемане на общински дълг за изпълнение на дейностите по ремонт на първостепенна и второстепенна улична мрежа на територията на град Русе, в частта „Условия за усвояване и погасяване“**

**Г-н Иво Пазарджиев:** Госпожа Емилия Пенева ще докладва.

**Г-жа Емилия Пенева:** Уважаеми дами и господа общински съветници, предложението е единствено и само в изменение на точка 1 от ваше решение 483 от 23.03.2017 г. Целта на предложението е максимална възможност за пълно усвояване на дългосрочния кредит. И изменението е в условията на усвояване, като срока предлагаме да бъде увеличен от 36 на 39 месеца или от 05.09.2020 г. да стане 05.12.2020 г. Благодаря на госпожа Пенева. Има ли желаещи за изказвания и предложения по точката? Господин Стоян Христов, заповядайте.

**Г-н Стоян Христов:** Уважаеми господин Председател, господин кмета го няма, колеги, чисто професионално зададох въпрос по време на комисиите, по време на комисия териториално устройство и строителство, колко излиза, на квадратен метър ще излезе това, което се предлага. (коментар от зала не се чува) Не, на таз 139-та. (коментар от зала не се чува) На кое? Не, аз исках да задам въпрос, но тъй като стана въпрос ... (коментар от зала не се чува) Добре, по тоя въпрос, пък ще задам да не го задавам на следващи ...

**Г-н Иво Пазарджиев:** Господин Христов, моля на микрофон, обаче.

**Г-н Стоян Христов:** Да, извинявайте, понеже г-жа Пенева е и обичам да гледам хората ...

**Г-н Иво Пазарджиев:** Моля без реплики от място.

**Г-н Стоян Христов:** Да. Въпросът тогава е със сигурност ли ще успеем да си свършим работата до другия срок, който е предвиден с 3 месеца като удължаваме?

**Г-н Иво Пазарджиев:** Благодаря на г-н Христов. От администрацията кой ще отговори? Госпожа Илиева ли? Заповядайте, госпожо Илиева.

**Г-жа Магдалина Илиева**: В отговор на Вашият въпрос, да със сигурност ще можем да завършим и това е гарантирано в условията, които ще обявим, ограничителни в максималния срок, за който трябва да бъде изпълнен обекта още в обявяването на обществената поръчка.

**Г-н Иво Пазарджиев:** Благодаря на г-жа Илиева. Господин Пехливанян, заповядайте.

**Г-н Бедрос Пехливанян:** Господин Председател, колеги, всъщност въпроса ми е следния, при положение, че имаме поне според материала обевктивни причини от ВиК, че не са си изпълнили и по време задълженията, моето питане е защо пренасочваме тези 1 900 000? Може би колегата това имаше предвид и аз бях на една комисиите, където зададе въпроса за тези 1 900 000. Какво точно ще се лиши проекта и къде, наистина ли и докъде ще стигне за „Потсдам“? Това ни беше въпроса. И защо при положение, че имаме едно отлагане на един проект, защо ги пренасочваме към друг проект? Другото, което е кой ще прави единия, кой ще прави другия? „Комунални дейности“ ли ще правят единия? „Комунални дейности“ има ли техника да прави дадения обект? И тези въпроси.

**Г-н Иво Пазарджиев:** Благодаря на г-н Пехливанян. Госпожо Магдалина Илиева, заповядайте.

**Г-жа Магдалина Илиева:** Господин Пехливанян, сега, тези средства е записано в договора за кредит предполагам са определени за основен ремонт или реконструкция на улична мрежа. Това означава, че ОП „Комунални дейности“ не може да изпълни това СМР. Това може да бъде изпълнено от строителна фирма, която е вписана в регистъра. А относно това защо, нали точно тук прехвърляме средствата, значи аргументите са същите, с които е започнат проекта ул. „Потсдам“, същите са аргументите и да го продължим. Участъкът първия е разширен, трябва да разширим и останалия участък на пътя, за да може да се увеличи всъщност пропускливостта на този, на тази улица. За да може да бъде алтернативен маршрут на бул. „Липник“, това са причините. Още някакъв въпрос имахте. Да.

**Г-н Иво Пазарджиев:** Благодаря на г-жа Илиева. Има ли други желаещи за изказвания и предложения по точката? Не виждам. Подлагам на гласуване предложението. Да, заповядайте, господин Станимир Станчев.

**Г-н Станимир Станчев**: Тъй като започнахме, уважаеми господин Председател, уважаеми господин Кмете, явно започнахме да говорим и по следващата точка, аз ще се възползвам по тази само да се огранича в питането до следното още имаме ли възможност след тоя срок да се удължи още, в смисъл да не е до септември 20-та, ами да е примерно септември 21-ва или нещо от тоя род? Аз имам силни притеснения по проекта, но след това ще говоря, когато дойде точката за прехвърляне на средства, мисля че така е коректно да бъде. Това ми е въпроса.

**Г-н Иво Пазарджиев:** Благодаря на г-н Станчев. Госпожа Пенева има думата.

**Г-жа Емилия Пенева:** Относно удължаването на срока за усвояване на кредита, това е втория срок, който удължаваме. В последното, последния анекс на банката, който сключихме техния категоричен срок беше 05.09.2020 г. Въпреки това след преговори с банката те имат готовност да удължим срока до 05.12.2020 г. и това най-вероятно ще бъде окончателния срок, в който ние трябва да се съобразим. Ако сумата около 1 900 000 не бъде усвоена до крайната сума на 10 милиона съответно ние ще загубим тази неусвоена сума.

**Г-н Иво Пазарджиев:** Благодаря на г-жа Пенева. Други желаещи за изказвания и предложения по точката? Не виждам. Подлагам на гласуване проекта за решение.

**Ръчно гласували:**

**Г-н Стоян Христов – „против“.**

**КВОРУМ – 48. С 33 гласа „за”, 5 „против” и 10 „въздържали се” се прие**

**РЕШЕНИЕ № 151**

На основание чл.21, ал.2, във връзка с чл.21, ал.1, т.10 от ЗМСМА и чл. 17, ал.1 от Закона за общинския дълг и във връзка с чл.3, т.2 от Закона за общинския дълг, Общински съвет -Русе реши:

1. Изменя т.1 от Решение № 483, прието с Протокол № 20 от 23.03.2017г., изменено с

Решение № 1001 от 15.11.2018г., във връзка с поемане на общински дълг за изпълнение на дейности по ремонт на първостепенна и второстепенна улична мрежа на територията на град Русе, в частта „Условия на усвояване и погасяване“, както следва

- срок на усвояване на кредита – до 39 месеца, считано от датата на подписване на договор за кредит №1406/05.09.2017 г.

1. Възлага на Кмета на Община Русе да подпише Анекс към договора за кредит №1406/05.09.2017г., както и да извърши необходими правни и фактически действия за изпълнение на решението по т. 1. като всички останали условия по договора за кредит се запазват, включително и общия срок за издължаване на кредита от 120 месеца и начина на погасяване на равни месечни вноски по главницата, след изтичане на този 39 месечен срок.

**Г-н Иво Пазарджиев:** Обяснение на отрицателен вот за г-н Бедрос Пехливанян, заповядайте.

**Г-н Бедрос Пехливанян /обяснение на отрицателен вот/:** Господин Председател, колеги, господин Кмет, в момента с тази отсрочка ние решаваме доста макар и второстепенни улици и тротоари да бъде според този план, който приехме за тези 10 милиона кредит да бъдат лишени, незнайно кога, обаче ще станат. И това пренасочване, както и колегата Станчев каза от един на друг проект, това не е, въобще не е хигиенично. **Г-жа Магдалина Илиева**: Господа общински съветници, аз смятам, че във вашата власт е един кредит, който вече е предоставен да прецените къде точно ще бъде най-подходящо да бъде пренасочен. Затова мисля, че няма проблем от един обект да се прехвърлят вашите инвестиционни намерения към друг обект. А иначе относно казах вече, че текущ ремонт не може да се извършва на улици с тези средства. Отделно от това очакваме да се изпълняват и проектите на ВиК-Русе, което не предполага да асфалтираме улици сега преди да си изпълнят проектите ВиК. Благодаря.

**11 Точка**

**К.л. 151 Корекция на Бюджета на Община Русе за 2020 година**

**Г-жа Наталия Кръстева**: Заповядайте, госпожо Пенева.

**Г-жа Емилия Пенева**: Предложението за корекция на бюджета в по-голямата си част представлява създаването на нови обекти предвид възникнала необходимост. Предложенията са от директори на различни структурни звена и са приоритетно ориентирани. В предложението има два нови момента, първия момент това е разпределението на средствата от 700 000 за асфалтиране на улици в малките населени места. И съответно вторият момент е този, който дискутирахте до момента, прехвърлянето на остатъците от 3 големи обекта, включващи първостепенна и второстепенна улична мрежа към обект с първостепенна значимост Обект „Реконструкция на ул. „Потсдам“ и свързването ѝ с пътен възел бул. „България““. Този размер от 1 935 481 лев представлява остатъка за усвояването на кредита. Само за пояснение средствата от дългосрочния кредит не могат да бъдат използвани за текущ ремонт на улици. Извинявайте, забравих само за една забележка от г-н Деян Недков на комисиите да, приемаме я, става въпрос за точка 7.3. Обект лекотоварен автомобил втора употреба, следва да се чете „товарен автомобил 3,5 тона употребяван“.

**Г-жа Наталия Кръстева:** Колеги имате думата за изказвания. Първи поиска думата г-н Пазарджиев, след това Стоян Христов, Деян Недков, Митко Кунчев, само секунда.

**Г-н Иво Пазарджиев:** Уважаеми колеги, уважаеми господин Кмет, уважаеми общински съветници, вземам думата във връзка с внесения проект за решение, относно разпределението на средствата за асфалтиране в малките населени места, а именно кметствата на територията на община Русе. Години наред се наблюдаваше една тенденция, избрани от предходното ръководство населени места да бъдат толерирани за сметка на други, които видимо ощетявани. Надявам се, че тази тенденция ще бъде прекратена и всички ще получават справедливо, поред това, което им се полага. За съжаление администрацията на новия кмет нямаше как да направи един обстоен анализ на уличната мрежа, което е най-важното, да се направи анализ на дължината на уличната мрежа и на необходимостта ѝ от ремонт в малките населени места. Така, че принципът да ги разпределяме средствата на брой жители с постоянен и настоящ адрес в съответното населено място ще остане и тази година. Но аз предлагам малко по-справедлив начин за разпределение, тъй като всеки от вас, който е гледал таблицата му е направило впечатление нещо. Големите населени места биват ощетявани за сметка на по-малките, но това е правено донякъде по принципа на солидарността. Тъй като, ако ги сметнем съвсем точно на база жители, да големите ще получат малко повече, но малките ще получат такава незначителна сума, че няма да има смисъл дори и техниката да се закара до съответното населено място, така че този принцип е правилен. Но, може би може да ви направи впечатление по проекта за решение с. Просена с 462 жители взема 45 000, с. Тетово с 1790 жители малко повече 57 000. Абсолютно неправилно и ощетявано беше години наред с. Тетово, странното е, че нямаше реакция от предходния кмет, настоящият кмет на Тетово дойде при мен и ми обърна внимание на това. Така, че, уважаеми колеги, аз предлагам следното изменение в Дейност 606 Изграждане и ремонт, поддържане на уличната мрежа, параграф 1030 Текущ ремонт да придобие следната редакция – кметство Мартен – 104 000, кметство Николово – 98 000, кметство Тетово – 70 000, кметство Червена вода – 56 000, кметство Басарбово – 56 000, кметство Бъзън – 46 000, кметство Сандрово – 46 000, кметство Ново село – 46 000, кметство Семерджиево – 46 000, кметство Хотанца – 45 000, кметство Просена – 40 000, кметство Ястребово – 27 000 и Община Русе, а именно това е за улиците на кметство Долно Абланово, тъй като там няма кмет, но има кметски наместник 20 000 лева. Благодаря за вниманието.

**Г-жа Наталия Кръстева:** Следващ записан е Стоян Христов за изказване. След това г-н Митко Кунчев, Деян Недков.

**Г-н Стоян Христов:** Извинявам се, че така се получи преди малко. Просто въпросът ми е чисто професионален, как е разпределена тази сума, защото ми казват, че точно определена сума, която остава от този заем за този от участък „Потсдам“. ... Дали това ще е крайната сума, която ще използва? Включени ли са вътре непредвидените ... във всяка една, в повечето обществени поръчки ги включват, ще стигнат ли? Много е важно дали ще стигнат парите. Това е.

**Г-жа Наталия Кръстева:** Госпожо Илиева, сега ли предпочитате да отговаряте или след всички зададени въпроси? (коментар от зала не се чува) Сега ли предпочитате да отговорите? (коментар от зала не се чува) Заповядайте.

**Г-жа Магдалина Илиева:** Така, на базата на вече изпълнения участък ние сме формирали бюджет, за да обявим обществена поръчка. Така, че точно за каква сума ще бъде изпълнена зависи от съответната оферта на избрания участник. А, пропуснах да отговоря на Вашия въпрос още на предния контролен лист, квадратен метър към момента е изпълняван по вече сключени договори за този обект 90 лева на квадратен метър за цялото, за пътно платно, за цялата конструкция, всички пластове и 70 лева за тротоар.

**Г-жа Наталия Кръстева:** Господин Кунчев, заповядайте. След Деян Недков, г-н Димитров, Вие искахте думата сте записан, след това Орлин Дяков, Димо Тонев.

**Г-н Митко Кунчев:** Уважаеми господин Председател, уважаеми господин Кмет, уважаеми общински съветници, поддържането на уличната мрежа е изключително важно и то е свързано с всеки от нас. Когато влезете в едно населено място обикновено първото, което виждате е състоянието на улиците. Очевидно е, че средствата за малките населени места са много малко и именно, понеже са малко би трябвало да има ясни принципи, които се надявам, че скоро ще бъдат разработени, така че като видим тези числа да не се питаме защо на това село е толкова, на другото толкова. Ремонтът на пътната мрежа е един, другия проблем е, че се налага асфалтирането на нови пътища. В село Басарбово например в момента се строят поне 5-6 къщи на зелено, има цял кварта изникнал от поне 10-тина съвършено нови къщи и достъпа до тях е по черни пътища. Това е след ул. „Георги Сава Раковски“ накрая, цял нов квартал изниква и в тази си част селото се развива изключително динамично, върху голо място се строят къщи. Мисля, че един от критериите, който трябва да се има предвид е как се развива населеното място. Ако в дадено населено място има ново строителство, това се вижда много лесно, тъй като надявам се тези строителства са законни, а щом са законни, значи кмета на Община Русе е издал заповед. Много лесно може да се вижда къде има ново строителство, говоря за място, където не е имало къща, сега се строи къща и да се подкрепи развитието на улична мрежа в смисъл асфалтирането на нови улици освен ремонта. Благодаря.

**Г-жа Наталия Кръстева:** Господин Пазарджиев за реплика.

**Г-н Иво Пазарджиев /реплика/:** Правя реплика на уважавания от мен г-н Кунчев, тъй като има една тенденция уважаеми колеги в по-привлекателните населени места около ..., най-близо до Русе, сред които е Басарбово, Николово да се купуват къщи извън територията на населените места, в територии, които не са в регулация. И в един момент започват граждани да ни канят по едни улици, където на практика няма такива улици. С г-н Тотев предния мандат ходихме в Николово по едни такива места и да ни се оплакват как там няма асфалтова мрежа, няма добро сметоизвозване, няма добро снегопочистване. Ами, уважаеми колеги, силите на една община са донякъде. Ние имаме такава територия и на територията на град Русе, по стария разградски път, ако идвате от града, малко преди да стигнете града вдясно има една местност, където го има същия проблем. Но, когато някой си е купувал евтин имот той си знае рисковете. Така, че нека да се концентрираме върху регулираните населени ..., регулираните територии на населените места на общината. Благодаря.

**Г-жа Наталия Кръстева:** Втора реплика за Станимир ...

**Г-н Станимир Станчев /реплика/:** Уважаеми господин Председател, уважаеми господин Кмет, днеска тотално започнах да се обърквам. Защото постоянно сменяме правилата на играта. Един път сега въвеждаме нови правила, ще избираме като ги направим по тези правила. На следващият момент идва точката, която казваме сега правим нови правила, предлагам тука едни цифри нека да гласуваме разпределението по цифрите, които аз съм направил ...

**Г-жа Наталия Кръстева:** Господин Станчев, репликата на г-н Кунчев ...

**Г-н Станимир Станчев:** На г-н Пазарджиев.

**Г-жа Наталия Кръстева:** Нямате ...

**Г-н Станимир Станчев:** А, добре, извинявам се.

**Г-жа Наталия Кръстева:** Заповядайте, госпожо Георгиева.

**Г-жа Росица Георгиева:** Явно объркването е голямо щом бъркаме репликата с изказване, но така е, натоварено е. Реплика и ще бъда кратка. Аз не съм съгласна да се наблюдава в кое населено място какви имоти се строят, а дали хората имат постоянен или настоящ адрес. Защото тези хора си строят имоти, но те нямат никаква принадлежност към населеното място, в което го строят и сега предвид Ковид, вече предвид него много хора получиха настоящ адрес, защото не можаха да минават през постовете. Така, че този, който иска да се чувства част от населеното място трябва да има постоянен или настоящ адрес, а не просто да си построи имот и да иска мястото да му осигури всичко. Благодаря.

**Г-жа Наталия Кръстева:** Господин Недков за изказване.

**Г-н Деян Недков:** Уважаеми господин Председател, уважаеми колеги, уважаеми господин Кмет, забележката я уточнихме. Относно точка 7.3. да попитам, попитах на комисиите, направо ще питам, знаете ли какви, ще използвам мека думичка талиги ще си купите за по 6 000 лева? Знаете ли, че след закупуването на тези МПС-та ще ви трябват поне по, поне по още 3 000 лева на автомобил, за да ги вкарате в движение, гуми, акумулатори, масла, филтри, ролки, всички знаете сте шофьори. До момента станаха 9 000 на автомобил, стигнахме половината цена на една нова Дачия с гаранция, със сервизно обслужване. Толкова ли е бедна общината, че не може да си позволи един лизинг да си купи нови автомобили? За белачки за картофи може да даваме по 2 100 лв., въпреки че има по 1600 и по 800, но за коли не. Значи 3 белачки са колкото едно МПС. Излиза, че на триците сме скъпи, на брашното евтини. Относно така въпросната точка 5.2. за тия 2 милиона, които трябва да се хвърлят в един според мен безсмислен проект. О‘кей съм да се продължи до ул. „Иван Ведър“, но нататък за момента е безсмислено. Толкова ли няма улици, които не са в конфликтни точки с ВиК проекта, но са в лошо състояние, господин ... Имам питане по тоя въпрос. В близките квартали Долапите, Средна кула, там какво е положението с улиците? Мога да подкрепя г-н Пазарджиев, удвоете цифрите за малките населени места като толкова бързо трябва да го усвоим тоя кредит, нали утроете ги. Да не губя повече времето. Знам, че след мен ще излезе някой да обясни колко е необходим този булевард, за да разтовари трафика и аз съм подготвен. Дайте да отидем да пробваме да направим по един ляв завой от КАТ посока бул. „България“ и от магазин Пацони по ляв завой в посока центъра на града да видим толкова ли е трудно. Или да влезем в КАТ да попитаме колко ППТ-та има по този път, нали, който ще разтоварваме. Или по-лесното понеже нали тук имаме в общината работи пенсиониран началник от КАТ да питаме него на момента. Благодаря.

**Г-жа Наталия Кръстева:** Димитър Димитров има думата.

**Г-н Димитър Димитров:** Господин Председател на общинския съвет, господин Кмете, дами и господа, колеги, при разпределяне на средствата по постоянен и настоящ адрес за асфалтиране на малките населени места е ясно, там математиката дава недвусмислен резултат. А по следващото прегрупиране с цел разпределение на средствата, тоест вземане от по-големите и даване на по-малките населени места е доста субективно. Надявам се, че следващата година общинска администрация ще ни предложи формула с по-ясни точни критерии. Такива критерии биха могли да бъдат освен регистрираните жители по постоянен и настоящ адрес, километри поддържана улична мрежа, трафик през населеното място, изпълнение на събираемостта на данъците, процентно отношение за даденото кметство, брой регистрирани автомобили и т.н. В крайна сметка жителите на населените места, които събират най-много данъци трябва и да имат правото да ползват по-добри пътища. Благодаря.

**Г-жа Наталия Кръстева:** Господин Орлин Дяков.

**Г-н Орлин Дяков:** Аз, уважаеми колеги, господин Председател, Кмете, аз наистина тая сесия ще подкрепя думите на г-н Станчев, ние правим някакви промени тука, сменяме правила, щото предишните били лоши, без изобщо да има някаква мотивировка на базата на мнозинството от БСП, Патриоти, ДПС и Атака. И започва някаква такава странна история, която аз за първи път преживявам от 8 години, извинете от 8 години. По каква логика променяме правилата и даваме повече пари на Тетово? Щото кметът е от ВМРО, то е същото, ама обратното. Е, ама това виждаме в момента, не мога да си го обясня. Аз мисля, че трябва да имаме, трябва да имаме малко по-сериозно и по-отговорно отношение към ... Да, имате мнозинство, да управлявате, две мнения няма, така са решили хората. Но, дайте малко повече уважение към така наречените демократични процеси, почват да ни стават чужди и странни. Искам да запитам по повод корекцията на бюджета, информирах се ще е купува някаква машина за стойност 161 000 за пътна маркировка най-общо казано, защото не трябвало да се купува повече багер за Комунални дейности. Аз се информирах и разбрах, че настоящата машина багера е над 10 години и доста така си е тръгнал кажи-речи. Наистина така поговорих с хора, които разбират от това и казаха, че без такава машина Комунални дейности работят изключително трудно. Освен това, доколкото разбрах в обществената поръчка, която има общината няма включен консуматив за тази маркираща машина. Питам дали е така, може и да бъркам и има ли обучен персонал, който да работи с тази машина? Да не си купим някакъв паметник за 161 000 лева това са ми опасенията без да твърдя, че ще стане така. Благодаря ви за вниманието.

**Г-жа Наталия Кръстева:** Реплика за г-н Пазарджиев.

**Г-н Иво Пазарджиев /реплика/:** Уважаеми колеги, аз вземам правото ми на реплика, за да успокоя г-н Дяков, който се е притеснил, че на тая сесия много неща се променяли. Господин Дяков, затова има заседание на общинския съвет, затова закона ни два право да правим предложения и ако те са уместни и добре мотивирани да бъдат приети. Това не е театрално представление, казвам го с цялата ми ..., с цялото ми уважение към изкуството, към което принадлежите Вий, където трябва всичко да бъде отрепетирано предварително и накрая да излезем и да ни ръкопляскат. Тук е мястото, където се излагат аргументи, тези и ако човек се мотивира добре предложението му се гласува и се приема. Ако ..., господин Станчев, изказахте се много пъти на тая сесия, направете го пак няма проблем, но недейте от място, докато говоря, благодаря ви. Така, че няма нищо стресиращо в това, че правим предложения и се променят по време на сесия. Напротив, така трябва да бъде, а не едно бетонно мнозинство, както в предходния общински съвет да му предлагаш какво ли не и то да ти го отхвърля просто, защото не му било мястото на сесия. Не, тука му е мястото и едва ли не защо ги правим тия изказвания всичките до момента, ако не да променим някакви тенденции, защото партийни лидер, някой депутат ни е поръчал ли? Не, правим ги изказванията, за да направим нещата по-справедливи и по-нормални. Мотивирах предложението ми, г-н Дяков каза, че не съм го мотивирал, ще Ви препоръчам накрая да прочетете протокола и го казах, кметство Тетово е ощетявано години наред за сметка на другите. И в момента то просто ще получи това, което му се полага, а не да бъде толерирано, защото кмета е от ВМРО. Благодаря ви.

**Г-жа Наталия Кръстева:** Втора реплика за г-н Пламен Рашев.

**Г-н Пламен Рашев /реплика/:** Искам да направя внушението, че ние не сме БСП, а сме Местна коалиция, недейте да игнорирате АБВ, Българската пролет. В тоя смисъл ние сме шарена коалиция за разлика от ГЕРБ, който е ГЕРБ, те са достатъчно силни и мощни. В тоя смисъл трябва винаги да го знаете. И това, което преди, предишния мандат беше факт, до 11 часа вече трябва да сме затворили, тука да се е проветрило даже. Радвайте се, че това е новото лице на мнозинството, на демокрацията, която дойде този мандат. Достатъчно, възможно, широко обсъждане. Накратко с две неща да допълня с тази точка, където 700 000 колкото са били и миналата година, колкото са и сега, жалко, че са толкова, колкото са, 700 000 лева, които са разпределени по населените места. Това различното, което е, че се дава наистина възможност Тетово да има малко повече след като това е най-отдалеченото населено място и години наред е било подценявано. Какво се случва? Първите две Мартен и Николово нищо не се случва, каквото е било миналата година. Последните две Ястребово и Долно Абланово същото. Корекцията, която се появява е с по малко се взема от тези 6 Басарбово, Червена вода, Бъзън, Семерджиево, Ново село, Сандрово по 1000 лв. А от Просена и от Хотанца съответно 5 и 2, за да се дадат на ... Да, има кмет от ВМРО, лошо ли е? Те не се дават на него, те се дават на населеното място, което пак казвам е на най-голямо отдалеченост от област, от общинския център и съответно винаги е било подценявано в последните години. Мисля, че в тази връзка е търсено най-малкото лошо за останалите. А, пък мисля, че ако минеме изцяло пропорционално на броя на населението ще стане много зле. Това е нещо ново, иначе това, което предлага администрацията е едно към едно от миналата година същото разпределение, така че на практика има две предложения. Благодаря.

**Г-жа Наталия Кръстева:** Това е реплика, да, втора реплика, имате право.

**Г-н Орлин Дяков /дуплика/:** Съжалявам, че нямах химикал да си записвам лекцията, благодаря, научих страшно много от тия две изказвания. Разбрах, че се променят принципи, защото аз говоря за принципи и давам конкретен пример с Тетово. Значи, ако променяме начина на финансиране на малки населени места, то трябва да знаем какъв е. Ако променяме начина на назначаване на директори на болници трябва да знаем какъв е. и трябва ние да сме го приели тука предварително. Това е моето мнение по въпроса и не говоря нито конкретно за Тетово, нито за някое друг населено място, а за принципа. Не може в движение да се променят принципите и начините, по които досега е работено. Да, може да не ви харесат, може да са били грешни, к‘вото и да е, но дайте и кажете как от тука нататък ги определяме. Щото аз мога да кажа сега, че искам всичките пари 700 000 да ги дадем на Мартен, нали? И уверявам ви така достатъчно умен съм да се мотивирам. А що се отнася до театралните представления, представете си едно с едно нямат прилика, всяка вечер са различни.

**Г-жа Наталия Кръстева:** Господин Илиев, изказване или ... (коментар от зала не се чува) Преди Вас има записан Димо Тонев и Елеонора Николова, обръщам внимание, че по правилник кмета, заместник-кметовете и кметовете на малките населени места имат право по всяко време да искат думата. Заповядайте, господин Тонев. Господин Тонев, заповядайте.

**Г-н Димо Тонев**: Уважаеми господин Председател, уважаеми кметове, общински съветници, слушах ви много внимателно, тази точка касае всичките населени места. Аз имам честта да съм кмет на най-голямото населено място в община Русе, единствения град от малките населени места. Слушах ви как се разпределят средствата по малките населени места и искате евентуално ние да се обосновем защо искаме, как трябва да се разпределят и как да се случват работите. Град Мартен е с най-много жители, както вие казахте, по настоящ адрес сме около 3600 и нещо, по ..., не грешката е моя по настоящ сме 4100 и нещо, по постоянен сме 3600 и нещо, а в таблицата, която е предоставена във вашите листи с постоянен и настоящ адрес, които съвпадат 3200 и няколко, сега те не са пред мене, не мога да кажа точните стойности. Ако вземем по брой жители да гледаме по постоянен и по настоящ, както е било първоначалното предложение град Мартен е с такъв брой жители по простата причина, че доста от хората не искат да си сменят единия от адресите, най-вече, заради нашето училище, което е в доста окаяно състояние и те искат децата им да учат в по-добри училища, които не се събарят покривите и от дограмите не духа и заради това не са си сменили адресните регистрации и затова броя е толкова малък. Относно кое населено място е ощетено най-много мога да кажа, че Мартен е населеното място, което е ощетено най-много. Ако си направите една справка, разделите сумата, която се полага на всичките населени места с брой жители, които са вътре в ..., брой жители на всичките малки населени места сумата на жителите ще се получи една цифра, ако се умножи по брой жители ще видите каква огромна разлика се получава, с 1/3 Мартен е по-надолу. Да, това е сумата, която беше и миналата година, точно така, така е. Но миналата година Мартен беше компенсирано за това, че получаваме такава по-малка сума като се направи една много важна инвестиция. Мога да кажа, че от 50 години никой не е обръщал внимание на Мартен на този важен проблем, много кметове са идвали в Мартен, гледали са общински кметове, но нито един кмет не го направи с изключение на Пламен Стоилов, който ни отпусна тези средства, не мога да кажа в какъв размер са и се случи това отводняване на улицата. Хората бяха потресени след всеки един дъжд. Мене са ме викали да гледам какво се случва с мазите, буркани, компоти, всичко плува и са си купили помпички, за да си отводняват домовете и всяка година с колони си укрепваха къщите. Това нещо се случи миналата година, за което сме безкрайно благодарни. Второто, което, втори проект, който се случи благодарение пак на община Русе е входа на град Мартен, който е общински, петокласен път, през който ние влизаме и излизаме. През град Мартен, в град Мартен живеят, има много деца, тези деца излизат да карат колелета в дупки. Вчера даже ме спряха на много места и ме питаха кога най-накрая ще им асфалтирам една улица, която не могат да си изкарат децата, нито да карат колелета, нито да си прострат пранета. И аз им обясних, че днеска ще се разглежда сумата, която ще получи град Мартен и при първа възможност, ако средствата са достатъчни ще им асфалтирам тази улица. Затова ви моля всички нали да не политизираме разпределението на асфалта, защото асфалта нито е червен, нито е син, няма цвят, но в населените места живеят хора и според мен е правилно да се разпределят средствата по брой жители, защото тези хора те са си избрали да живеят, те плащат данъци. Може да обърнете внимание, че Мартен като данъци вкарва най-много в община Русе. И ако го приемем на брой жители, мисля че това ще бъде справедливо, както беше заложено първоначално. Благодаря ви.

**Г-жа Наталия Кръстева:** Реплика за г-н Пазарджиев.

**Г-н Иво Пазарджиев /реплика/:** Уважаеми господин Тонев, ако приемем само на база брой жители да разпределяме средствата означава да концентрираме всичко в град Русе и да не обръщаме внимание на малките населени места. Абсолютно прав е, аз го разбирам и е нормално да си защитава населеното място, защото затова е избран за кмет, за да го защитава. Прав беше и в нещо друго, че действително има една тенденция в близките населени места до град Русе – Мартен, Николово, Червена вода, Басарбово, хората действително да нямат регистрации в съответните населени места и това беше променено сега по време на контролно-пропусквателните пунктове, които имаше във връзка с пандемията. Действително хората не си правят регистрации, сега си промениха единствено настоящия адрес, постоянния адрес не смениха много, нали така господин Кмете? (коментар от зала не се чува) Ощетен е Мартен действително за сметка на по-малките населени места, но както казах това е принципа на солидарността и аз искрено се надявам и сме говорили и с кмета, и с г-жа Пенева, че се търсят начини за Мартен да се компенсира, а именно от капиталовата програма, тъй като това е най-голямото населено място извън град Русе в нашата община. Действително улиците са в лошо състояние и не е виновен за това кмета, просто средствата дотолкова стигат. И не само колелета заслужават да карат децата в град Мартен и ролери, и всичко останало, да имат възможност да спортуват и да се чувстват добре. Аз вярвам, че това ще се случи и извън тези суми, които ви гласуваме в момента. Благодаря.

**Г-жа Наталия Кръстева:** Госпожа Елеонора Николова, заповядайте.

**Г-жа Елеонора Николова:** Уважаеми господин Председател, уважаеми господин Кмет, уважаеми колеги, моето изказване е продиктувано от гласуването по предмета точка, с която ние се съгласихме, че срока за усвояване на кредита от 10 милиона е фиксиран до 5 декември и не би могъл да бъде удължавам повече. В тази посока аз изразявам тревога, че разширението, продължението на ул. „Потсдам“, неговата реконструкция и ремонт не биха могли да се случат в този срок, ако информацията, която аз имам е вярна. А, тя е, че следва да се направят отчуждителни процедури, за да се разшири платното и тротоарната площ, които отчуждителни процедури все още не са започнали. Аз бях потърсена от гражданин, който искаше чисто юридически съвет от мене дали е възможно да се случи това, което кмета е казал, че за 2 дена те трябва да се махнат от там едно и второ, че пари за обезщетение няма. Всички знаем, че отчуждителните процедури са нещо сложно, дълго и отнемат много финансов ресурс, защото обезщетението върви по пазарни цени. Аз казах на човека, че той има пътища за защита, защото нали втори 9-ти септември още не е дошъл и че частната собствено е защитена. И ако ще се върви през отчуждителни процедури това ще се развие по начина, по който е записано в закона. В този смисъл аз изразявам безпокойство, че ако ние сега се съгласим, парите категорично и ясно да бъдат насочени към „Потсдам“ това няма да ни позволи да се справим със сроковете, които току-що гласувахме. Благодаря ви.

**Г-жа Наталия Кръстева:** Професор Михаил Илиев. Заповядайте. Господин Илиев, зам.-кмет Магдалина Илиева ще отговори на г-жа Николова първо.

**Г-жа Магдалина Илиева:** Аз разбирам въпроса на г-жа Николова, той е резонен. Отговорът е следния, целта е всъщност да оползотворим остатъка от кредита в срок и за нещо, което е полезно. Понеже нямаме много варианти за какво точно можем да оползотворим тези средства, понеже се изисква повтарям отново обекта да бъде основен ремонт или реконструкция и в никакъв случай текущ ремонт на улици и понеже вече е изпълнен донякъде този обект. И за да осмислим вече изхарчените много общински средства ние трябва да продължим този участък. Нямаме основание да се притесняваме за срок по следната причина, само 10 метра се засягат от участъка, които са предмет на такава процедура и разговори, които и в момента водим. Целта е това нещо да се случи в много кратки срокове, но ако не се случи в необходимите срокове няма никакъв проблем, просто обекта да се приключи до този участък стигайки и просто тези последни 10 метра да не се изпълнят временно, докато изтече процедурата за отчуждаване. Така, че смятам, че ще бъде изпълнена целта усвояване на средствата в срок и на подходящ обект. Благодаря.

**Г-жа Наталия Кръстева :** Заповядайте, господин Илиев.

**Проф. Михаил Илиев:** Уважаеми господин Председател на общинския съвет, уважаеми господин Кмете, уважаеми колеги, аз също имам много сериозни опасения за това, че ще спазим срока, но дано да успеем. Във връзка с предложението, което разглеждаме, тука говорим наистина за едни малки суми, за които може би не си заслужава да спорим и да разговаряме. Проблемът е, че тука нарушаваме принципи и тези принципи са много сериозни. И този материал, който беше представен на комисиите ние го гледахме, обсъждахме и там не възникна нищо. Сега изведнъж тука виждаме други неща. Аз мога да кажа друго, че може би е необходимо на брой жители, това също е вярно, да, но, пък тогава ще ощетим малките. Може да има и друго значение или друг смисъл цялото това разпределение, което са направили администрацията предни години. Може би състоянието на пътищата в Тетово не изисква тези ремонти, може би пътищата са по-малко, не мога да кажа, не съм подготвен, не знам. Но факт е, че това не е гледано на комисии и аз мога да кажа в Просена да дадем 100 000 или в Мартен, както каза колегата решаваме въпроса и ... Тоест трябва да се търси така баланс и затова аз няма да подкрепя предложение за корекция, тъй като това предложение не е гледано в комисии, аз в две комисии участвам, такова нещо не видях. Затова предлагам да се гласува това предложение, това разпределение, което колегите са направили, щото те са го правили сигурно на някаква ..., някакво основание. Разсъждавали са, мислили са, затова ... Това исках да кажа, че ще подкрепя първоначалното предложение. Благодаря ви.

**Г-жа Наталия Кръстева:** Реплика за г-н Пазарджиев. (коментар от зала не се чува) Нямате право, от една група сте.

**Г-н Иво Пазарджиев /реплика/:** Уважаеми проф. Илиев, като човек, който разбирате много повече от математика от мен сигурно Ви се обръща нещо, когато говорите сега тия небивалици, защото простата математика показва, че Тетово е много ощетено. Какви били улиците в Тетово, какви били в останалите населени места казахте, че не знаете. Да, видимо е, че не знаете наистина. В Тетово улиците са много по-широки от останалите населени места. Направете си труда, в края на краищата за това сме избрани от жителите на Община Русе, а не само тези на град Русе, за да обикаляме населените места и да сме наясно. Аз съм наясно какво е положението във всички населени места, навсякъде е зле. Навсякъде има нужда от пари, но трябва да се намери някакъв начин за разпределение на средствата. И да казваме, че в случая предходното разпределение е справедливо наистина сигурно Ви се обръща нещо отвътре като видите какво е разпределението за сметка на Тетово. Благодаря.

**Г-жа Наталия Кръстева:** Реплика втора за г-н Рашев. Дуплика ли искате Вие? (коментар от зала не се чува) Ами, дупликата след репликата на г-н Рашев. Заповядайте, господин Рашев.

**Г-н Пламен Рашев /реплика/:** Прощавайте, колеги, изглежда тези, които са най-близо до микрофона са най така привилегировани. Репликата е следната, нищо принципно различно няма спрямо миналата година и това, което предлага администрацията, едно към едно, едно към едно. Това новото, което в момента се предлага е с пореден подтекст, основание най-отдалеченото и най-ощетяваното през годините населено място. И съм напълно съгласен, че наистина за такива малки суми е безпредметно да се говори. И само едно допълнение в местната коалиция политическа партия Социалдемократи, прощавайте, никога не трябва да ги забравяме.

**Г-жа Наталия Кръстева:** Заповядайте за дуплика.

**Проф. Михаил Илиев /дуплика/:** Аз съм съгласен, че не познавам някои села, но за Тетово го познавам, щото съпругата ми е оттам и там има някакви земи, ходим периодично там. Така, че тази забележка не я приемам. Но, пак повтарям, не знам колко е било справедливо разпределението предни години, не мога да кажа. Нито има методика, ако имаше методика аз съм човек на точните науки щяхме да сметнем, но тази методика я няма. Предлага се нещо, което е аналогично на миналогодишното, ако вие ме убедите с някаква конкретна методика да направим сметките тогава ще се съглася. Но, сега изведнъж на прима виста излиза предложение и казваме дайте да сменяме, при положение, че това трябваше да се предложи в комисии и там да го мислим по-детайлно, това за мене е неприемливо. Благодаря ви.

**Г-жа Наталия Кръстева:** Госпожа Даневска за изказване. Светльо Симеонов за изказване, Светлозар Симеонов. Извинявайте, господин Станев, Вие сте след г-жа Даневска. След това е Светлозар Симеонов и г-н Койно след това.

**Г-жа Йорданка Даневска:** Уважаеми господин Председател, Кмет, колеги, почвам от там, че аз съм съгласна с това разпределение на средствата по малките населени места, защото такъв е бил принципа. Ако искаме да обезщетим Тетово да направим други принципи и винаги може да се намери начин да се обезщети Тетово. Другият въпрос, който искам да задам, защото аз ... става въпрос за ремонта на „Потсдам“, не че не искам да стане, нека да стане, щото понякога на работа отивам по „Потсдам“. Но, пък си мисля, че в район 1, 2, 3, 4, 5 и т.н. моята улица сигурно попада там, щото имам огромни дупки. Не знам каква е разликата между текущ ремонт и основен ремонт на пътища, нали, не знам това нещо. И искам да попитам, ако тези средства наистина отидат по „Потсдам“ другите улици кога ще ги отремонтират? И ако трябва да вляза в тон с думите на кмета за прецизиране на разходите ми се струва, че дълготрайните материални активи, които се купуват са на доста висока цена - хладилна витрина за 3, за 2 и т.н. Благодаря.

**Г-жа Наталия Кръстева:** Господин Станимир Станчев.

**Г-н Станимир Станчев:** Уважаеми господин Председател, уважаеми господин Кмет, то стана ясно, че принципите не са това, което са. Стана ясно или може би все още не е ясно кой управлява. Но искам да преборим първото внушение, което тука се опитваше от няколко места, няколко колеги да се направи противопоставяне на малките населени места. Аз мисля, че това е некоректно. Защото не можем да противопоставяме, моите уважения нито Мартен с Тетово или Тетово със Семерджиево и т.н. Всички населени места са ни важни и са ни скъпи. И всеки един жител, който живее в тия населени места трябва да има и той има еднакви права, аз мисля така. Това, което казаха колегите по време на комисии, по така разпределените средства е нямало забележки, поне аз на моите комисии не видях такава забележка. И не видях друго ..., друга технология, друга методика за разпределяне на тия средства. Явно, явно, обаче нещо се случва днес. Явно това, ще го нареча безпринципно мнозинство нещо почва да скърца, това е политическа констатация. Ще започна с ремонта, който се предлага за бул. „Потсдам“, ул. „Потсдам“ свързване, ето така реконструкция. Доколкото ми е известно, моля, ако греша да ме поправите заема беше изтеглен за реконструкция на пътната мрежа на община Русе, нали така? Правиха се едни обследвания на доста улици. Прави се един списък коя, кога ще се асфалтира. Аз приемам аргумента, че ВиК трябва да изчакаме първо тя да си поднови тръбите или нейната инфраструктура. Само, че тука има една малка подробност, кога ще стане това? Защото това, което имаме като информация, че в момента проекта е на инженеринг. Обявена е поръчката от септември месец, доколкото ми е известно към този момент все още няма избран участник, говоря за инженеринг. След това специалисти ще кажат работен проект, одобрение минават време. Това означава, че по-рано от година, две може би, да не съм лош пророк реално няма да се случат нещата.

**Г-жа Наталия Кръстева:** Господин Станчев, времето Ви изтече.

**Г-н Станимир Станчев:** От група.

**Г-жа Наталия Кръстева:** Ще Ви помоля ... добавяме още две минути.

**Г-н Станимир Станчев:** В тоя ред на мисли досега не видях някой да обясни на тези хора, които звънят на нас, които се срещаме с тях и ни питат един-единствен въпрос – Кога ще оправите нашата улица? Предполагам всички колеги са поставени в това положение, не предполагам, сигурен съм. Кой ще обясни кога това ще се случи? Поне аз отговор не получих. Второ, в ЗУТ-а, в допълнителните разпоредби параграф 5, член 40 и ... точка 44, ако ме не лъже паметта дефиницията е ясна за какво се влага това. Питам продължението на ул. „Потсдам“ там ще се правят нови улици, нали така, няма да се ремонтират съществуващите или реконструкция? Питам това не е ли нецелево изразходване на кредита или по-точно на остатъка от кредита, който сега ни се предлага в точка 5.2 ние да гласуваме? Ние имаме ли опасност да попаднем под ударите на някои доброжелатели в тази хипотеза с нецелево изразходване на средства? Ще мине доста време може би, докато се реализират тези пари това, което каза и колежката Николова. Когато приемахме бюджета аз тука от трибуната, горе по-точно отново казах, че този бюджет е безидеен, тогава кмета ми се разсърди, че съм казал и страхлив, имах предвид бюджета, не беше лична квалификация сега подчертавам това. Само, че господа от управляващото мнозинство, аз вече не знам кой управлява и кой от кое име говори, но нека някой да стане и да обясни на нас и на русенската общественост улица, образно казано „Рига“ ще я ремонтираме еди си кога. Или ние няма да ви ремонтираме улицата, защото нецелево изразходваме средства. Благодаря ви.

**Г-жа Наталия Кръстева:** Заповядайте, господин Милков.

**Г-н Пенчо Милков:** Господин Станчев, управлява този, който е спечелил изборите. С огромно удоволствие ви го казвам, щото съм го слушал много пъти, аз управлявам, нали, ако не е ясно на никого за един период от време ще е така. Не знам Вие на колко човеци отговаряте, но може би ме видяхте преди малко, отговарям на русенската общественост, всеки ден между 60 и 80 човека им отговарям лично на страницата си във фейсбук на лични съобщения и на всички телефонни обаждания. Така, че предполагам, че и вие го правите като общински съветници, но и аз го правя като кмет и съветвам своите колеги кметове да го правят същото, да бъдат в непрекъснат досег. Това е по отношение на кой командва, кой управлява. По отношение на двете теми днеска основните, дали са ви скъпи картофобелачките няма да вземам отношение и дали колите щели да са таралясници също няма да вземам отношение. Всеки намери своя миг на слава днес в подготвеното си изказване и се представи, браво. Обаче има два важни въпроса, единия е за асфалтиране на улиците в малките населени места, другия е за ул. „Потсдам“. Улица „Потсдам“ беше започнат много голям ремонт от предходното управление, основен, с каменна настилка, с полагане на асфалт, маркировка, двойно разширяване на платното, по проект, който е утвърден устройствено планиране 73-та година. И е предвидено в края на тази улица за хората, които гражданите са потърсили г-жа Николова като юрист, че тези постройки, когато тръгне да се реализира този план ще бъдат или отчуждени, или с друг юридически способ ще бъдат правомерно демократично хората и техния имуществен интерес обезщетен. Защото отчуждителната процедура не е единствената. Тя е демократична и правова, но е насилствена, тя е, когато не се постигне споразумение. А на тези хора аз казах друго, след като ги поканих на среща при мен, че обществения интерес е изключително важен, че кредита приключва възможността за неговото усвояване, че това е улица, която трябва да довършим, щото е почната и ние трябва да я довършим. Да покажем на хората, всичко, което се стремя да ви показвам е, че ето почнато е, ще го довършим. Как съм го избрал? Ами на средата да го оставим, така отсечено на МОЛ-а, да си стои така още 15 години. Затова при избирането разбира се, че се прие, важността ви е мотивирана още, когато е одобряван проекта, това каза инж. Илиева със същите мотиви. Почнато, стигнато е до средата със същите мотиви ние трябва и носим отговорност да го завършим до края. Това е една смела, смела идея, която след това трябва да завърши, следващите управления да имат силата до кръговото на Николово и промишления, и транспортния трафик, товарния да не минава през „Липник“, а директно камиони да влизат в тази промишлена зона, която е складова, предприятия и това е измислено от хора устройствено планиращи, ние го прилагаме, има го това нещо. Затова ви приканвам да подкрепим идеята ни там да разходим средствата. Това, което ще разпоредя да се случи, обществената поръчка ще започне успоредно с въпроса на устройственото планиране, за да не се губи време, защото и тя ще отнеме месеци. И по наши анализи ще се сложи условието, ще се финансира проекта в случай, че се реализира устройственото планиране, но то ще се реализира. Защото булеварда, както каза инж. Илиева стига последните 10 метра са този интерес. Дори да се приложи отчуждителна процедура те ще бъдат завършени дори и с наше финансиране впоследствие. Това е на самото кръстовище в края на булеварда и е кощунствено това да ни спре. Провеждайки успоредно, не е правено това, винаги тук процедурите са правени последователно, правят устройственото планиране, после обществената, сега им казах успоредно да го извършат, за да може да се спести време. По отношение на правилата за малките населени места. Въпрос, който изобщо не мислех, казах го и на нашите групи, групата нашата също голям дебат. Не съм мислил, че ще породи, защото не съм правил изчисления. Предложил съм ... същата е сумата, предложил съм същото, което е бивало одобрявано от общинския съвет предходните години. Това, което предлагат колегите от ВМРО изобщо първо не е незаконно да го направиш предложение в комисия или дори на сесия ви е абсолютно същия принцип по брой население. И аз им казах той дори не е честен този принцип, защото може в едно село да е останало като Просена малко население, но улиците, изобщо средата им е в ужасно състояние. И дори моята идея много по ... тука някой на смях каза да дадем всичките пари на Мартен, защо да нямаме 2021 г. приоритетно 2-3 села се правят ... (коментар от зала не се чува) Ами, вие ще го решите, аз мога да ви го предложа, повече пари, но се правят повече неща. 2022-та други 3 села, повече пари, но повече неща. Вече вие ще го решите, това е един вид принцип. Друг е на ширина, на обем на пътната мрежа. Ами има едно населено място, което улиците му са като на град Кубрат, ей за това, за което става дума. Третото е било принципа сега за броя на населението, същия принцип ви се предлага и сега и по същия принцип Тетово ер ощетен. Ами на Сандрово, ако говорите пак за политики, всичко отивате пак на политиките, ами Сандрово намаляват парите. Защо за политиката да говорим там е единствения кмет, който е спечелил от нашата коалиция и аз предлагам, нали те предлагат да се намалят дори средствата там. Няма изобщо въпрос за политика, а точно принципа за брой на населено място, с кмета на Мартен говорих. На Мартен се дават 104 000 лв. за асфалт, живеят 4000 души примерно, 3200, но той е прав, че повечето ... живеят повече без да са си сменили адресната регистрация. Ами Русе има 2 милиона в Комунални дейности за асфалт, за материали, това е 20 пъти повече, но в Русе не живеят 80 000 души, живеят двойно, 140 живеят, 150. Така, че пак ви казвам, не трябва да се отваря ... хората да го караме да си мислят, че един е ощетен за сметка на друг. Каза се Тетово в годините е недофинансирано по този принцип, който вие сте утвърждавали и ви се предлага по-справедлива сметка. До тука ще спра по двата въпроса. Надявам се да съм ..., да сте ме разбрали съвсем добронамерено говоря. За „Потсдам“ повече информация дадох, трябва да е основен ремонт, тук юристите правят разликата между основен и текущ ремонт. Първо и аз се хвърлих, че ще използваме тези средства за други улици. А по отношение на хората дали знаели или не знаели, на всяка една улица, на която трябва да мине ВиК съм разпоредил изработи се от знаковото стопанство метални табели, информационни, не е правено това нещо, за да знаят хората. Направихме публикации, че не по наша вина, ВиК сега си забавя процедурата, ще става ли държавен холдинг, те ли ще довършат тая процедура, няма ли да става, това са неща над нас. И при това хвърляне на картите трябва да решим въпроса. Затова предлагаме да бъде „Потсдам“, да го завършим до края. И за населените места се запазва същия принцип, недейте обърква хората. Благодаря ви.

**Г-жа Наталия Кръстева:** Станимир Станчев вдигна ръка за реплика. Деян Недков също. Да питам има ли други, тъй като сте т една група, ако няма други двамата имате право, ако не ... Заповядайте.

**Г-н Станимир Станчев /реплика/:** Аз благодаря, уважаеми господин Кмет, за поясненията. Първо за това кой управлява, то е ясно, че който е спечелил изборите. Но въпросът е на тая сесия не останахме повечето колеги с такова впечатление, затова питам. И веднага се аргументирам, Вие на няколко пъти казахте те предлагат. Значи те, някой друг, който казва или който извива ръце, което аз казах в предното изказване, както и да е. Явно не сте ме разбрали за булеварда проблем нямаме, че трябва да стане това нещо и че е добре. Нали, о‘кей е това и за бизнеса, и така нататъка. Това, което казах дали е, дали е целесъобразно изразходването, прехвърлянето на средства от кредита, съобразно параграфа и допълнителните разпоредби на ЗУТ, които цитирах, това казах. Защото, ако там изпаднем в някакъв проблем ние трябва да се застраховаме. Така, че недейте да вменявате, че ние сме против и нашата група този проект. Не, не сме против и питаме дали има други варианти, ако това по някакъв ..., ако този проект по някакъв начин не се случи или по нещо бъде атакуван. А за малките населени места пак повтарям гадно е да противопоставяме едно населено място спрямо друго, каквото и да е било то, най-малкото, най-голямото. Но не може да минат цяла седмица комисии и да ... Не става въпрос за 2-3 хиляди нещо от тоя род е разминаването, което се получава, говоря за принципи, принципите са важни. Щото сега човека остана с впечатление, че единия го ощетяват с 1000 лева и ще каже ето на мене ми вземат, примерно казвам 1000 лева, това са по-важните въпроси. Принципите, благодаря.

**Г-жа Наталия Кръстева:** Господин Станчев, да свърши Ви времето. Тука сме наблюдавани от г-н Пазарджиев, искам да ви информирам, че и за реплики, за изказвания замерваме времето, така, че няма ощетени, да сте спокойни. Господин Недков, заповядайте.

**Г-н Деян Недков /реплика/:** От Вашето изказване, господин Милков, само да вмъкна казах талиги, не таралясници, беше с цел да се спестят пари на общината. Нали моята теория беше, че с евтините коли след това ще ви излязат скъпи, нали, о‘кей не сте ме разбрали. Останах с впечатление, че всички улици в Русе в лошо състояние са конфликтни с ВиК ремонти. Няма други улици и администрацията защитава тази теза. Това вц мен нали така ме води към едно, как да ви кажа мислене или че е ясно, че една фирма трябва да лапне двата милиона лева от обществената поръчка, или администрацията я мързи да направи 15-20 проекта, прави един, или и двете заедно. Така, на миналото заседание, на предходното заговорихме за увеличаване на данъците. С какви очи ще погледнете хората като им кажете 2 милиона ги хвърляме в бул. „Потсдам“, улица „Потсдам“ там ... другите си чупят колите. Нали знаете, че мъжете обичат колите повече от жените.

**Г-жа Наталия Кръстева:** Да, господин Милков, имате право по всяко време на отношение, заповядайте.

**Г-н Пенчо Милков:** Понеже ..., няма крайно време е да ви вляза в тона. Ще ги гледам с пъстри очи и господин Недков, тука има достатъчно много мъже, те ще ви кажа, че обичат жените повече от колите. Не знам за Вас защото обичате колите повече от жените. Аз колите ги ползвам като средство, жените ги обичам. Това беше във връзка с Вашето остроумничене поредно. Вижте, за 3-4 път да го обясним, щото инженера го обяснява, да го обясни и юриста, може би по картинно трябва да го кажа. Не всички улици, които са в лошо състояние са засегнати от ВиК, но на тези улици, които са в лошо състояние се прави текущ ремонт. Кредитът от 10 милиона лева изтеглен от мнозинството управлявало 10 години казва основен ремонт. Търсим възможност за основен ремонт. Това картинно да го обясня. Няма администрацията и елемент на мързел, но така 15-20 проекта нито администрацията ей така ще ви ги направи 15-20 проекта, щото тя и един не прави, а ги възлага на външни проектанти пак с процедури. Така, че ви приканвам за пореден път, щото ни гледат ей от там да бъдем сериозни и да не се излагаме.

**Г-жа Наталия Кръстева:** Асен Даскалов за процедура. Господин Ганчев, Вие какво искате? (коментар от зала не се чува) Процедурата е преди изказването по правилник.

**Г-н Асен Даскалов:** Уважаеми господин Председател, уважаеми господин Кмет, уважаеми колеги съветници, знам че ще бъда аплодиран от някои от вас и благодаря, господин Станчев, правя предложение да прекратим дебатите по тази точка и да преминем към гласуване на предложението.

**Г-жа Наталия Кръстева:** Господин Симеонова ще се изкажете след като гласуваме процедурата, която предложи Асен Даскалов. Моля, процедура на гласуване за прекратяване на дебатите по точката. Гласуваме.

**Ръчно гласували:**

**Г-н Иван Григоров – „за“**

**КВОРУМ – 43. С 30 гласа „за”, 8 „против” и 5 „въздържали се” се прие предложението.**

**Г-жа Наталия Кръстева:** Господин Светлозар Симеонов имате думата за изказване.

**Г-н Светлозар Симеонов:** Здравейте, колеги, не знам колко ще е съществено вече изказването след това гласуване, но аз имах 2 въпроса. И аз като Тома Неверни ще питам, понеже се възползвам, че кмета на Мартен е тука и г-н Пазарджиев каза, че евентуално ще погледнат капиталовата програма къде, как, ако може по някакъв си начин да се компенсира населеното място Мартен. При положение, че има толкоз липса на средства в общината и чувам, че капиталовата програма тук-таме ще е орязва, за да може да се коригират средствата, не знам по какъв начин и по какво неведоми пътища от къде ще дойдат тия средства за компенсация на Мартен. И другият ми въпрос е, ако ... капиталовата програма я приехме, ако може господин кмета на Мартен да излезе ей тука пред нас и да ни каже какво е включено толкоз в таз капиталова програма за Мартен, трябва да се прави. Благодаря. А и трето, извинявам се, процедура искам да направя предложение за разделно гласуване на точките при положение, че толкоз много дебати имаше по всяка една точка. Благодаря.

**Г-жа Наталия Кръстева:** Така, има процедурно предложение от г-н Светлозар Симеонов за разделно гласуване на точките, на точката, която обръщам внимание включва ... Господин Симеонов, 8-те точки разделно ли искате или конкретно разпределението? (коментар от зала не се чува) Разпределението, а другото общо. Колеги, процедура на гласуване за разделно гласуване по точката. (коментар от зала не се чува) Имаме процедура, колеги, която гласуваме в момента. Последно предложението, което гласуваме е разпределението на средствата по малките населени места да се гласува отделно, всички други точки заедно. Така ли е? (коментар от зала не се чува) Моля, да го заявите от микрофона, за да знаем какво гласуваме да обявим.

**Г-н Светлозар Симеонов:** Понеже не стана ясно за какво става въпрос ще го обясня, тогаз да е всичко разделно, това ще е ... предложение, по-лесно за всички.

**Г-жа Наталия Кръстева:** Колеги, предложението по контролния лист включва 8 точки. Процедурното предложение на г-н Симеонов е 8-те точки по контролния лист да се гласуват разделно. Процедура на гласуване на процедурното предложение.

**Г-жа Елеонора Николова – „за“;**

**Г-н Иван Григоров – „за“;**

**Г-н Митко Кунчев – „въздържал се“;**

**Г-жа Йорданка Даневска – „за“;**

**Г-н Владо Владов – „против“.**

**КВОРУМ – 46. С 19 гласа „за”, 23 „против” и 4 „въздържали се” не се прие предложението.**

**Г-жа Наталия Кръстева:** Продължаваме с изказванията преди да гласуваме точката. Думата има господин Тодор Койнов, след него последен беше записан г-н Ганчев, други няма, мисля че.

**Г-н Тодор Койнов:** Уважаеми господин Председател, уважаеми господин Кмете, уважаеми колеги общински съветници, дами и господа, моето изказване ще бъде за разпределението на средствата за малките населени места. Като може би то касае не сегашното разпределение, тъй като аз ще гласувам така, както е предложено, но по-точно за в бъдеще. Имам напредвид това, че когато един човек, един гражданин на нашата страна добие един недвижим имот той започва да внася едни данъци. Данъците първото му задължение към общината това е данък местни данъци и такси. След като придобие вече имота, дали ще бъде само земя, дали ще бъде поземлен имот или имот, който е в регулация той е ... там вече той започва да заплаща данъци. След като направи строежа, да кажем кандидатства за строеж или изгради сграда той също започва да плаща данъци. И в населеното място данъците се определят от самата собственост. И тая собственост не може да се подценява, тъй като впоследствие тия данъци се разпределят, трябва да се връщат на населеното място така, както да кажем в процентното състояние се разпределят. И какво би следвало? Значи освен това, че хората там живеят, може да живеят и 1000 човека, може да живеят 5000 човека, ама ако да кажем има 1000 имота, а пък в Николово примерно има 1200 имота, макар че живеят 3000 човека от кое населено място ще влязат повече данъци? Естествено, че от Николово за това, че при разпределението на пари за малките населени места, особено да кажем за изграждане на инфраструктура и на пътна мрежа трябва да се взема предвид и това какви данъци влизат и как те да се разпределят. Благодаря.

**Г-жа Наталия Кръстева:** Заповядайте, господин Ганчев.

**Г-н Галин Ганчев:** Уважаеми господин Председател, уважаеми господин Кмет, колеги, 2007 година по времето на правителството на Сакскобурготски правителството взе решение за 7 милиона лева да бъдат изградени почти в голяма част от населените места спортни площадки. Министър на образованието беше Даниел Вълчев и тогава идвайки в Русе беше на посещение горе при нас и тогава му казах, г-н Вълчев, що не ги направите тия 7 милиона в петте или шестте големи града, в големите учебни заведения, всичките да ги инвестирате за спортни зали, за големи спортни салони, там където са концентрирани много деца. И той каза не, това не е политика, политиката е да се направи на много места. Сега 90% от тия спортни площадки сигурно ги няма или са бастисани, или са изчезнали, или са порутени. В тази връзка го казвам. Това, което казахте, господин Кмете, преди малко, напълно съм съгласен и щях да направя това предложение. Може да не е тая година, догодина, дайте не 700, 800 хиляди лева, 13 малки населени места има в общината. На 4 от тях дайте по 200 000 лв., за 200 000 лв. селото сигурно по-голямата част от него ще бъде асфалтирана, ще бъде дооправена. След две години ... Значи, следващата година ще бъдат други 4, по-следващата още 4 и свършват. След 2 години отново 200 000 лв. на същото населено място и след 10 години по-голямата част от селата и от малките населени места ще бъдат асфалтирани и ще бъдат много по-добре свършена работа, отколкото така. Накрая, завършва, само едно исках да кажа, господин Председател, преди малко, когато се обадих, аз се шегувах разбира се, когато ме наказахте се обадих, защото направих ..., прави ми впечатление за изключително огромните грешки в правоговора на много от нас. Не само правоговора и цинични изказвания. Ние сме общински съвет и ни дават по телевизията, гледат ни и децата и ви моля, тогава за това реагирах, когато се говори няма да правя правоговорни забележки на никой, макар че и в материалите, които получаваме има страшно много правописни грешки, няма да ги зачервявам. Но правя предложение общинските съветници да внимават какво говорят. Благодаря ви.

**Г-жа Наталия Кръстева:** Колеги, няма повече записани за изказвания, в момента подлагам на гласуване предложението направено от Иво Пазарджиев, ще го зачета, във връзка с предложения проект за решение предлагам следната корекция Дейност 606 Изграждане, ремонт и поддържане на уличната мрежа, параграф 1030 Текущ ремонт 700 000 лв. следното разпределение: за Мартен – 104 000 лв., Николово – 98 000 лв., Тетово – 70 000 лв., Червена вода – 56 000 лв., Басарбово – 56 000 лв., Бъзън – 46 000 лв., Сандрово – 46 000 лв., Ново село – 46 000 лв., Семерджиево – 46 000 лв., Хотанца – 45 000 лв., Просена – 40 000 лв., Ястребово – 27 000 лв. и за улиците в квартал Долно Абланово в Община Русе 20 000 лв. Процедура на гласуване.

**Г-жа Елеонора Николова – „против“;**

**Г-н Иван Григоров – „въздържал се“;**

**Г-н Митко Кунчев – „въздържал се“;**

**Г-жа Йорданка Даневска – „въздържал се“;**

**Г-н Иван Петров Иванов – „въздържал се“‘**

**Г-жа Елисавета Досева – „за“.**

**КВОРУМ – 47. С 27 гласа „за”, 5 „против” и 15 „въздържали се” се прие предложението.**

**Г-жа Наталия Кръстева:** Сега гласуваме основното предложение внесено от администрацията с допълнението от Иво Пазарджиев, което току-що гласувахме. Процедура на гласуване.

**Г-жа Елеонора Николова – „против“;**

**Г-н Иван Григоров – „въздържал се“;**

**Г-н Митко Кунчев – „за“;**

**Г-жа Йорданка Даневска – „въздържал се“;**

**Г-н Владо Владов – „за“**

**Г-жа Елисавета Досева – „за“.**

**КВОРУМ – 47. С 27 гласа „за”, 5 „против” и 15 „въздържали се” се прие**

**РЕШЕНИЕ № 152**

На основание чл.21, ал.2q във връзка с чл. 21, ал. 1, т. 6 от ЗМСМА, чл.124 от Закона за публичните финанси, Общинският съвет реши:

**I. Приходи – местни дейности**

§2705 „Общински такси за ползване на пазари, тържища,

панаири, тротоари, улични платна и др.“ -37 000лв.

**Всичко приходи местна дейност: -37 000лв.**

**Всичко приходи по бюджета: -37 000лв.**

**II. Разходи – държавни дейности**

ФУНКЦИЯ „ Социално осигуряване, подпомагане и грижи”

Дейност 540 „Домове за стари хора”

§ 5203 „Придобиване на друго оборудване, машини и съоръжения”

Обект „Хладилен шкаф с 2 врати“ 2 броя +6 480лв.

Обект „Универсална зеленчукорезачка“ 1 брой +1 200лв.

Обект „Картофобелачка“ 1 бр. +2 160лв.

Обект „Миялна машина“ 1 бр. +3 420лв.

§1030 „Текущ ремонт“ -13 260лв.

**Всичко за дейност: 0лв.**

Дейност 541 „Домове за възрастни хора с увреждания“

§5203 „Придобиване на друго оборудване, машини и съоръжения” +11 580лв.

Обект „Хладилна витрина“ 1бр. 2 820лв. Дом „Милосърдие“

Обект „Хладилна витрина“ 2бр. 6 600лв. Дом „Приста“

Обект „Картофобелачка“ 1 бр. 2 160лв. Дом „Приста“

§1030 „Текущ ремонт“ -11 580лв.

Дом „Милосърдие“ -2 820лв.

Дом „Приста“ -8 760лв.

**Всичко за дейност: 0лв.**

**Всичко за функция: 0лв.**

**Всичко разходи държавна дейност: 0лв.**

**III. Разходи – местни дейности**

ФУНКЦИЯ „Жилищно строителство, благоустройство, комунално стопанство и опазване на околната среда“

Дейност 604 „Осветление на улици и площади”

§5206 „Изграждане на инфраструктурни обекти” 0лв.

Обект „Проектиране, СМР на трансформаторен пост 2х400KW

в ПИ с идентификатор 63427.2.5687 /крайбрежна ивица на гр. Русе/

и кабели средно напрежение към него“ +20 000лв.

Обект „Обособяване на зони за паркиране успоредно на

ул. „Алеи Възраждане“ – СМР, СН, АН“ /било: 232805лв.; става: 212805лв./ -20 000лв.

**Всичко за дейност: 0лв.**

**Всичко за функция: 0лв.**

Дейност 606 „Изграждане, ремонт и поддържане на уличната мрежа“

§1030 „Текущ ремонт“ +700 000лв.

Км. Мартен 104 000лв.

Км. Николово 98 000лв.

Км. Тетово 70 000лв.

Км. Червена вода 56 000лв.

Км. Басарбово 56 000лв.

Км. Бъзън 46 000лв.

Км. Сандрово 46 000лв.

Км. Ново село 46 000лв.

Км. Семерджиево 46 000лв.

Км. Хотанца 45 000лв.

Км. Просена 40 000лв.

Км. Ястребово 27 000лв.

Община Русе 20 000лв.

/за улиците на км. Долно Абланово/

§1098 „Други разходи, некласифицирани в др. параграфи и подпараграфи“ -700 000лв.

Община Русе -700 000лв.

§5100 „Основен ремонт“ 0лв.

Обект „Основен ремонт на първостепенна и второстепенна

улична мрежа на гр. Русе-район 1 и 2“

/било 3 399 237лв.; става 2 957 660лв./ -441 577лв.

Обект „Основен ремонт на първостепенна и второстепенна

улична мрежа на гр. Русе-район 3, 4 и 5“

/било:3 214 716лв.; става: 2 230 697лв./ -984 019лв.

Обект „Основен ремонт на първостепенна и второстепенна

улична мрежа на гр. Русе-район 6, 7, 8 и 9“

/било:3 180 940лв.; става:2 671 055лв./ -509 885лв.

Обект „Реконструкция на ул. „Потсдам“ и свързването и с

пътен възел бул. „България“ – бул. „Липник“, гр. Русе“

/било: 3 330 753лв.; става: 5 266 234лв./ +1 935 481лв.

§5204 „Придобиване на транспортни средства”

Обект „Лекотоварен автомобил втора употреба“ 1бр. -10 000лв.

Обект „Товарен автомобил до 3,5т употребяван“2бр. +12 000лв.

**Всичко за дейност: +2000лв.**

Дейност 623 „Чистота“

§1020 „Външни услуги“ -30 000лв.

§5203 „Придобиване на друго оборудване, машини и съоръжения”

Обект „ Закриване и рекултивация на клетка 3 на Регионално депо за неопасни, инертни и опасни отпадъци за общините Русе, Ветово, Иваново, Сливо поле и Тутракан – проектиране“ за 50 000лв. /било:50 000лв.; стова:0лв./ -50 000лв.

Обект „Технически проект за рекултивация на клетка №2 и клетка №3 за неопасни отпадъци на територията на Регионално депо-Русе“ за 50 000лв. /било:0лв.; става: 50 000лв./ +50 000лв.

Обект „Система за мониторинг на рекултивирано съществуващо общинско депо за битови отпадъци на територията на Община Русе“ +30 000лв.

**Всичко за дейност: 0лв.**

**Всичко за функция: +2 000лв.**

**Всичко разходи местни дейности: +2 000лв.**

**IV. Корекции в Инвестиционната програма за 2020г. с целеви средства:**

|  |  |  |  |  |  |
| --- | --- | --- | --- | --- | --- |
| Наименование на обекта | Финансиране с целеви средства /било/ | Финансиране с целеви средства /става/ | Финансиране със собствени средства /било/ | Финансиране със собствени средства /става/ | Корекция „+“/“-„ |
| 1 | 2 | 3 | 4 | 5 | 6 |
| Дейност 606 „Изграждане, ремонт и поддържане на уличната мрежа“ |  |  |  |  |  |
| **§ 5203 „Придобиване на друго оборудване, машини и съоръжения“**  **Обект** „Комбиниран багер – товарач, нов за ОП „Комунални дейности“ 1 бр. | 152 500 | 0 | 47 500 | 0 | -152 500  -47 500 |
| **§5204 „Придобиване на транспортни средства“**  **Обект** „Пътно-маркировъчна машина – нова“ за ОП „Комунални дейности“ | 0 | 152 500 | 0 | 8 500 | +152 500  +8 500 |
| **Всичко:** |  |  |  |  | **-39 000** |

**Всичко разходи по бюджета: -37 000лв.**

**Г-жа Наталия Кръстева:** Заповядайте, господин Пазарджиев.

**Г-н Иво Пазарджиев:** Благодаря на госпожа Кръстева, че води тази тежка точка. Преди да обявя почивка искам да помоля всички да си изключат устройствата, за да се опитаме евентуално да ги ползваме и след почивката. В момента часът е 13:41 обявявам 1 час почивка. Моля, всички съветници да бъдат в 14:41 часа в залата. Благодаря.

***Обедна почивка.***

**Г-н Иво Пазарджиев:** ... местата ти и да включат устройствата.Колеги, след като включите устройствата си натиснете иконата пулт за гласуване, включват се от най-горното копче вдясно устройствата. Уважаеми колеги, продължаваме нашата работа. Моля, да стартираме системата за проверка на кворума. 22-ма по система, г-н Рашев 23, 24, 25, 26, видимо са повече в залата, 30. Откривам заседанието, продължаваме със следваща точка по дневен ред.

**12 Точка**

**К.л. 152 Информация за изменения на Бюджета на Община Русе към 31.03.2020 година**

**Г-н Иво Пазарджиев:** Кой ще докладва? Госпожа Пенева, да. Заповядайте, госпожо Пенева.

**Г-жа Емилия Пенева:** Уважаеми дами и господа общински съветници, информация за изменение на Бюджета на Община Русе към 31 март ви се предоставя съгласно Закона за публичните финанси, чл. 125, ал. 4. Същата ви е предоставена в 3 приложения. Като в 1-то приложение е дадена информация за всички тия писма и документи на Министерството на финансите, всички тия ведомства, които са направили възможно трансформацията на общинския бюджет о т неговото първоначално приемане от 135 000 000 до 137 025 665 лв. Второто приложение дава информация за разпределението на уточнения бюджет, както на държавни, местни дейности и дофинансиране, така и по параграфи. Третото приложение дава информация за индикативния разчет на средствата от Европейския съюз. Предоставените данни са обобщени по оперативни програми и съответно дават информация, както по проходни, така и по разходни параграфи. Предложените промени на бюджета за първото 3-месечие на 2020 г. са съобразени с основните показатели, фискални правила и ограничения разписани в Закона за публичните финанси. Предвид извънредната ситуация са взети мерки за намаляване на разходи във всички бюджетни звена, за да се компенсира намалението на приходите. Към настоящият момент бюджета е балансиран и информацията ви се предоставя само за сведение.

**Г-н Иво Пазарджиев:** Благодаря на госпожа Пенева. Има ли общински съветници, които желаят да зададат въпроси по настоящата точка? Не виждам. Точката не се гласува, тя е само за информация.

**13 Точка**

**К.л. 140 Определяне на начална тръжна цена за отдаване под наем на земеделски земи от общинския поземлен фонд на Община Русе**

**Г-н Иво Пазарджиев:** Господин Димитър Недев ще докладва.

**Г-н Димитър Недев:** Уважаеми общински съветници, във връзка с организирането и провеждането на публични търгове за отдаване под наем на земеделски земи от общински поземлен фонд на Община Русе за 2020-2021 стопанска година, съобразно разпоредбите на чл. 11, ал. 1 и чл. 14, ал. 1 от Наредба №1 за общинската собственост на община Русе е необходимо да приеме начални тръжни цени. Като база следва да послужи цената на същия вид земеделски земи от държавния поземлен фонд. От името на общинска администрация аз призовавам да гласувате във вида, в който е предложението на общинска администрация относно определяне на начална тръжна цена за отдаване под наем на земеделските земи от общински поземлен фонд на Община Русе.

**Г-н Иво Пазарджиев:** Благодаря на г-н Недев. Има ли желаещи за изказване и предложения по точката? Не виждам. Процедура на гласуване, моля.

**Ръчно гласували:**

**Г-н Станимир Станчев – „за“;**

**Г-н Бедрос Пехливанян – „за“;**

**Г-н Орлин Дяков – „за“;**

**Г-жа Елка Симеонова – „за“;**

**Г-н Иван Петров Иванов – „за“**

**Г-н Дауд Ибрям – „за“;**

**Г-н Митко Кунчев – „за“;**

**Г-н Йовчо Смилов – „за“;**

**Г-жа Елисавета Досева – „за“;**

**КВОРУМ – 43. С 43 гласа „за”, 0 „против” и 0 „въздържали се” се прие**

**РЕШЕНИЕ № 153**

На основание чл. 21, ал. 1, т. 8, чл. 21, ал. 2 от ЗМСМА, чл. 8, ал. 1 от Закона за общинската собственост, чл. 11, ал. 1, изр. 1 и чл. 14, ал. 1, изр. 2, чл. 76, ал. 1 и ал. 2 от Наредба № 1 за общинската собственост на Общинския съвет – Русе и Заповед № РД-46-143/20.03.2020 г. на Министъра на земеделието, храните и горите, обн. ДВ, бр. 35 от 10.04.2020 г., Общинският съвет реши:

Определя начална тръжна годишна наемна цена за декар площ за отдаване под наем на земеделски земи от ОПФ за 2020-2021 стопанска година, както следва:

* За отглеждане на едногодишни полски култури и многогодишни фуражни култури – житни, бобови и техните смеси – 61,00 лв./дка;
* За определени за индивидуално ползване пасища, мери, публична общинска собственост, отдавани под наем чрез публичен търг с явно наддаванеза срок от една стопанска година по реда на чл. 37 и, ал. 13 и 14 ЗСПЗЗ – 7,00 лв./дка;
* За определени за индивидуално ползване ливади**,** отдавани под наем чрез публичен търг с явно наддаванеза срок от една стопанска година по реда на чл. 37 и, ал. 13 и 14 ЗСПЗЗ – 8,00 лв./дка;
* За създаване и отглеждане на трайни насаждения по периоди:

|  |  |  |  |
| --- | --- | --- | --- |
| Трайни насаждения | Гратисен период, години | Период на плододаване | |
| години | лв./дка |
| Лозови насаждения – винени, десертни | 3 | 4 – 7 | 49,00 |
| 8 – 10 | 74,00 |
| Овощни насаждения – семкови, костилкови, черупкови | 4 | 5 – 7 | 41,00 |
| 8 – 10 | 61,00 |
| Ягодоплодни култури | 2 | За периода на плододаване от 3- та до 10- та години максимум от сключване на договора за наем | 56,00 |
| Етерично-маслени култури – роза, мента, лавандула, шипка и др. | 3 | За периода на плододаване  от 4 – 10 | 37,00 |

- За отглеждане на съществуващи трайни насаждения – с неизтекъл амортизационен срок (в срока за плододаване):

|  |  |  |
| --- | --- | --- |
| Трайни насаждения | Период на плододаване | |
| години | лв./дка |
| Лозови насаждения – винени, десертни | 4 – 7 | 49,00 |
| 8 – 10 | 74,00 |
| Овощни насаждения – семкови, костилкови, черупкови | 5 – 7 | 41,00 |
| за останалия период на плододаване, до 10- та година | 61,00 |
| Етеричномаслени култури – роза, мента, лавандула, шипка и др. | за периода на плододаване, до 10 г. от договора за наем | 37,00 |

* За отглеждане на съществуващи трайни насаждения - с *изтекъл* амортизационен срок (след периода на плододаване):

|  |  |
| --- | --- |
| Трайни насаждения | Цена лв./дка |
| 1. Лозови насаждения | 49,00 |
| 2. Овощни насаждения (семкови, костилкови, черупкови) | 66,00 |
| 3. Етеричномаслени култури (роза, мента, лавандула, шипка | 37,00 |

**14 Точка**

**К.л. 146 Решение за даване на съгласие на Община Русе да кандидатства като партньор по програма „Опазване на околната среда и климатични промени“, съфинансирана от ФМ на ЕИП 2014-2021 г.**

**Г-н Иво Пазарджиев:** Господин Недев има думата.

**Г-н Димитър Недев:** Уважаеми общински съветници, на 13.04.2020 г. община Русе получи покана да кандидатства като партньор по програма „Опазване на околната среда и климатични промени“ съфинансирана от финансовия механизъм на Европейското икономическо пространство. Затова и предложението на общинска администрация е да подкрепим това участие на община Русе. Община Русе ще бъде партньор в този проект заедно с други общини като Бургас, София, Стара Загора, Варна, Кърджали, Пловдив, Сливен, мога да пропусна някоя. Проектът е насочен към подобряване на капацитета на местните власти за планиране, мониторинг и предлагане на конкретни мерки за въздействие и адаптация към климатичните промени. За ваша информация бюджета на всички участници и съпартньори е еднакъв. За община Русе, както и за останалите този бюджет е определен на 278 000 евро, които са 100% безвъзмездно финансиране и не изисква допълнителен финансов ресурс от община Русе. Затова предлагаме да подкрепите участието на Община Русе като партньор на този проект.

**Г-н Иво Пазарджиев:** Благодаря на г-н Недев. Има ли желаещи за изказвания и въпроси по точката? Наталия Кръстева има думата, заповядайте.

**Г-жа Наталия Кръстева:** Уважаеми господин Председател, колеги, уважаеми господин Кмет, аз ще тръгна от там, че …, отново виждам на дневен ред едно предложение, което представлява може би половин страничка. Когато внасяхме ние такива докладни сме се старали информацията да бъде подробна, да става ясно за какво точно иде реч, какви ще са всички мерки, какви ще са всички детайли по този проект. Не го казвам със заядлив тон, казва го в дух на следното обстоятелство, че когато от върховния колективен орган се иска решение, независимо, че става дума за безвъзмездна финансова помощ, то трябва да е достатъчно мотивирано и подплътено с достатъчно данни. По комисиите по същият начин не мисля, че беше докладвано по начина, по който трябва да става това. Отново, тъй като виждам, господин Милков, че не виждате очевидно моя добър тон в изказа си така и в тая насока отново ще искам да припомня, че именно Вие във Вашата предизборна кампания заявихте, че имате ясна концепция и начертани първи стъпки за решаване на екологичните проблеми на град Русе. Заявихте, че от първия ден на встъпване на поста ще извършите и конкретни действия, които да подобрят качеството на околната среда именно в цялата община Русе. За 6 месеца управление аз искам да Ви попитам, това ли са първите стъпки с кандидатстване по проект за увеличаване на капацитета на 6 служителя за половин милион лева, така наречените мерки, меки мерки? Тия стъпки, господин Милков, не кореспондират нито с предизборните Ви обещания и лично мое мнение е, че това е една неефективна стъпка. По тоя начин не можете да изпълните очакванията на гражданите, че така ние ще живеем в една чиста околна среда, което беше и Вашия слоган. На практика аз се надявам да завършите проектите започнати от ГЕРБ поне, не смея да мечтая за нови, виждайки тоя материал. Пак акцентирам, ще се обучават 6 служителя от отдел „Екология“ на стойност над половин милион лева. Те са достатъчно ангажирани с други дейности. Меко казано това е крачка без визия за мен. И устойчив растеж, господин Кмет, с меки мерки не се постига. Не искам да съм лош пророк, че 2020-та ще бъде нулева година в привличането на европейски средства за развитието на общината. И заложеното финансиране от половин милион лева …

**Г-н Иво Пазарджиев:** Госпожо Кръстева, времето Ви изтече.

**Г-жа Наталия Кръстева:** … е за дейности след, чието приключване не остава нищо освен снимките и милите спомени, така наречените меки мерки.

**Г-н Иво Пазарджиев:** Благодаря на г-жа Кръстева. Има ли други желаещи за изказвания и предложения по точката? Реплика за г-н Неделчев. Заповядайте, господин Неделчев.

**Г-н Александър Неделчев /реплика/:** Благодаря господин Председател, уважаеми колеги, уважаема госпожо Кръстева, отново нула позитивизъм и конструктивизъм. Отново някакви политически спекулации, предизборни програми, агитации, къде отидохме? Става дума, че по една програма община Русе може да получи безвъзмездно пари за подготовка на своите експерти, които няма от къде другаде да дойдат и няма къде другаде да отидат. И след цялото това изказване Вие какво предложихте, че не разбрах? Да откажем тези пари или защо беше направено изказване? Айде отново, за сетен път апелирам лично към Вас нека малко по-конструктивни да бъдем.

**Г-н Иво Пазарджиев**: Благодаря на господин Неделчев. Дуплика за госпожа Кръстева, изказване за г-н Пехливанян след това.

**Г-жа Наталия Кръстева /дуплика/:** Господин Неделчев, щом при всяко едно изказване ме споменавате поименно значи, може би действително приемате така като силен опонент, който винаги е в ролята на конструктивна опозиция, както и да се подсмихвате пред камерите и както и да изглежда в обществеността. Така или иначе аз и моите колеги сме в ролята на конструктивна опозиция и няма да позволим да се приема точка, която е необмислена или решение, което не е в интерес на хората, господин Неделчев. Да, аз няма да престана да задавам въпроси, които засягат пряко гражданите на града ни, колкото и да не ви харесва. Не мога да приема упрека, че съм предлагала неполезни решения, въпреки че сме в опозиция, отново подчертавам, господин Неделчев. За съжаление, обаче се вижда вашето отношение към конструктивните предложения, но аз няма да се откажа, а продължавам да работя в тази посока.

**Г-н Иво Пазарджиев:** Госпожо Кръстева, времето изтече.

**Г-жа Наталия Кръстева:** Точно за това на всички комисии, днес на сесия ще имаме предложения и конструктивни диалози с вас, което да спомогне за по-добрата работа на общината.

**Г-н Иво Пазарджиев:** Благодаря, госпожо Кръстева. Господин Пехливанян или господин Недев първо? Господин Недев, заповядайте.

**Г-н Димитър Недев**: Уважаеми дами и господа общински съветници, според мене е много по-добре да бъдат обучени хора, които могат да правят планове и анализи вместо за бъдещи проекти да даваме хиляди левове за консултанти. Благодаря.

**Г-н Иво Пазарджиев:** Благодаря на г-н Недев. Господин Бедрос Пехливанян за изказване, заповядайте.

**Г-н Бедрос Пехливанян:** Господин Председател, господин Кмет, колеги, по-скоро моето изказване е насочено към г-н Неделчев. Защо приемате всяка една, дори бих казал едно изказване като едва ли не като упрек или така нататък? Защо не го приемате от гледна точка на препоръка? Този проект и ред други, които са с нула съфинансиране са така наречените меки, както искате ги наричайте мерки. На Русе му трябват такива проекти, които бяха и в предишните два мандата, всъщност в предишния, защото изготвянето и правата на тези проекти беше в продължение на около 2-3 години. На Русе му трябват инфраструктурни, трябват му истински проекти. Не, че това не е истински, но просто препоръката, която беше дадена е точно за това. Вижте си точно какъв е акцента на тоя проект – създаване на капацитет на общинска администрация за анализ и идентифициране на необходимите мерки, оценка на стратегическите планове и т.н. Да, колегата Недев е прав, да, добре, о‘кей капацитет на хора, но къде са истинските инфраструктурните и тези проекти, където гражданите да ги виждат?

**Г-н Иво Пазарджиев:** Благодаря на г-н Пехливанян. Реплика за г-н Неделчев.

**Г-н Александър Неделчев /реплика/:** Благодаря. Уважаеми колеги, уважаеми господин Пехливанян, Вие чухте ли някаква препоръка в изказването на колежката? Казвате, че приемам аз при лично препоръките като упрек. Каква препоръка чухте, Вие? Да не би да се намираме в различни зали? Аз чух един жалък опит за политиканстване, нищо повече, ако трябва да сме откровени.

**Г-н Иво Пазарджиев:** Благодаря на г-н Неделчев. Има ли други желаещи за изказвания по точката? Госпожа Муртезова, заповядайте.

**Г-жа Алисе Муртезова:** Колеги, по време на комисия госпожата или госпожицата, която седи до заместник-кмета, извинявайте не съм Ви запомнила името, казахте че това няма да са само меки мерки. Моля да разясните още веднъж, защото наистина тази сума е много голяма за обучение. Аз идвам от частния сектор, всъщност аз съм си в частния сектор и винаги, когато сме обучавали дали по проект или не по проект наши служители ние сме подписвали договори и след обучението въпросните лица, определени години 5, 10, 15 в зависимост от това какво точно е обучението да останат при нас. Предвижда ли общината такъв вид договори, тоест анекси към договорите? И ако може наистина да кажете какви са другите, какво друго ще се прави по време на проекта след кат не са само меки мерки. Мерси.

**Г-н Иво Пазарджиев:** Благодаря на госпожа Муртезова. От името на администрацията Василена Николова.

**Г-жа Василена Николова:** Уважаеми общински съветници, внасям следните разяснения, не става дума само за меки мерки, както каза и г-жа Муртезова има и инвестиционни такива, които са написани, просто в ред четвърти, тъй като следват някаква последователност. Винаги в началото е управлението на проекта. Не са 500 000, които ще вземе администрацията, ние работим на ставки съгласно ПМС-тата, които не изглеждат като 500 000, а изглеждат на база на ставките, които са работните ни заплати. Другото, което искам да разясня е, че към този проект е с одобрена концепция на Националния екодоверителен фонд. Това не е проект като всички други по оперативна програма, в който в началото е разяснено какво точно трябва да се прави и какви точно неща трябва да се изпълняват като инфраструктурни обекти. Тук също имаме право на инфраструктурен обект. Към месец юни ще се кандидатства тепърва, в която ще бъде разбит бюджета по определените пера и пише каква сума се отделя за екипа, каква сума се отделя за създаване на капацитета на администрациите, което не зависи от нас, а водещия ни партньор, който е бенефициента на процедурата, а именно Доверителния фонд. Тук ние не сме основния водещ партньор, не сме хората, които казваме каква е концепцията, а сме само партньори. Докладната изглежда по този начин, защото това е одобрена концепция, тук няма насоки, които да са директно към нас и не ни казва оперативната програма какво следва точка по точка да правим. Тук е одобрена концепция, пише, че е предефиниран проект. Благодаря.

**Г-н Иво Пазарджиев**: Благодаря на госпожа Николова. Има ли желаещи за изказвания по точката? Орлин Дяков, заповядайте.

**Г-н Орлин Дяков**: Аз това, което чух преди малко не го чух на комисията по култура, за което съжалявам. Аз ви моля, господин Кмете, на комисии да има такова пълно докладване от Вашата администрация. Защото наистина това нещо, което обяснихте аз наистина не го чух. Тогава зададох въпрос, нали си спомняте? Да. Значи, комисията по икономика не се докладват и материали. Тези комисии не бива да ..., създава се усещане, че комисиите минават проформа и затова и стават толкова дълги сесиите. Аз съжалявам наистина, че го казвам и че не е конкретно за материала проблема, но наистина в голяма част от комисиите не идва администрация, чудим се кой да докладва или ако се докладва се докладва непълно. Ако създадем по-добра организация на комисиите мисля, че сесиите ще бъдат по-къси. Благодаря.

**Г-н Иво Пазарджиев:** Благодаря. Госпожа Николова, заповядайте.

**Г-жа Василена Николова:** Искам да кажа, че тази точка се докладва на абсолютно всички комисии от мен, в основните параметри, не съм ... Получих 2 въпроса, единия от Вас, на който отговорих, другия беше на д-р Константинова. Абсолютно никакъв друг въпрос не получих на абсолютно всички комисии, аз докладвах точката на всичките такива, а точката беше определена от г-н Пазарджиев да се гледа на всички комисии. Благодаря.

**Г-н Иво Пазарджиев:** Благодаря на г-жа Николова. Има ли други желаещи за изказвания? Господин кмета, заповядайте.

**Г-н Пенчо Милков:** Вземам думата по повод въпроса, който отправи председателя на групата на ГЕРБ към мен, защото той има политически характер, а именно какво точно правим за чистотата на въздуха, защото той най-вероятно добре знае, но иска информацията да се чуе от хората, вярвам, че е така. С едно изречение по отношение на този проект, току-що чухте, че видно е от самия материал изключително неправилно беше, изобщо не добронамерено беше да се каже, че за 500 000 ще обучаваме 6 човека и ще го повторим 10 пъти да го слушат хората. Това не вярно и мисля, че достатъчно ясно се обясни, че не е вярно за пореден път. Да приемем, че е било добронамерено о е направено, поради незнание, пак за пореден път. Това за този проект, за който кандидатстваме. Първо хората трябва да знаят, че ние кандидатстваме и успешно ще реализираме и други европейски проекти, въпреки че програмния период приключва с края на годината и започва нов програмен период, а в началото на всеки нов програмен период се приемат правилата за кандидатстване, условията и не за община Русе, за всички общини ще има прекъсване, известен период на европейски фондове. Защото ще се установят правилата. Въпреки това ние в момента работим за приемане на Общински план за развитие, който ще бъде в основата на кандидатстването при следващия европейски период за екологията. Откакто съм кмет съм извършил лично проверки в предприятията, за които се твърдеше и се твърди, има данни и санкции, че замърсяват чистотата на въздуха. И се убеждавам редовно в дейностите, които предприемат това да не е така, лично, а не само изпращайки експертите. Във всеки случай, в който е имало замърсяване на атмосферния въздух нашия отдел „Екология“ и аз лично, и заместник-кмета г-н Недев сме изисквали от Регионалната инспекция по околна среда и водите, за което хората трябва да знаят, че е органа, който трябва да е ангажиран за чистотата на въздуха и вие трябва да го знаете сме изисквали съвместни проверки и са извършвани такива. Когато са установени нарушения хората са санкционирани. Аз съм подписвал по отношение на битовите замърсители такива санкции не една през зимните месеци. Това, което основно обещах в изборната кампания ще се случи през тази година и мисля, че ще помогне на всички ни, на общинските съветници и на администрацията. И пак да го обясня за всички, в Русе има много промишлени производства и се твърди за 2-3 от тях, хората имат впечатление, че те замърсяват, аз мисля, че не са само те. И затова по подобие на това, което е правено в България в началото на демокрацията, когато в Русе е бил мръсен въздуха ние направихме общинския съвет временна комисия, привлякохме експерти и преподаватели и в момента се прави инвентаризация на промишленото производство в Русе, която информация ще бъде предоставена на всички граждани и на вас. Какви промишлени предприятия има, какви неща влизат в тях и какви неща химически излизат. Вчера бях също в Министерство на околната среда и водите не за първи път, разговарях и с министъра по отношение на проектите, които се развиват и по отношение на проектите, които ще развием. Така, че активна комуникация имаме с държавата, тя не е прекъсната. Дори мисля и смея да твърдя, че като кмет имам с министрите много, много активна комуникация. На следващо място по отношение политическото ви говорене, че няма да има кандидатстване и успешно реализиране, това е абсолютна манипулация. Кандидатствали сме и добре в момента стоим в процедурите, по норвежкия механизъм, към министерство на образованието за изграждане на младежки център и към норвежкия механизъм към министерство на енергетиката, където сме в последната фаза и от 170 града сме сред последните 20. Там съм ходил няколко пъти в министерство на енергетиката и смятам, че това трябва да се ..., това ще бъде проект за осветление на няколко булеварда и дано политически да не се помага или да се говори, да се препятства на нашите проекти. Защото аз като кмет независимо от противоречието между двете политически сили аз като кмет нося отговорност в Русе нещата да се случват и съм изключително отговорен в тая насока и това трябва хората да го знаят. Така, че ... вчера при разговора направих всичко възможно ние на официален отказ за мобилна станция, въпреки че предишния министър обеща, настоящия министър ни отговори, че мобилна станция в Русе няма да бъде предоставена. Отделно на говоренето ни за европейските проекти отново поставих въпроса с какво държавата се ангажира с най-големия проблем на нашия град чистотата на въздуха, с какво. Той ми говори за майките в Бобовдол и аз му казах, че в Русе има много майки и че те също протестират. Така, че ще се опитам да ангажирам, защото мисля, че в предходното управление аз ви казах няколко пъти, кмета Стоилов беше много активен и вършеше често пъти неща, които трябваше да ги свърши областната управа и държавата, да събира институциите, да говорят и така в хората се състави мнението, че кмета може да затвори предприятие, може да го отвори. Всъщност според мен държавата е длъжник към чистотата на въздуха в Русе. И затова и вас също като представители тук, може да сте в опозиция, но вие сте в управлението на държавата и аз мога да питам нали бихте ли ми помогнали и вие това да ангажираме държавата да помогне за чистотата на атмосферния въздух, защото тя е длъжник на Русе. Благодаря ви.

**Г-н Иво Пазарджиев:** Благодаря на кмета на Община Русе. Има ли други желаещи за изказвания по точката? Не виждам. Подлагам на гласуване така предложения проект за решение.

**Ръчно гласували:**

**Г-жа Елка Симеонова – „въздържал се“;**

**Г-н Бедрос Пехливанян – „въздържал се“;**

**Г-н Иван Петров Иванов – „въздържал се“;**

**Г-н Йовчо Смилов – „за“;**

**КВОРУМ – 42. С 28 гласа „за”, 2 „против” и 12 „въздържали се” се прие**

**РЕШЕНИЕ № 154**

На основание чл. 21, ал.1, т.23, във връзка с чл.21, ал.2 от ЗМСМА, Общинският съвет реши:

1. Дава съгласие за участие на Община Русе като партньор по проект „Прилагане иновативни мерки за смекчаване и адаптация към изменението на климата в общините в България“, програма „Опазване на околната среда и климатични промени“, съфинансирана от ФМ на ЕИП 2014-2021 г.

**15 Точка**

**К.л. 147 Съгласие на Община Русе да издаде Запис на заповед, без протест и разноски в полза на Министерство на околната среда и водите, Управляващ орган на Оперативна програма „Околна среда 2014-2020“**

**Г-н Иво Пазарджиев:** Заповядайте, господин Недев.

**Г-н Димитър Недев:** Уважаеми дами и господа общински съветници, във връзка с работата по проекта „Разработване програма за качеството на атмосферния въздух за периода 2021-2026 година“ предлагам на вашето внимание да вземем решение община Русе да даде съгласие за запис на заповед в полза на министерството на околната среда и водите, който е управляващ орган на оперативна програма „Околна среда 2014-2020 година“. Това е една стандартна процедура, която се изпълнява при такъв тип проекти и затова предлагам на вашето внимание вземането на решение за съгласието на община Русе да издаде запис на заповед.

**Г-н Иво Пазарджиев:** Благодаря на г-н Недев. Има ли желаещи за изказвания и предложения по точката? Светлозар Симеонов, заповядайте.

**Г-н Светлозар Симеонов:** Здравейте, първо да кажа на всички. Имам един въпрос, тези 20% от сумата, 21 000 лева от бюджета на Община Русе ли ще излязат и дали са планувани, ако са от бюджета на Община Русе? Другото, което искам да питам, програмата за 2021-2026 година е одобрена и създадена по време на предната администрация за период за 5 години. В публикации на господин кмета в социалните мрежи на 14.04.2020 г. заявявате ..., към господин кмета заявява, че ще планира адекватни мерки, за кой период става въпрос? Защото този период 21-ва - 26-та година вече са разработени и са вкарани. Става въпрос за период 26-та – 31-ва година ли? Така за него период е одобрен, така. Пак в публикацията на г-н Милков от 14 април 2020 година казва, че каузата Ви е за чист въздух и зелен град, което адмирации. Питам, обаче за що се подвеждат русенци, когато се създаде на 23.01.2020 г. една комисия, която комисия политическа партия ГЕРБ беше против като цяло, защото тази комисия, ако искате една работа да я свършите не създавате комисия, а търсите вариант да я направите. Когато искате да отложите или да не свършите нещо създавате една комисия, която просто протаква проблема. Управляващи, социалисти, ДПС, Атака и ВМРО я направиха и от тази комисия досега месец, месец май, от първи месец януари досега месец май 5 месеца са минали ний отчет от тази комисия все още не сме получили, а трябваше на всяко 3-месечие да получаваме някакви данни какво се случва. Русенци питат какво става, нещо получава ли се, тази комисия работи ли? Не може другите комисии да работят, да заседаваме, а тази комисия да няма никакъв резултат. И затова сме виновни всички ние тука в таз зала. Благодаря.

**Г-н Иво Пазарджиев:** Благодаря на господин Симеонов. Реплика за Пламен Рашев.

**Г-н Пламен Рашев /реплика/:** Да, уважаеми Председателю, уважаеми Кмете, уважаеми колеги, точно така много скоро беше, когато политическа партия ГЕРБ опозиционно беше против тази комисия и още повече нейния представител в нея наистина по здравословни причини отсъства затова може би не ви е запознал. В присъствие на г-н Ибрям, като негов заместник на комисията бих казал следното, може би преди 2 сесии политическа партия ГЕРБ саботира общинската сесия, заради точно тази пандемия. Поради тая причина нашата комисия не е заседавала 2 месеца, но това не значи, че тая комисия в своята част, където има решение не работи. В момента изисканите данни от министерство на околната среда и водите се обработват по отношение на тая тъй наречена екологична ..., екологичен кадастър. И много скоро, в края на месец юни това ще бъде представено. Тази комисия освен, прощавайте, господин Ибрям, че вземах Вашите качества на комисията, но много, много интересни въпроси се задават към тая комисия, че тя не работи. И беше предупредено, предопределено, че тя е така просто е създадена да не си върши работата, щото просто всяка комисия се създава, за да не се свърши работата. Аз между другото съм участвал в такива комисии и те са си свършили работата, поне пак ще напомня комисията за Корабната. Да, не се гласува това, което предложих, това е воля на общинския съвет.

**Г-н Иво Пазарджиев:** Господин Рашев, времето ви изтече.

**Г-н Пламен Рашев:** Да, приключвам. Тази комисия работи и работи, и ще работи, защото тя има много важни задачи, които си е поставила. Тези, които участват в нея активно знаят, ако трябва да вземат и отношение. Господин Ибрям, ако искате и вие ...

**Г-н Иво Пазарджиев:** Да, благодаря. Господин Недев заяви желание за изказване. Да, за дуплика, господин Светлозар Симеонов първо обаче. Господин Недев, изчакайте. Аз ще си позволя, докато г-н Симеонов отива към трибуната да направя напомняне, че нямаме право да се отклоняваме по правилник от предмета, който обсъждаме по точката, а смятам, че това беше направено още от г-н Симеонов и последва от г-н Рашев. В настоящата сесия имаме отчет за дейността на общинския съвет и ако трябва да дебатираме работата, на която и да е от комисиите смятам, че това мястото му е там, а не в настоящата точка. Заповядайте, господин Симеонов за дуплика.

**Г-н Светлозар Симеонов /дуплика/:** Понеже обсъждаме екология и мисля, че мястото е точно тука. И понеже нямаме никакъв отчет на 3-месечие и да се оправдаваме, че политическа партия ГЕРБ преди 2 месеца не е влязла и това е причината тая комисия да не ... (коментар от зала не се чува) Точно така. Това е причината да няма информация гражданите какво се случва, еми изводите ще ги оставим на гражданите, господин Рашев.

**Г-н Иво Пазарджиев:** Благодаря на господин Симеонов. Господин Димитър Недев има думата.

**Г-н Димитър Недев:** Да отговоря на поставените въпроси. Средствата по проекта са по ОП „Околна среда“ и не се финансират от община Русе. Другият въпрос, който беше, да това е разработването на програма за периода 21-ва – 26-та година. За сегашният период има такава действаща програма, която се изпълнява и която предстои да приключи в края на годината.

**Г-н Иво Пазарджиев:** Госпожа Наталия Кръстева за изказване, заповядайте.

**Г-жа Наталия Кръстева:** Към господин Рашев по-скоро искам да се обърна, докато г-н Недев говореше използвах, тоест пропуснах възможността за реплика. Господин Рашев, решението е №48, ако искате го запишете, прието с протокол от 4-тото заседание от 23.01.2020 г., точката е 9-та, контролния лист е 35, на всеки 3 месеца временната комисия трябва да изготвя междинен доклад. На 23 април, точно 3 месеца по-късно от създаването ѝ имаше сесия на общинския съвет ...

**Г-н Иво Пазарджиев:** Госпожо Кръстева, нека да се концентрираме по точката, която разгледаме в момента, а не по дейности на комисията.

**Г-жа Наталия Кръстева:** ... не беше представен.

**Г-н Иво Пазарджиев:** Благодаря. Има ли други желаещи за изказвания и предложения по точката? Не виждам. Господин кметът, заповядайте за изказване.

**Г-н Пенчо Милков:** Уважаеми колеги, на 14 април представих сключването, подписването от моя страна на административен договор, с който ще получим подкрепа за изготвяне на тази програма за чистота на атмосферния въздух. И пак ви приканвам, знаете ли какво е програмата за чистота на атмосферния въздух, какво ще пише в нея? Аз знам, защото ходих няколко пъти в министерството на околната среда и водите, за да уговорим точно нещата, които трябва да има вътре, за да получим голямо финансиране за следващия програмен период за реализация на тези мерки. Не просто това подписах и административен договор да получим пари да я изготвим качествено. И момента отново политическо говорене, тръгна от пост в това да четем, ми разбира се информирал съм хората. Гордея се с това, което съм направил и трябва да знаят, че това е първа стъпка към финансиране от европейските фондове на мерки, които реално да бъдат във връзка с чистотата на въздуха. Приканвам ви с това нещо да не си правите шега. Вие сте радетели, тука голяма част от вас на социалната дистанция, бяха забранени мероприятията и комисията не е събирала граждани в зала, дори нашите сесии бяха за съветниците се провеждаха, не се ..., не присъстваха граждани. Така, че пак ви пояснявам изисква се информацията от държавата. В момента привлечените специалисти от Русенският университет работят по нея и ще ни бъде предоставена в много добър вид за вас и за гражданите. И като казах Русенският университет по отношение на предното ми изказване пропуснах да допълня за съвместните проекти, за иновационни, научни и развойни центрове, които ние правим заедно с проф. Белоев, с Русенския университет и с фирми. Така, че Русе ще стане развоен център, неща, за които говорихме в нашата кампания, което и вие ще подкрепите. Моля ви отново да бъдем спокойни. Аз управлявам община Русе с това мнозинство, вие управлявате държавата, да се караме кой е по-по-най в случая смешно е за хората, които ни наблюдават. Не ви прехвърлям ни грам вина, в момента, в който говорих за държавата ви помолих да окажете съдействие. Така, че говорете, ако искате и вие е начин, който да си помислят, че сте добронамерени, защото цялото говорене не е така.

**Г-н Иво Пазарджиев:** Благодаря на господин кмета. Има ли други желаещи за изказвания и предложения по точката? Господин Ибрям, заповядайте. Ще помоля да насочим изказванията си конкретно по точката, която напомням, че е Съгласие на Община Русе да издаде Запис на заповед, без протест и разноски в полза на Министерство на околната среда и водите, Управляващ орган на Оперативна програма „Околна среда 2014-2020“.

**Г-н Дауд Ибрям:** Благодаря, господин Председател. Уважаеми господин Кмет, аз не чух точно изказванията, но хванах поне края. Имаме моралното задължение да излезем с пълен доклад относно темата, за която говорим. И аз ви уверявам, господин Кмете и всички вас общински съветници, че комисията, временната комисия това ще го изпълни ...

**Г-н Иво Пазарджиев:** Господин Ибрям, моля Ви да се концентрираме по точката, а не в случая на временната комисия.

**Г-н Дауд Ибрям:** ... Вижте, това е много важно.

**Г-н Иво Пазарджиев:** Да, важно е, обаче имаме точка за отчет за работата на дейността на общинския съвет, ако искате коментирайте там всички комисии, в момента имаме конкретно и по правилник нямате право да се отклонявате от предмета на точката.

**Г-н Дауд Ибрям:** Не се отклоняваме от темата при условие, че в тая зала се използват неверни данни и се насочва разговора в друга съвсем различна посока от темата, която обсъждате в момента, и се споменават включително имена и комисии. Вие специално, госпожа Кръстева и Вашата партия сте отговорни до голяма степен за това, което се случва в Русе и се случваше. Ковид 19 е просто една … във връзка с това което стана в Русе. Имате моралната отговорност за това, което се случи през годините и ние в по-следващо заседание на комисията ще ви го докажем с факти. Защото има публични документи, включително и на община Русе разписани строителни разрешения и тъй нататък. И не може да обвинявате за бездействие комисията, която ще ви предостави тези данни, работи се. Благодаря ви.

**Г-н Иво Пазарджиев:** Реплика за госпожа Наталия Кръстева.

**Г-жа Наталия Кръстева /реплика/:** Господин Ибрям, вече ще почна да си записвам всеки, който ми споменава името. Може би съм виновна за Ковид, доколкото разбрах съм виновна и за подписване на строителни разрешителни. Вие бяхте точно един от най-добре приетите общински съветници в предната администрация и сте нямал предложение, което да не бъде прието, не ми жестикулирайте от горе от етажите. Лично от предния кмет Пламен Стоилов бяхте вкаран във всяка една възможна работна група във връзка с подобряване качеството на атмосферния въздух. И аз мога независимо, че не съм еколог да говоря много по темата. Лично с всички служители в отдел „екология“ нееднократно съм ходила и по сметища, и по горене на отпадъци така, че ако обичате вече ще си записвам кой поименно така ми споменава името и после ще искам и препис от протоколи.

**Г-н Иво Пазарджиев:** Благодаря на госпожа Кръстева. (коментар от зала не се чува) Не. Господин Косю Станев. Заповядайте, господин Станев. Изказване ли искате? (коментар от зала не се чува) Процедура или изказване? (коментар от зала не се чува) Не, ама изказване ли? (коментар от зала не се чува) Понеже си ги записвам.

**Господин Косю Станев**: Накратко, колеги моля, значи учил съм и риторика дори по едно време. Хубаво е човек да прочете. Чета да издаде Запис на заповед, без протест и разноски в полза на еди к‘во си. Е, как ще излезеш да питаш колко пари дава общината? Това, просто е нелепо.

**Г-н Иво Пазарджиев:** Благодаря на господин Косю Станев. Има ли други желаещи за изказвания и предложения по точката? То дали е по точката май вече няма значение. Подлагам на гласуване така предложения проект за решение.

**Ръчно гласували:**

**Г-жа Елка Симеонова – „за“;**

**Г-н Бедрос Пехливанян – „за“;**

**Г-н Иван Петров Иванов – „за“;**

**Г-н Галин Ганчев – „за“;**

**Проф. Михаил Илиев – „за“;**

**Г-н Траян Тотев – „за“;**

**Г-н Дауд Ибрям – „за“;**

**Г-н Тодор Койнов – „за“**

**Г-н Йовчо Смилов – „за“;**

**Г-жа Елисавета Досева – „за.**

**КВОРУМ – 42. С 42 гласа „за”, 0 „против” и 0 „въздържали се” се прие**

**РЕШЕНИЕ № 155**

На основание чл.21, ал.2 във връзка с чл.21, ал.1,т.23 от ЗМСМА, Общински съвет – Русе реши:

1. Дава съгласие Община Русе да издаде Запис на заповед, неотменимо и безусловно, без протест и разноски, платим на предявяване в полза на Министерство на околната среда и водите, Главна дирекция „Оперативна програма околна среда - Управляващ орган на Оперативна програма „Околна среда 2014-2020 г.“ – с адрес: гр. София, бул. Княгиня Мария Луиза №22, представлявано от Валерия Калчева– главен директор на главна дирекция на оперативна програма „Околна среда 2014-2020 г.“ в Министерството по околната среда и водите, в качеството й на ръководител на Управляващия орган на оперативна програма „Околна среда 2014-2020“, оправомощена със Заповед №РД-ОП-11/04.02.2020 г. на министъра на околната среда и водите и Магдалина Джахова- началник на отдел „Финансова дейност“ в главна дирекция „Оперативна програма „Околна среда“, в размер на 21 888,00 лв. (Двадесет и една хиляди осемстотин осемдесет и осем лева), представляващи 20% от стойността на допустимите разходи на проект „Разработване на програма за качеството на атмосферния въздух на Община Русе за периода 2021-2026 г.“

2. Упълномощава Кмета на Община Русе – Пенчо Милков да подпише Записа на заповед и всички изискуеми документи по издаване на същия в изпълнение на решението на ОбС– Русе.

**16 Точка**

**К.л. 153 Даване на Съгласие за издаване на Запис на заповед, без протест и разноски в полза на Министерство на труда и социалната политика, управляващ орган на Оперативна програма „Развитие на човешките ресурси“ 2014-2020**

**Г-н Иво Пазарджиев:** Господин Енчо Енчев ще докладва.

**Г-н Енчо Енчев:** Уважаеми господин Председателю, уважаеми господин Кмете, Косю, благодаря ти, пак запис за заповед, благодаря, че обясни. Община Русе е бенефициент по проект Патронажна грижа за възрастни хора и лица с увреждания в община Русе и община Сливо поле. Във връзка с обявеното извънредно положение и предприемане на мерки в страната за борба с коронавируса на 16.04.2020 г. между Община Русе и управителния орган на ОП „Развитие на човешките ресурси“ се подписа допълнително споразумение към договора по процедура за директно предоставяне на безвъзмездна финансова помощ. Съгласно сключеният административен договор е предвидена възможност за получаване на авансово плащане в размер до 20% от стойността на безвъзмездната финансова помощ по договора, след подаване на искане за авансово плащане и предоставяне на запис на заповед за сума в размер на авансовото плащане. Във връзка с подготовка на документите за подаване на искане за авансовото плащане по проекта в размер на 165 828 лв. е необходимо съгласие на общинския съвет съгласно условието на договора за издаване на запис на заповед за сумата в размер на авансовото плащане. В тази връзка, уважаеми общински съветници, ви призовавам да подкрепите предложеното ви решение. Благодаря за вниманието.

**Г-н Иво Пазарджиев:** Благодаря на заместник-кмета Енчо Енчев. Има ли желаещи за изказвания и предложения по точката? Не виждам. Подлагам на гласуване предложения проект за решение.

**Ръчно гласували:**

**Г-жа Елка Симеонова – „за“;**

**Г-н Иван Петров Иванов – „за“;**

**Проф. Михаил Илиев – „за“;**

**Г-н Александър Неделчев – „за“;**

**Г-н Тодор Койнов – „за“;**

**Г-жа Елисавета Досева – „за.**

**КВОРУМ – 40. С 40 гласа „за”, 0 „против” и 0 „въздържали се” се прие**

**РЕШЕНИЕ № 156**

На основание чл.21, ал. 2, във връзка с чл.21, ал.1, т. 23 от ЗМСМА, Общински съвет – Русе реши:

1. Дава съгласие Община Русе да издаде Запис на заповед, неотменимо и безусловно, без протест и разноски, без никакви възражения и без такси и удръжки от какъвто и да било характер, платим на предявяване в полза на Министерство на труда и социалната политика, Главна дирекция „Европейски фондове, международни програми и проекти“, със седалище в гр. София 1051, ул. „Триадица” № 2, ЕИК 000695395, представлявано от Зорница Русинова – Ръководител на Управляващия орган на Оперативна програма „Развитие на човешките ресурси“ 2014 – 2020, в размер на 165 828 лв. (сто шестдесет и пет хиляди и осемстотин двадесет и осем лева), представляващи 20 % от стойността на проекта по административен договор № BG05M9OP001-2.101-0057 „Патронажна грижа за възрастни хора и лица с увреждания в oбщина Русе и oбщина Сливо поле“, по процедура за директно предоставяне на безвъзмездна финансова помощ BG05M9OP001-2.101 “Патронажна грижа за възрастни хора и лица с увреждания – Компонент 3” по ОП „РЧР“ 2014-2020

2. Упълномощава Кмета на Община Русе да подпише Записа на заповед и всички изискуеми документи по издаване на същия в изпълнение на решението на ОбС– Русе.

**17 Точка**

**К.л. 148 Промяна местоположението на предоставяне на социалната услуга Дом за пълнолетни лица с физически увреждания /ДПЛФУ/ „Милосърдие“, считано от 01.07.2020 г.**

**Г-н Иво Пазарджиев:** Заместник-кмета Енчо Енчев. Заповядайте, господин Енчев.

**Г-н Енчо Енчев:** Благодаря, господин Председателю. Уважаеми общински съветници, във специализираната институция Дом за пълнолетни лица с физически увреждания „Милосърдие“ са назначение 82 лица с физически увреждания. Дейностите, както всички знаете се предоставят в две отделни сгради с адреси: гр. Русе, ул. „Белмекен“16 и гр. Русе, кв. Средна кула, ул. „Бачо Киро“№16. В дворът на съществуваща сграда в гр. Русе, ул. „Белмекен“16 през 2019-та и 2020-та година се изгради нов корпус, съгласно сключен договор за инженеринг, проектиране и строителство и в него ще бъдат преместени потребителите на социална услуга от филиала на услугата в кв. Средна кула. Новият корпус е така доста луксозен и хубав. На комисията по здравеопазване и социална политика ние направихме презентация и запознахме общинските съветници, които са членове на тази комисия, предполагам, че някои от вас са ходили и на място. В тази връзка с увереност, че ние ще подобрим самата услуга ви предлагам да подкрепите направеното предложение за решение.

**Г-н Иво Пазарджиев:** Благодаря ви, господин Заместник-кмет. Госпожа Алисе Муртезова за изказване. Заповядайте, госпожо Муртезова.

**Г-жа Алисе Муртезова:** Аз искам да поздравя предходното управление на община Русе. Изключително съм доволна, че Общинска стратегия за развитие на социалните услуги в община Русе 2016-2020 година е изпълнена. И още, че точно при предходното управление е извършено проектирането и строителството на въпросната сграда за сумата от 750 000 лв. И забележете, това се е осъществило с пари от преходните остатъци от всички видове социални услуги. Искрено се надявам община Русе още да разшири социалните си услуги. И разбира се, че гласуваме за, но нека и положителните неща се казват, защото днеска толкова много отрицателни наистина чух в залата. Благодаря.

**Г-н Иво Пазарджиев:** Благодаря на госпожа Муртезова. Има ли друг желаещ за изказване и предложение по точката? Не виждам. Подлагам на гласуване проекта за решение.

**Ръчно гласували:**

**Г-жа Елка Симеонова – „за“;**

**Г-н Иван Петров Иванов – „за“;**

**Проф. Михаил Илиев – „за“;**

**Г-жа Елисавета Досева – „за.**

**КВОРУМ – 39. С 39 гласа „за”, 0 „против” и 0 „въздържали се” се прие**

**РЕШЕНИЕ № 157**

На основание чл. 21 ал. 1, т. 8 и т. 23 и ал. 2 от ЗМСМА, чл. 18, ал. 1, т. 2 от Закона за социалното подпомагане и чл. 36в, ал. 3, т. 1 и т. 2 от Правилника за прилагане на Закона за социално подпомагане, общинският съвет реши:

1. Дава съгласие за промяна местоположението на социалната услуга Дом за пълнолетни лица с физически увреждания „Милосърдие“, считано от 01.07.2020 г., като делегирана държавна дейност, както следва:

- от гр. Русе, ул. „Белмекен“ №16 и гр. Русе, кв. Средна кула, ул. „Бачо Киро“ №16

- на гр. Русе, ул. „Белмекен“ №16,

2. Възлага на Кмета на Община Русе да изпрати Решението на Общински съвет до Регионална дирекция за социално подпомагане – Русе, за изготвяне на предложение до Изпълнителния директор на Агенция за социално подпомагане – София, за промяна местоположението за предоставяне на социалната услуга - Дом за пълнолетни лица с физически увреждания „Милосърдие“.

**18 Точка**

**К.л. 149 Годишен отчет по Програмата за развитие на читалищната дейност на територията на Община Русе за 2019 г.**

**Г-н Иво Пазарджиев:** Господин Енчо Енчев ще докладва. Заповядайте, господин Енчев.

**Г-н Енчо Енчев:** Уважаеми народни ..., общински съветници, пожелавам ви го, да наближават скоро изборите, да така е. Общински съветници, в изпълнение на чл. 26а, ал. 5 от Закона за народните читалища предлагаме на вниманието ви разглеждане отчетите за дейността на народните читалища в община Русе през 2019 година. Програмата е изпълнена, затова ви предлагаме да подкрепите решението и да приемете отчетите на председателите на народните читалища за осъществяване на читалищните дейности на територията на община Русе за 2019 г.

**Г-н Иво Пазарджиев:** Благодаря на заместник-кмета. Има ли желаещи за изказвания и предложения по точката? Не виждам. Подлагам на гласуване проекта за решение.

**Ръчно гласували:**

**Г-жа Елка Симеонова – „за“;**

**Г-н Иван Петров Иванов – „за“;**

**Г-н Александър Неделчев – „за“;**

**Г-жа Елисавета Досева – „за.**

**КВОРУМ – 38. С 38 гласа „за”, 0 „против” и 0 „въздържали се” се прие**

**РЕШЕНИЕ № 158**

На основание чл. 21, ал. 1, т. 23 и ал. 2 от ЗМСМА и във връзка с чл. 26а, ал. 5 и ал. 6 от Закона за народните читалища, Общински съвет – Русе реши:

1. Приема отчетите на Председателите на народните читалища за осъществените читалищни дейности на територията на Община Русе за 2019 г. съгл. Приложение 1, Приложение 2 и Приложение 3

**19 Точка**

**К.л.132 Даване на Разрешение за изработване на проект за подробен устройствен план – план за застрояване на поземлен имот с идентификатор 63427.150.228, находящ се в местността „Караманлийка“, гр. Русе**

**Г-н Иво Пазарджиев:** Госпожа Магдалина Илиева ще докладва, заповядайте.

**Г-жа Магдалина Илиева:** Уважаеми общински съветници, подкрепяме предложението си за решение за разрешение за изработване на проект за план за застрояване на поземлен имот в местността „Караманлийка“ в град Русе, приложени са необходимите документи.

**Г-н Иво Пазарджиев:** Благодаря на заместник-кмета. Има ли желаещи за изказвания и предложения по точката? Не виждам. Подлагам на гласуване проекта за решение.

**Ръчно гласували:**

**Г-жа Елка Симеонова – „за“;**

**Г-н Иван Петров Иванов – „за“;**

**Г-н Дауд Ибрям – „за“;**

**Г-н Александър Неделчев – „за“;**

**Г-жа Елисавета Досева – „за.**

**КВОРУМ – 39. С 39 гласа „за”, 0 „против” и 0 „въздържали се” се прие**

**РЕШЕНИЕ № 159**

На основание чл.21, ал.2, във връзка с чл.21, ал.1, т.11 от ЗМСМА, чл.124а, ал.1 и чл.124б, ал.1, във връзка с чл. 110, ал.1, т.3 от ЗУТ и искане с вх.№№УТ-27-84/25.10.2019г. и 94С-289-1#1/07.04.2020г. от Златко Стефанов Еленски, упълномощен представител на Светослав Тодоров Динков, Общински съвет – Русе реши:

1. Одобрява задание за проектиране на подробен устройствен план (ПУП) - план за застрояване (ПЗ) на поземлен имот с идентификатор 63427.150.228, находящ се в местността „Караманлийка“, гр. Русе. С плана да се определи зона за застрояване - вилна зона /Ов/ с плътност на застрояване до 40%, коефициент на интензивност на застрояването до 0,8, процент на озеленяване – минимум 50% и височина на застрояването Н до 7 метра. ПЗ да се изработи с ограничителните линии на застрояване разположени свободно на външната имотна граница към обслужващия път от югозапад, на по 4 метра от двете странични имотни граници и на 6 метра от дъното на имота. Проектът да се изработи в съответствие с изискванията на Наредба №8 за обема и съдържанието на устройствените планове и на чл.108, ал. 2 от ЗУТ. Да се съобразят изискванията и условията дадени с писма №30-9965-62#1/01.04.2020г. от „В и К“ ООД – Русе и 30-9965-62#2/03.04.2020г. от „ЕРП Север“ АД;
2. Разрешава изработване на ПУП - ПЗ на поземлен имот с идентификатор 63427.150.228, находящ се в местността „Караманлийка“, гр. Русе, в съответствие с одобреното в т.1 задание.

**20 Точка**

**К.л. 133 Даване на Разрешение за изработване на проект за подробен устройствен план – план за застрояване на поземлен имот с идентификатор 63427.156.529, находящ се в местността „Под Левента“, гр. Русе**

**Г-н Иво Пазарджиев:** Госпожа Магдалина Илиева ще докладва.

**Г-жа Магдалина Илиева:** Поддържаме проекта за решение за одобряване на изработването на застрояване и промяна предназначението имот в местността „Под Левента“. Благодаря.

**Г-н Иво Пазарджиев:** Благодаря на заместник-кмета. Има ли желаещи за изказвания и предложения по точката? Не виждам. Подлагам на гласуване проекта за решение.

**Ръчно гласували:**

**Г-жа Елка Симеонова – „за“;**

**Г-н Иван Петров Иванов – „за“;**

**Г-н Александър Неделчев – „за“;**

**Г-жа Елисавета Досева – „за.**

**КВОРУМ – 39. С 39 гласа „за”, 0 „против” и 0 „въздържали се” се прие**

**РЕШЕНИЕ № 160**

На основание чл.21, ал.2, във връзка с чл.21, ал.1, т.11 от ЗМСМА, чл.124а, ал.1 и чл.124б, ал.1, във връзка с чл.110, ал.1, т.3 от ЗУТ и искане с вх.№УТ-27-10/17.02.2020г. от Елисавета Цанкова Маринова, Общински съвет – Русе реши:

1. Одобрява задание за проектиране на план за застрояване на поземлен имот с идентификатор 63427.156.529, находящ се в местността „ПОД ЛЕВЕНТА“, гр. Русе, като с плана за имота се определи жилищна зона с преобладаващо малкоетажно застрояване /Жм/ с плътност на застрояване до 60%, коефициент на интензивност на застрояването до 1,2 , процент на озеленяване – минимум 40% и височина на застрояването Н до 10 метра. Новото застрояване да се разположи свободно в имота на минимум 3 метра от външната граница на имота към обслужващия път от изток. Проектът да се изработи в съответствие с изискванията на Наредба №8 за обема и съдържанието на устройствените планове и на чл.108, ал. 2 от ЗУТ. Да се съобразят изискванията и условията дадени с писма №30-9965-35#2/04.03.2020г. от „В и К“ ООД – Русе и 30-9965-35#1/02.03.2020г. от „ЕРП Север“ АД;
2. Разрешава изработване на план за застрояване на поземлен имот с идентификатор 63427.156.529, находящ се в местността „ПОД ЛЕВЕНТА“, гр. Русе, в съответствие с одобреното в т.1 задание.

**21 Точка**

**К.л. 135 Даване на Разрешение за изработване на проект за подробен устройствен план – план за застрояване на поземлен имот с идентификатор 63427.157.1397, находящ се в местността „Папаз дере“, гр. Русе**

**Г-н Иво Пазарджиев**: Заповядайте, госпожо Илиева да докладвате.

**Г-жа Магдалина Илиева:** Във връзка с постъпило искане от Людмил Атанасов предлагаме да се вземе решение за разрешение за изработване план за застрояване и промяна на предназначението на имот в местността „Папаз дере“, град Русе.

**Г-н Иво Пазарджиев:** Благодаря на заместник-кмета. Има ли желаещи за изказвания и предложения по точката? Не виждам. Подлагам на гласуване проекта за решение.

**Ръчно гласували:**

**Г-жа Елка Симеонова – „за“;**

**Г-н Иван Петров Иванов – „за“;**

**Г-н Александър Неделчев – „за“;**

**Г-жа Елисавета Досева – „за.**

**КВОРУМ – 39. С 39 гласа „за”, 0 „против” и 0 „въздържали се” се прие**

**РЕШЕНИЕ № 161**

На основание чл.21, ал.2, във връзка с чл.21, ал.1, т.11 от ЗМСМА, чл.124а, ал.1 и чл.124б, ал.1, във връзка с чл. 110, ал.1, т.3 от ЗУТ и искане с вх.№УТ-27-16/27.02.2020г. от Людмил Любенов Атанасов, Общински съвет – Русе реши:

1. Одобрява задание за проектиране на подробен устройствен план (ПУП) - план за застрояване (ПЗ) на поземлен имот с идентификатор 63427.169.580, находящ се в местността „Гълъбец“, гр. Русе. С плана да се определи зона за застрояване - вилна зона /Ов/. ПЗ да се изработи при ограничения за линиите на застрояване определящи ситуирането на новопроектираната вилна сграда с височина Н до 7 метра свободно в имота на минимум 4 метра от външната граница на имота към обслужващия път от север, на по 4 метра от двете странични граници на имота и на 6 метра от дъното му. Проектът да се изработи в съответствие с изискванията на Наредба №8 за обема и съдържанието на устройствените планове и на чл.108, ал. 2 от ЗУТ. Да се съобразят изискванията и условията дадени с писма №30-9965-48#2/17.03.2020г. от „В и К“ ООД – Русе и 30-9965-48#1/12.03.2020г. от „ЕРП Север“ АД;
2. Разрешава изработване на ПУП - ПЗ на поземлен имот с идентификатор 63427.169.580, находящ се в местността „Гълъбец“, гр. Русе, в съответствие с одобреното в т.1 задание.

**22 Точка**

**К.л. 136 Даване на Разрешение за изработване на проект за подробен устройствен план – план за застрояване на поземлен имот с идентификатор 63427.169.775, находящ се в местността „Гълъбец“, гр. Русе**

**Г-н Иво Пазарджиев**: Госпожа Магдалина Илиева ще докладва.

**Г-жа Магдалина Илиева:** Уважаеми общински съветници, оттегляме направеното предложение, относно даване на разрешение за изработване на ПУП – план за застрояване за поземлен имот с идентификатор 63427.169.775, находящ се в местност „Гълъбец“. В деловодната система на Община Русе е постъпило уведомително писмо с вх. № 94-Г-3293-1 от 19.05.2020 г., с което кмета на общината е сезиран за спорна собственост между лицето инициирало изработването на ПУП – план за застрояване за поземлен имот с горния идентификатор, находящ се в местност „Гълъбец“ и трети лица. Предвидени са установителен иск и рейвандикационен иск като е образувано гражданско дело при Районен съд – Русе. Въпреки, че административния орган е изпълнил процесуалното си задължение, съобразно чл. 35 от АПК да установи относимите факти от обстоятелства, предявяването на посочените искове води до невъзможност да се приеме по безспорен начин кой е собственика на имота, предмет на плана. Безспорното установяване на този факт е поставено в зависимост от произнасянето на съда. Това налага оттегляне на настоящото предложение по контролен лист 136.

**Г-н Иво Пазарджиев:** Благодаря на госпожа Илиева. Точката се оттегля, продължаваме към следваща точка.

**23 Точка**

**К.л. 137 Даване на Разрешение за изработване на проект за подробен устройствен план – план за застрояване на поземлен имот с идентификатор 63427.169.580, находящ се в местността „Гълъбец“, гр. Русе**

**Г-н Иво Пазарджиев**: Госпожа Илиева отново ще докладва, заповядайте.

**Г-жа Магдалина Илиева:** По искане на Людмил Атанасов предлагаме да се вземе решение за разрешение за изработване проект за план за застрояване на поземлен имот и промяна на предназначението му. Благодаря.

**Г-н Иво Пазарджиев:** Благодаря на госпожа Илиева. Има ли желаещи за изказвания и предложения по точката? Не виждам. Подлагам на гласуване проекта за решение.

**Ръчно гласували:**

**Г-жа Елка Симеонова – „за“;**

**Г-н Иван Петров Иванов – „за“;**

**Г-н Александър Неделчев – „за“;**

**Г-жа Елисавета Досева – „за.**

**КВОРУМ – 40. С 40 гласа „за”, 0 „против” и 0 „въздържали се” се прие**

**РЕШЕНИЕ № 162**

На основание чл.21, ал.2, във връзка с чл.21, ал.1, т.11 от ЗМСМА, чл.124а, ал.1 и чл.124б, ал.1, във връзка с чл. 110, ал.1, т.3 от ЗУТ и искане с вх.№УТ-27-16/27.02.2020г. от Людмил Любенов Атанасов, Общински съвет – Русе реши:

1. Одобрява задание за проектиране на подробен устройствен план (ПУП) - план за застрояване (ПЗ) на поземлен имот с идентификатор 63427.169.580, находящ се в местността „Гълъбец“, гр. Русе. С плана да се определи зона за застрояване - вилна зона /Ов/. ПЗ да се изработи при ограничения за линиите на застрояване определящи ситуирането на новопроектираната вилна сграда с височина Н до 7 метра свободно в имота на минимум 4 метра от външната граница на имота към обслужващия път от север, на по 4 метра от двете странични граници на имота и на 6 метра от дъното му. Проектът да се изработи в съответствие с изискванията на Наредба №8 за обема и съдържанието на устройствените планове и на чл.108, ал. 2 от ЗУТ. Да се съобразят изискванията и условията дадени с писма №30-9965-48#2/17.03.2020г. от „В и К“ ООД – Русе и 30-9965-48#1/12.03.2020г. от „ЕРП Север“ АД;
2. Разрешава изработване на ПУП - ПЗ на поземлен имот с идентификатор 63427.169.580, находящ се в местността „Гълъбец“, гр. Русе, в съответствие с одобреното в т.1 задание.

**24 Точка**

**К.л. 138 Одобряване на задание, разрешаване изработването на подробен устройствен план /ПУП/ - Парцеларен план за техническа инфраструктура извън урбанизираната територия – захранващ водопровод и кабел НН до имот с идентификатор 63427.43.23 в м. „Кадишева нива“ – землище на гр. Русе**

**Г-н Иво Пазарджиев**: Заповядайте, госпожо Илиева да докладвате.

**Г-жа Магдалина Илиева:** Във връзка с постъпило искане от Ивтранс 09 ЕООД предлагам да разрешим, да одобрим задание и да разрешим изработването на подробен устройствен план – парцеларен план за техническа инфраструктура в местността „Кадишева нива“, землище Русе.

**Г-н Иво Пазарджиев:** Благодаря на госпожа Илиева. Има ли желаещи за изказвания и предложения по точката? Не виждам. Подлагам на гласуване проекта за решение.

**Ръчно гласували:**

**Г-жа Елка Симеонова – „за“;**

**Г-н Иван Петров Иванов – „за“;**

**Г-н Александър Неделчев – „за“;**

**Г-н Йовчо Смилов – „за“;**

**Г-жа Елисавета Досева – „за.**

**КВОРУМ – 41. С 41 гласа „за”, 0 „против” и 0 „въздържали се” се прие**

**РЕШЕНИЕ № 163**

На основание чл. 21, ал. 2, чл. 21, ал. 1, т. 8 и т. 11 от ЗМСМА, чл. 124а, ал. 1, чл. 124б, ал. 1 във връзка с чл. 110, ал. 1, т. 5 от ЗУТ, чл. 126, ал. 6, т. 1 от ЗУТ, във връзка с чл. 21, ал. 5 от ЗОЗЗ, чл. 30, ал. 3 от ППЗОЗЗ и искане с вх. №УТ-16-68/13.11.2019 г. и №30-7967-1/30.03.2020 г. от „Ив транс 09“ ЕООД, Общински съвет - Русе реши:

1. Одобрява задание и разрешава изработване на подробен устройствен план /ПУП/ – парцеларен план за техническа инфраструктура извън урбанизираната територия – захранващ водопровод и кабел НН до имот с идентификатор 63427.43.23 в м. „Кадишева нива“, землище на гр. Русе през имоти с идентификатори: 63427.146.190, 63427.95.17 и 63427.43.17 – общинска публична собственост, по първи вариант на трасе.

2. Дава предварително съгласие за утвърждаване на трасе на довеждащата инфраструктура за срок от една година.

**25 Точка**

**К.л. 158 Отчет за дейността на Общински съвет – Русе за периода ноември 2019 г. – април 2020 г.**

**Г-н Иво Пазарджиев:** Предоставям на господин Пламен Рашев да води.

**Г-н Пламен Рашев:** Заповядайте.

**Г-н Иво Пазарджиев:** Уважаеми дами и господа общински съветници, в изпълнение на ЗМСМА, както и на нашия правилник ви представям на вниманието на Общински съвет – Русе отчет за дейността на Общински съвет – Русе за периода ноември 2019 г. – април 2020 г. На вашето внимание е представен анализ за броя заседания, които е провел и общинския съвет, и постоянните комисии. Благодаря на г-жа Елеонора Николова, която ми даде така препоръки за дигитализиране на работата на общинския съвет. В посока на това, от началото на мандата още го мислим, но препоръките на всеки един от вас са изключително ценни и трябва да подобряваме работата на нашата институция ежедневно. Да се дигитализира раздаването на материали, а именно да отпаднат хартиените материали и на общинските съветници да бъдат предоставени таблети, където те да ги четат материалите без да се използва толкова много хартия. Всъщност други препоръки аз от други съветници не съм имал, но ако някой от съветниците има препоръка за работата на общинския съвет като цяло или за комисиите мисля, че именно тази точка е мястото, където трябва да се направи. И ще се радвам заедно, ако можем да подобрим с нещо работата на нашата институция. Благодаря за вниманието, очаквам предложения, ако има.

**Г-н Пламен Рашев**: Колеги, предложения. Заповядайте, господин Пехливанян.

**Г-н Бедрос Пехливанян**: Благодаря Ви, господин Председателстващ. Колеги, точно, както каза и г-н Пазарджиев, точно на тази точка е мястото да вземем позиция. Аз ще бъда много кратък. Знаете по време на изготвянето и промяната на правилника, че между всичките нормални комисии, които бяха се прокрадна една, която е с наименование комисия за взаимодействие с гражданско общество, която виждаме, че е изключително плодотворна, страшно много работа върши. И мисля дори как да направим да я направим освен постоянна и някакъв друг статут да и дадем. (коментар от зала не се чува) Всекидневна, да, колегата е прав. Това наистина нека да е сериозен въпрос. Това коства 12 500 лева на нашите съграждани на година. Мисля, че точно тук е мястото да помислим и така, и така може би ще има такава комисия, която ще разглежда правилника, просто за КПД-то на такъв тип комисии. Защото, ако излезе някой член и ви каже как протичат тези няколко заседания ... Благодаря ви.

**Г-н Пламен Рашев:** Да, Биляна, заповядайте. След това е проф. Белоев, госпожа Тонева.

**Г-жа Биляна Кирова:** Уважаеми господин Председателстващ, точката, колеги, ами хубаво е първо, че сте научили вече заглавието на тази комисия, че се казва именно взаимодействие с гражданското общество. Браво, за 6 месеца научихте името на комисията, поздравления. Супер. Има 4 заседания комисията. И да, защо са четири? Ами четири са, защото нямаше как да работим с граждани, това е комисията, с която ще се свързваме с гражданите. Имахме извънредно положение, в което ние нямахме възможност да комуникираме с граждани. Достъпът на гражданите беше ограничен единствено до Инфо центъра. Как да влязат тия граждани, за да заседават с нас на комисия? Как да стане това нещо? И ако си мислите, че комисията е спряла да работи, не, г-н Пехливанян не е спряла да работи. Има жалби към комисията, има предложения, които и до момента се действат, това че вие не го виждате, лошо за вас.

**Г-н Пламен Рашев:** Благодаря, проф. Белоев.

**Проф. Христо Белоев:** Колеги, искаше ми се да се изкажа по точка, по която няма никакви изказвания, за да има все пак след бързите точки на г-жа Илиева. Може би си мислех на 20-та точка, нали прилично е към това време да стигнем 20-та точка, но пък е мястото за изказването ми именно за отчета, който се прави за работата на общинския съвет, тъй като моето изказване е процедурно. Процедурни предложения към председателя, които искам да направя. Някак си не е нормално или аз не го разбирам за нормално точно по този начин да протичат нашите сесии. От този месец заседанията на комисиите ги предават на живо, имаме възможност да се изявяваме и това, което тук го правим гражданите пак ще го видят. И поздравления за това, че комисиите вече по този начин са организирани. И процедурното ми предложение към председателя е така да се организира работата на комисиите и участието на заместник-кметовете и на администрацията ... Както тук госпожа Николова ли каза, че 2 въпроса е имало на комисии, на двата е отговорила и на всички комисии е присъствала, и сега пак я питаме тука 2-3 въпроса да трябва да отговаря и да се питаме к‘ви проценти, какви работи и тъй нататък, да си изясняваме неща, които би следвало на комисиите да бъдат изяснени. Ако комисиите работят, както трябва заседанията на общинския съвет ще протичат по съвсем друг начин. Защото след комисиите, доколкото разбирам, а и всички групи си имат събирания и си уточняват нещата и всеки знае какво ще прави, да не казва друга дума. И към господин Пазарджиев отново имам един въпрос, на който той да отговори, имам спомен, че март месец имахме много големи притеснения за заседанието в тая зала и за въздуха вътре, за нещата, които са ... Да не би да се е променило сега положението извънредното и да си е заминало тъй, което беше тогава март месец или април? Въпросът ми е да не би да се озонира или кислород да се вкарва, или някаква вентилация да има в тая зала да се е променило, че ние толкова спокойно цял ден заседаваме, 7 часа тук в тая зала. Някой може ли да си причини това нещо? Значи, просто за здравето си щом ние не мислим, кой да помисли? В залата сигурно нищо не се е подобрило, няма какво да ми отговаря, то аз го виждам, но издевателстваме върху самите себе си. И нарочно щях да взема отношение преди една точка, която следва, щото ние всички разбират от футбол и от транспорт всички разбират. Идва точката за футбола след малко, тъй че и там ще имаме доста дебати, затуй исках преди туй да го кажа. Дано някой си вземе поука от думите, които казвам.

**Г-н Пламен Рашев:** Преди да дадем думата на г-н Иво Пазарджиев госпожа Тонева, след това г-жа Кръстева. Има ли други след госпожа Кръстева? Станимир Станчев, да прощавайте. Господин Белоев, Вие просто предизвикахте нови изказвания.

**Г-жа Деана Тонева:** Аз ще бъда съвсем кратка. Уважаеми господин Председател, уважаеми общински съветници, просто имам една молба към господин председателя, отчета е малко твърде кратък, ако може да е по-подробен да се разбира. Защото например в параграф 0209 Други плащания и възнаграждения, което е най-голямото перо не знам какво влиза под други плащания и възнаграждения.

**Г-н Пламен Рашев:** Да, госпожа Кръстева.

**Г-жа Наталия Кръстева:** Ще се помъча да съм доста конструктивна, тъй като е по правилника. Госпожо Кирова, много пламенно така захапахте г-н Пехливанян, но аз ще си позволя да Ви кажа, че за четирите заседания, които сте направили, едва ли и четирите пъти сте правили среща с граждани. Така, че това е показателно, че комисията Ви е куха и ще струва 13 000 лв. на така, така и оскъдния бюджет. Към проф. Белоев, господин Белоев, да ние видяхме, че се излъчват вече пряко комисиите, обаче на председателски съвет коментирахме, че това струва отново средства на община Русе. Доколкото бях в работната група като изготвяхме правилника ставаше дума за излъчване, ако иска някой безвъзмездно, но не и платено. Така, че ако ще е срещу заплащане това няма как, на председателски съвет го вземахме изрично, единодушно като решение да продължава. Който иска да си снима безвъзмездно от там насетне. Още две неща искам да спомена, едното така в защита на г-н Пазарджиев, понеже беше атакуван, че по комисии не си е докладвал материала, колеги четете си правилника за дейността на нашия общински съвет, който ние сме приели. В чл. 47, ал. 3 се казва, че ако някой, който внася точка не я докладва точката просто може да не бъде разглеждана. Но ние да атакуваме нашия председател, че видиш ли той не ни уважил да си докладва точката затова няма да я подлагаме на гласуване. Както защитавам г-н Пазарджиев, така пък искам да направя една критика към него конструктивна. Защото нееднократно, господин Председател, към Вас се обръщам като пръв сред равни, така с решенията и действията си винаги сме заявявали, че трябва да даваме пример, именно ние, така наречените старейшини, нееднократно от тая трибуна именно по време на извънредното положение призовах да си слагаме маските не само с оглед собственото си здраве, а именно заради личния пример, който даваме. В контекстът на казаното, похвално е г-н Пазарджиев, че правите среща с млади хора, пак видях оповестено на Вашия профил бъдещите така студенти на нашия град, абитуриентите, но какъв пример искам да Ви попитам аз им дадохте Вие, когато ги посрещнахте в закрито пространство без маска? Да, действително, пиарски изглеждаше снимката в профила Ви, във вестника много добре с младите хора един до друг, но във време на пандемия, даже ще употребя тая дума, аз още веднъж призовавам и така ще работи и следващата комисия, която ще гласуваме за спазване на епидемиологичните мерки. Да не нарушаваме закона, защото в същия този момент, ако ние го нарушаваме, а искаме гражданите да го спазват, олекваме. Благодаря.

**Г-н Пламен Рашев:** Да, благодаря. Господин Станчев, прощавайте, Вие сте забележим достатъчно много, обаче ви дадох малко по-късно ... След това г-н Дяков и след това г-н Симеонов.

**Г-н Станимир Станчев:** Вижте, уважаеми господин Председател, колеги общински съветници, много е хубаво, когато човек е последователен и принципен. Ще повторя това, което казах преди 6 месеца, че тази комисия и не само тази комисия и втората, която в предната точка, две точки точно се говори за нея, че тези комисии нищо няма да свършат и нищо няма да доведат. Сега, аз разбирам, че г-жа Кирова, тъй като е представител на социална организация и за тях друг контакт освен лице в лице социален не съществува. Защото две години, две сесии спорехме какво е то онлайн излъчване и има ли почва у нас. При тях почва няма, заради това разбирам колежката колко пламенно и последователно защитава. Че тя друг канал за социална комуникация няма, разбирам я.

**Г-н Пламен Рашев:** Вие пък се увличате по отношение на лични нападки. Давайте по същество.

**Г-н Станимир Станчев:** Второ ... А не мисля, че господин председателя имате право като председателстващ да ме прекъсвате, но това е много хубаво, защото си изпускате нервите. Браво. Аз искам точно това, което каза и колежката второто Тонева да имаме малко повече разяснения по материалите, в смисъл по разходите. И основно към сметка 1020 – Разходи за външни услуги. Защото на предния председателски съвет ние разбираме, че община Русе има подписани договори за излъчване на комисии и сесии. Вие уважаема госпожо от Русе Медиа в момента сте необлагодетелствана, щото Вие излъчвате безплатно, а други излъчват, щото е платено. Към залата, господин Белоев, борих се, но бях сам срещу всички, питайте вашите другари в залата. Благодаря ви.

**Г-н Пламен Рашев:** Заповядайте, господин Неделчев процедура, след това г-н Дяков.

**Г-н Александър Неделчев**: Благодаря, господин Рашев. Уважаеми колеги, процедурното ми предложение е да спазваме правилника на общинския съвет. Искам да напомня, чл. 77, който гласи, когато общински съветник се отклонява от обсъждания въпрос, председателя го предупреждава и ако нарушението продължи или се повтори му отнема думата. И още един чл. 74, ал. 3 по време на заседанието не могат да бъдат обсъждани въпроси, които не са включени в гласувания дневен ред. Не знам по точката отчет за изпълнение решенията на общинския съвет какво отношение има носи ли председателя маска, кога и къде, с кого се среща примерно, да не изброявам други примери. Хайде малко да се стегнем вижте колко е часа. Знам, че самоизолацията понякога избива в най-различни посоки, но малко по-стегнато, моля.

**Г-н Пламен Рашев:** Госпожа Кръстева държи да има реплика, заповядайте. (коментар от зала не се чува)

**Г-жа Наталия Кръстева /реплика/:** Господин Неделчев, добре ... (коментар от зала не се чува) Ами, отново ме назовавате, процедура правя, отново ми назовавате. По правилник имам право винаги, когато бъда назована лично, а очевидно тая сесия съм много интересна на колегите. Хайде да спрем до тук. Да, точно на тази точка е мястото да кажат своите съждения по повод държанието на председателя на Общински съвет по време на неговите публични изяви. Той не намери за уместно да ме репликира, може би ще намерим основание за размяна на няколко приказки по тая тема. В момента Вие отново сте без маска, аз Ви апелирам да я сложите, щото сте опасен за околните.

**Г-н Пламен Рашев:** Да, дойде времето на г-н Дяков, заповядайте. После г-жа Муртезова, след това г-н Симеонов, следващия, ако може да се обади.

**Г-н Орлин Дяков:** Уважаеми колеги, аз се присъединявам изцяло към мнението на проф. Белоев. Причината, обаче за това е, че в голяма част от комисиите непрекъснато се оглеждаме кой да докладва, кой ще докладва, има ли заместник-кмет, кой го замества, излизат, появяват се хора, които не докладват напълно материалите или ... Аз моля, наистина, не мисля, че излъчването по телевизията е кой знае какъв феномен, та да ни кара да излизаме и да говорим. Та, така, щото при нас има една такава приказка, гледай като се мъчиш да блеснеш, да не лъснеш. Затова ми се струва, че по-оперативна би била работата, ако наистина имаме добър доклад. И за мене, съжалявам, но не мога да приема да не се докладват материали на комисия. Извинявайте, господин Неделчев, но последния път Вие бяхте един хората, които казахте, че не трябва да се докладват. Трябва да се докладват материали, защото в периода на обсъждане в комисии има промени на самите материали, могат да настъпят промени, може да съм я чул по един начин на комисията по култура, по съвсем друг начин в комисията по икономика, ако има някакви приети предложения. Така, че според мен това ние си губим времето на комисиите като си докладваме материалите, който си губи времето да не е ставал общински съветник. (коментар от зала не се чува) Точно на темата е. (коментар от зала не се чува) Е, как не е по темата? Еми, ето това е изпълнение на решенията. Решенията се приемат след като ние тука ги обсъждаме и в комисии ги обсъждаме. Кога приемаме решенията? Нали, когато свършим тази работа. И последно госпожице Кирова, извинявайте, ама начина, по който изговорихте всичкото това с този хаинбоазки ентусиазъм звучи обидно. Не бил научил заглавието, ами няма да го научи и аз не го знам, щото е безсмислена комисията. И няма да го науча, докато някой не ми каже смислено колко жалби, колко проблеми, колко човека и какво точно решихте. Защото аз знам, че понеже няма к‘во да правите, минавате целия дневен ред на сесията. Благодаря за вниманието.

**Г-н Пламен Рашев:** Заповядайте, доктор Константинова. Следващият е изказване номер 13 на г-жа Муртезова. Да, втора реплика на г-н Иванов.

**Д-р Теодора Константинова /реплика/:** Прав си. Днес много хора лъснаха и блеснаха, и лъснаха. Днес много внимателно наблюдавам, слушам и отбелязвам колко много обиден тон имаше, колко много жлъч имаше, което не подхожда на общински съветници. Колко патос имаше в толкова много изказвания, много често излишен. А що се отнася до това защо сме тук, понеже всички могат да бъдат или смятат, че са ... Какво беше, само не допълнихте, че не са вещи и в здравеопазването и не са всички лекари. Разбирате ли, че няма как, искам в този случай да оправдая отправеното обвинение към г-н Пазарджиев, няма как да заседаваме в зала „Св. Георги“, защото ще бъдем един до друг. Не знам дали всички имате очи и уши да слушате това, което се казва от министъра на здравеопазването, разпорежданията от всички трябва да сеспазват. Никой не може да ме убеди, че толкова не може да понесе да стои няколко часа с маска, както може би 2/3 от хората. Дай Боже да са толкова, броих ви, гледах ви, през цялото време се обръщах да видя дали някой малко ще се засрами, който не носи маска. Прав е този, който каза, ако себе си не пазите, пазете другите. Същото се отнася и за Галин, и за всички, които са без маски, от администрацията знам, че има един човек, който е с алергия и не може да носи. Срамота е. Голям пример даваме и тъй като виждам, че Наталия от самото ... Кръстева от самото начало на всяка сесия е с маска и ръкавици, който иска може да не носи ръкавици. Сложете си маските, това е недопустимо в тази зала общинските съветници да дават такъв прекрасен пример, блестящи или лъщящи не знам. Благодаря ви, извинявайте, може би за моя скромен патос в сравнение с другите.

**Г-н Пламен Рашев:** Благодаря, доктор Константинова. Заповядайте, господин Иванов. Втора реплика.

**Г-н Иван Костадинов Иванов /реплика/:** Уважаеми господин Председателю, уважаеми господин Кмете, уважаеми колеги съветници, уважаеми колега, Вие самия дадохте пример как не трябва да се отнасяме помежду си, давайки определения за колегата Кирова, начина, по който тя се изказа. Да, знам, че за ПП ГЕРБ контакта с гражданите ... вие го и показахте предишния мандат. Това гражданите, ние к‘вото решим. Дали е гражданин, дали е опозиция това нямат отношение към управлението на града, това е стил. Вие така сте свикнали и аз го разбирам. Обаче имаме сега един правилник на общинския съвет, той за нас е закона, такава комисия има и каквото и мнение да изразявате по нея вашия представител трябва да участва активно. И гражданите трябва да имат възможност да си казват някъде пред нас великите общински съветници мнението. Днес наблюдавам как демонстрирайки голяма коректност опозицията иска да покаже, че прави някакви предложения. Нищо не се роди днеска като предложение. Дори по точката, която очаквах изобщо да няма дискусия, дали община Русе да кандидатства по един проект половин час говорихме, включихме изпълнението на предизборните ангажименти на кмета. Говорихме как нищо не прави той за екологията. Колеги, с такъв подход, просто извинявайте и смеха, който се оформя при всякаква иронична забележка за мене е неприемлив.

**Г-н Пламен Рашев:** Да, благодаря. Господин Дяков, да естествено, заповядайте.

**Г-н Орлин Дяков /дуплика/:** Ами, не е вярно, че ПП ГЕРБ не общува с гражданите. Аз знам много случаи, когато по подобен, господин Милков, начин гражданите звъняха директно на телефона на предишния кмет. Мен са ме търсили граждани, аз съм внасял искания по ..., казвам лично аз какво съм правил и без такава комисия. Значи, извинявам се, госпожо Кирова, ако хаинбоазки ентусиазъм е обидно, напротив той говори за много дух и за много ищах. Но, аз съм съгласен, аз съм съгласен, че днеска не се роди нищо, ама недейте обвинява само нас. Защо само ние от ГЕРБ сме виновни? Защо се оказа, че ние сме абсолютно изолирани от всякакви дейности в общината? Защо се оказва така, че това мнозинство твърдо, твърдо, приключвам, твърдо не приема, каквото и да предложим и искате да сме, как да кажа, да помагаме, да предлагаме добри неща.

**Г-н Пламен Рашев:** Да, благодаря за дупликата. Следва 13-то изказване госпожа Муртезова. Да се готви 14-то, да, господин Симеонов.

**Г-жа Алисе Муртезова:** Господин Станчев, не сте сам, защото аз за залата специално ходих при г-н Пазарджиев. Разговаряхме, предложих му варианти в Русенски университет, така нататък, явно нещо не се получи. По отношение на комисията за взаимодействие с гражданското общество, на която и аз съм член, госпожо Кирова, може би греша или не, аз в месеците, когато не сме заседавали не съм получавала никакви сигнали от граждани. Може би само аз не съм получавала, не знам. Но действително комисията може да заседава и по сигнали, съответно може да се свързва и онлайн с гражданите, докато тече комисията и не съм съгласна, че не трябва да се провежда само, заради Ковид. А, професор Белоев и аз така си мислех преди да стана общински съветник, че всичко се решава в комисиите. Но всички днес видяхме как днес се внесоха в последния момент документи, промени и какво ли не. В комисиите много често на мен колеги от различни политически партии се опитват да ми ..., да ме прекъснат, да не се изказвам, да свършим по-бързо, защото имат някаква работа. Ами, ако имат някаква работа тогава, когато има комисии или сесия значи не е трябвало да стават общински съветници. Аз също имам много работа. И аз много пъти съм го казвала това, след като са ни избрали и след като сме се хванали на хорото ще си го играем, който не иска може да се откаже. Благодаря.

**Г-н Пламен Рашев:** Да, благодаря. Господин Симеонов. Има ли други изказващи се?

**Г-н Светлозар Симеонов:** За пореден път казвам здравейте, колеги. 51 човека сме в тази зала като общински съветници, погледнете се всеки един от вас всеки ден се среща с различни хора. Всеки един ден вие получавате сигнали, всички тия сигнали вие ги пускате до общината. Редно ли е за това една група хора да минават тези сигнали през тях и да не казвам, че нищо не може да направят през тез сигнали, защото те не могат да възложат на никой общински ..., на нито една общинска администрация, каквото и да било. Като пощенска кутийка вземат сигнала и го предават на кмета и кмета го разпределя по администрациите. Това за мен не е нормално и хубаво е малко да си наведем главите в земята, когато излизаме да говорим за тази комисия, в кавички комисия, защото тази комисия сме ние всички и тези пари са на данъкоплатците, не са вашите, а тези данъкоплатци нямат вече пари и трябва да мислим за всеки един лев. Благодаря.

**Г-н Пламен Рашев:** Така, все пак има ли други желаещи за изказване? Гледам предимно отдясно, защото почти всички се изказаха. Няма. Господин Пазарджиев, заповядайте.

**Г-н Иво Пазарджиев:** Уважаеми колеги, наистина стана доста дълго днешното заседание на общинския съвет, но сред изказалите се имаше колеги, които имаха така доста конструктивни критики и предложения, за които ви благодаря. И ще се постарая като избран от вас председател на общинския съвет да подобрим работата ни с каквото ме посъветвахте. Започвам с бележките, които си води, уважавания от мен и ректор ми е бил,, и председател на Общинския съвет проф. Белоев каза, че относно това да се насочи работата, по-голямата част от работата в комисиите. Аз го приемам като абсолютно конструктивна критика и няма проблем аз да разговарям и със заместник-кметовете, и с кмета, имаме прекрасна комуникация ежедневна, диалогични хора сме всички. Така, че в тоя смисъл наистина можем да подобрим работата и поемам ангажимент да проведем съответните разговори. По отношение на залата, проф. Белоев така беше закачлив и ироничен дали се озонира или дали се прави нещо, разбира се, че не се озонира. Това, което беше направено да бъде изпрана залата преди две сесии, нищо повече не може да се направи. В интерес на истината аспирацията работи, но нямаме право да я ползваме, както знаете климатични инсталации, нито аспирации, иначе тя си работи, колкото и да е стара. По отношение на излъчването на комисиите онлайн, това беше предложение, което влезе в нашия правилник в началото на мандата ни и идеята беше комисиите да се излъчват в сайта на общинския съвет, а не да се излъчват по телевизията. Така, че след председателския съвет, след като чухме и становищата на всички представители на групи, бяха абсолютно единни представителите на политическите сили ще направим така, че в залите, където се провеждат заседанията на комисиите, обикновено това е кръглата зала на третия етаж в общината там да има разположена камера и микрофони, за да се чува максимално качествено, със стрийминг, както каза проф. Белоев ... (коментар от зала не се чува) Аз разбира се радвам, радвам се в момента чувам, че той поема ангажимент от страна на Русенския университет, където да се направи въпросната зала. Убеден съм, че ще го направи по най-качествения начин, тъй като познаваме дейността на университета в тая насока и знаем, че това може да бъде направено. По отношение на комисията за взаимодействие с гражданското общество, която предизвика толкова много дебати, уважаеми колеги, обикновено тон за работата на комисията дава неговия председател. Ежедневно и с г-жа Кирова комуникираме, искам да ви кажа от всяка група има хора работещи общински съветници, няма такава група, в която да не мога да кажа, че не комуникираме и не работя, но госпожа Кирова е изключително качествен, млад човек, който ежедневно работи и беше нагърбена с тази задача. И аз смятам, че тя върши прекрасна работа, самата тя. Колко, обаче работа може да свърши самата комисия не зависи единствено от председателя ѝ. И аз съм го споделял и на кмета, и на заместниците, че може би беше по-добре да помислим за избор на обществен посредник, тъй като на практика работата на комисията се върши от един човек в момента. Виждам я ходи по коридорите, среща се със заместник-кметове, с представители на администрацията и с кого ли още не, за да разгледат поредната жалба, която аз съм адресирал към комисията. Госпожо Муртезова, много жалби има и то включително адресирани към самата комисия. Сега има, преди няколко дни, нормално нея да не сте я видели. Но, аз смятам, че критика към председателя на комисията не може да има, по-скоро нека членовете на комисията да си помислят с какво могат да допринесат за подобряване на работата на комисията, за да се случи това по възможно най-конструктивния начин. Госпожа Деана Тонева попита ... каза, че отчета е кратък. Госпожо Тонева, за първи път съм председател на общински съвет, използвах практиката от предходни мандати и погледнах какъв е бил тогава отчета. Общо взето това е съдържал, тази информация статистическата, която съм представил на вашето внимание. Ако имате други идеи за допълнителна информация, няма проблем в следващия отчет да ги включим, както видяхте той е на 6-месечие, така че приемам, ако имате предложение, щото не споменахте нещо конкретно. Казахте за ... (коментар от зала не се чува) Момент, колеги, казахте записал съм си, благодаря за това, че ми помагате от място, но накрая може да го направите, ако съм пропуснал нещо. Казахте, че не знаете какво означават други плащания, госпожа Пенева ми помогна, това са възнагражденията на общинските съветници без възнаграждението на председателя на общинския съвет. Така, продължавам. Госпожа Кръстева е в никакъв случай няма да вляза в така шеговития тон едва ли не да се опитаме да правим някакъв другарски съд тука къде ходя с маска и къде ходя без маска. На сесия няма как в момента да говоря с маска, тъй като, уважаеми колеги, тези от вас, които вярвам, че го правят наистина от отговорност да говорят с маска на микрофона. Искам да ви кажа, че създават изключителен проблем за съставянето на протокола, тъй като има запис, който се прослушва и се прави подробен протокол, който се изпраща на институциите, на областния управител, на прокуратурата и той трябва да бъде ясен и точен. Така, че в момента затова говоря без маска, тъй като и по време на сесията също трябва да мога да вземам отношение през цялото време, тъй като микрофона е пред мен. Колкото до мои срещи, уверявам всички от вас, които се притесняват, че спазвам стриктно законите в Република България, заповедите на министъра на здравеопазването и т.н. Господин Станимир Станчев спомена за договорите за излъчване мисля, че уточних, че общо взето имаме яснота в това отношение как ще действаме. Господин Неделчев, Александър Неделчев направи изказване от това, че аз го приемам като бележка, няма как да спра съветниците, които се отклоняват от темата да говорят. Видяхте, че днеска се опитах няколко пъти, но в края на краищата не мога да отида и да му взема микрофона от ръцете. Иначе, колеги, наистина призовавам, когато има конкретна точка, а не да се възползваме от това, че сме чули, че точката е за екология, ама тя няма нищо общо, ставаше въпрос за един запис на заповед и сега всички едва ли не ще станем да покажем на русенци колко сме загрижени за екологията. Няма нито един общински съветник в тая зала, който да не е загрижен за екологията, заявявам го пред камерите, пред русенци, пред всички. Категорично го казвам, всички сме изключително загрижени за екологията и това ще продължи да е така. И кметът е загрижен, и заместник-кметовете, и администрацията, всички. Ами общо взето мисля, че няма нещо, на което не отговори. Благодаря за градивните предложения. Ежедневно сме в контакт с всички вас, за да реализираме всяка една работа за подобрението на работата на общинския съвет. Благодаря ви.

**Г-н Пламен Рашев:** Благодаря, господин Пазарджиев, за това. Давам Ви думата да продължите следващите точки.

**Г-н Иво Пазарджиев:** Да, благодаря. Точката не се гласува, тя е за информация.

**26 Точка**

**К.л. 145 Създаване на Временна комисия, която да подготви промени, свързани с изменение и допълнение на Правилника за организацията и дейността на Общински съвет – Русе, неговите комисии и взаимодействието му с общинска администрация**

**Г-н Иво Пазарджиев:** Госпожа Наталия Кръстева ще докладва точката като вносител. Заповядайте, госпожо Кръстева.

**Г-жа Наталия Кръстева:** Уважаеми колеги, правилника, по който работим в момента приехме на 05.12.2019 г. От тогава изминаха 5 месеца, през които доста съществено виждаме и на днешното заседание, така динамиката е различна. Предходната сесия самата точка, която беше основно предложение предизвика широк дебат, който показва, че така или иначе темата стои на дневен ред. Така или иначе да разглеждаме материала по временните комисии доста колеги от различни политически сили споделиха свои виждания и в други насоки не само относно електронното гласуване и дистанционното провеждане и на сесиите, и комисиите на общинския съвет. Споделиха свои съждения и в други насоки за промяна на правилника. Като в крайна сметка напомням, че по този начин в крайна сметка основната цел е взаимодействието с общинската администрация да е по-лесно. На председателски съвет разгледахме материала, който стои на вашето внимание и всеки имаше, благодаря, всеки имаше възможност да посочи свои представители. От ПП ГЕРБ са представени имената на Бедрос Пехливанян и моето, от местната коалиция са представени имената на Биляна Кирова и на Тодор Койнов, от групата на Патриотите и ВМРО е името на г-н Пазарджиев, от групата на СДС е предложена г-жа Елеонора Николова, от Демократична България е предложен Митко Кунчев, съжалявам г-н Веселин Велчев не помня от коя политическа сила беше, от Атака, благодаря и деветия член е от ДПС господин Дауд Ибрям. Така, че предлагаме ви да назначим тази временна комисия. Така или иначе срока ,в който тя трябва да свърши своята работа е 1 месец. Тук искам да обърна внимание, че на една от комисиите г-н Александър Неделчев е направил предложение, което като вносители приемаме тази временна комисия да състави преди предложението до общинския съвет един отчет за нейната дейност така, че приемаме това предложение. Та, в рамките на 1 месец да заседаваме и да предложим на вашето внимание един проект за изменение на правилника, който ще е много по-добър. Това са деветте члена, от тях трябва да изберем председател, но може би по време вече на временната комисия, ако такава бъде гласувана. Господин Председател, мисля, че е така или председател по време вече на временната комисия или сега? (коментар от зала не се чува) Ами, добре, предложението е така или иначе като вносител аз да съм председател, членовете, другите лица, които изчетох да са членове предлагаме на вашето внимание и молим да подкрепите точката.

**Г-н Иво Пазарджиев:** Благодаря на госпожа Кръстева. Има ли желаещи за изказване и предложения по точката? Не виждам. Проект за решение за създаване на комисия с членове: Наталия Кръстева – председател, Бедрос Пехливанян, Биляна Кирова, Тодор Койнов, Иво Пазарджиев, Елеонора Николова, Митко Кунчев, Веселин Велчев, Дауд Ибрям, подлагам на гласуване.

**Ръчно гласували:**

**Г-жа Елка Симеонова – „за“;**

**Г-н Иван Петров Иванов – „за“;**

**Г-н Александър Неделчев – „за“;**

**Г-н Галин Ганчев – „за“;**

**Д-р Кристиян Иванов – „за“;**

**Г-жа Биляна Кирова – „за“;**

**Г-жа Елисавета Досева – „за.**

**КВОРУМ – 43. С 43 гласа „за”, 0 „против” и 0 „въздържали се” се прие**

**РЕШЕНИЕ № 164**

На основание чл.21, ал.1, т.1 от ЗМСМА, чл. 39, ал. 1 и чл. 54, ал. 1 от Правилника за организацията и дейността на ОбС – Русе, неговите комисии и взаимодействието му с общинската администрация, Общински съвет - Русе реши:

1. Избира временна комисия в състав: Председател - Наталия Кръстева и членове: Бедрос Пехливанян, Биляна Кирова, Тодор Койнов, Иво Пазарджиев, Елеонора Николова, Митко Кунчев, Веселин Велчев, Дауд Ибрям.
2. Временната комисия се създава със следната задача: Изготвяне на проект за изменение и допълнение на Правилника за организацията и дейността на Общински съвет – Русе, неговите комисии и взаимодействието му с общинската администрация. За изпълнение на задачата се определя срок един месец от създаването на временната комисия.
3. При изпълнение на поставената задача, комисията провеждазаседания, свикани от нейния председател. Заседанията са редовни, ако на тях присъстват повече от половината членове.
4. След изпълнение на поставената задача, временната комисия да изготви и внесе отчет и предложение до Общински съвет – Русе, след което да бъде прекратена дейността й.

**Г-н Иво Пазарджиев:** Следваща точка предоставям на г-жа Наталия Кръстева да води точката.

**27 Точка**

**Избиране на комисия, която да извърши проверка на документите на кандидатите за съдебни заседатели и изготви доклад с предложение до ОбС – Русе за лица, които ще се предложат за съдебни заседатели за Районен съд – Русе**

**Г-жа Наталия Кръстева:** Давам думата на председателя на общинския съвет, господин Пазарджиев.

**Г-н Иво Пазарджиев:** Уважаеми господин Кмет, уважаеми колеги общински съветници, представям на вашето внимание проект за решение за избиране на комисия, която да извърши проверка на документите на кандидатите за съдебни заседатели и изготви доклад с предложение до ОбС – Русе за лица, които ще се предложат за съдебни заседатели за Районен съд – Русе. Колеги, имаше през последните години промени в Закона за съдебната власт и се налага да има такава комисия, която да заседава, да провери документите, изключително така дълъг списък от документи трябва да приложат кандидатите за съдебни заседатели. Съгласно писмото, което получихме от Окръжния съд, който е принципал за избирането на съдебни заседатели на Районния съд трябва да изберем 90 съдебни заседатели. Това е изключително нелека задача, тъй като те трябва да отговарят на определени критерии, които са ви посочени в предложението ми. Но смятам, че е изключително важно институциите в този град да имат едно добро взаимодействие помежду си, а именно да успеем да направим така, че Районния съд да няма недоокомплектован състав на съдебните заседатели. Тъй като се получава така, че ако изберем по-малко, те ще се закълнат, ще почнат своята работа, но това са хора, които работят и друга работа и в един момент се получава така, че им се налага през ден, през два да ходят на заседания на съда. Съдебните заседатели, както може би повечето от вас са прочели, те са граждани, не са юристи и общо взето изразяват чисто човешкото отношение към едно престъпление. Те участват в наказателни дела, казвам го за колегите, които не ас юристи, които не са запознати. Аз считам, че всички ние от политическите сили трябва да активизираме и актива на политическите сили, и гражданското общество, и да направим така, че наистина да съберем поне 90, а дай Боже и повече да можем да предложим на съда, пък общото събрание на окръжния съд е в правото си да подбере тези, които според тях са подходящи след като видят документацията, след кат видят и протокола от заседанието на комисията. Така, че, уважаеми колеги, наистина разчитам на всеки един общински съветник да бъде активен и наистина да има кандидати. Изискването на закона е поне 10% от кандидатите да бъдат с педагогическо образование или социални дейности така, че тук разчитам на представителите на образованието, които имаме в нашия общински съвет също активно да представят на гражданите това тяхно според мен, както право, така и задължение на всеки един гражданин според мене да помага на институциите и да видят наистина как работи съдебната система, а не само да се критикува отстрани, тъй като може да останат приятно изненадани. Има съдебни състави, които работят прекрасно и се спазват всички изисквания в закона. Така че, уважаеми колеги, предлагам да изберем комисия в следния състав, имената са ми дадени от представителите на политическите сили: Наталия Кръстева, Елка Симеонова. Господин Иванов, за тая комисия ли имахте предвид да сменим Биляна Кирова и Диана Ласонина или не? (коментар от зала не се чува) Да. Започвам отначало: Наталия Кръстева, Елка Симеонова, Биляна Кирова, Деница Иванова, Росица Георгиева, Елеонора Николова, Деана Тонева, Дилян Саманджиев, Айдоан Джелил, като за председател на комисията, уважаеми колеги, предлагам да изберем г-жа Елеонора Николова, поради наистина дългогодишния ѝ опит като юрист и като окръжен прокурор, и като съдия. Смятам, че тя може би най-добре от нас е подготвена каква е работата на съдебните заседатели, какво правят те и какви изисквания трябва да имаме към тях. Благодаря ви.

**Г-жа Наталия Кръстева**: Колеги, имате ли изказвания по точката? Не виждам. Предлагам да гласуваме така зачетения състав на комисията, както го обяви г-н Пазарджиев - председател г-жа Елеонора Николова и членове: Наталия Кръстева, Елка Симеонова, Биляна Кирова, Деница Иванова, Росица Георгиева, Деана Тонева, Дилян Саманджиев, Айдоан Джелил. Процедура на гласуване.

**Ръчно гласували:**

**Г-жа Елка Симеонова – „за“;**

**Проф. Михаил Илиев – „за“;**

**Г-н Александър Неделчев – „за“;**

**Г-н Галин Ганчев – „за“;**

**Д-р Кристиян Иванов – „за“;**

**Г-жа Биляна Кирова – „за“;**

**Г-жа Елисавета Досева – „за.**

**КВОРУМ – 41. С 41 гласа „за”, 0 „против” и 0 „въздържали се” се прие**

**РЕШЕНИЕ № 165**

На основание чл.21, ал.1, т.1 от ЗМСМА, чл. 39, ал. 1 и чл. 54, ал. 1 от Правилника за организацията и дейността на ОбС – Русе, неговите комисии и взаимодействието му с общинската администрация, във връзка с чл. 68, ал. 1 и чл. 68а, ал. 1 и 3 от ЗСВ, Общински съвет - Русе реши:

1. Избира временна комисия в състав: председател Елеонора Николова и членове: Наталия Кръстева, Елка Симеонова, Деница Иванова, Биляна Кирова, Асен Даскалов, Росица Георгиева, Айдоан Джелил, Деана Тонева и Делян Саманджиев.
2. В срок до 30.08.2020г. временната комисия следва:
   1. Да изготви и публикува обявление за набиране на кандидати за съдебни заседатели за Окръжен съд – Русе, което да съдържа информация за откриването на процедурата за определяне на съдебни заседатели и правилата за нейното провеждане;
   2. Да извърши проверка на документите на кандидатите за съдебни заседатели, да прецени дали желаещите да бъдат съдебни заседатели отговарят на условията на чл. 67 от ЗСВ и са представили всички документи, доказващи това и да изготви доклад съгласно изискването на чл. 68, ал. 1 от ЗСВ;
   3. Да публикува на интернет страницата на общинския съвет най-малко 14 дни преди датата на изслушването по чл. 68а от ЗСВ списъка на допуснатите до участие кандидати, заедно с техните автобиографии, мотивационни писма и препоръки и документи по чл. 68, ал. 3, т. 9 от ЗСВ.
   4. Да изслуша всеки от допуснатите кандидати в публично заседание и да състави доклад за протичането на изслушването, който да се предостави на общинския съвет и да се публикува на интернет страницата му в 7-дневен срок преди гласуването на предложението по т. 1.5.
   5. Да изготви предложение до Общински съвет – Русе за лица, които ще се предложат за съдебни заседатели за Окръжен съд – Русе.
3. При своята работа комисията да спазва правилата на чл. 67- 69 от ЗСВ и действащото българско законодателство.

**Г-жа Наталия Кръстева:** Заповядайте, господин Председател.

**Г-н Иво Пазарджиев:** Благодаря на г-жа Кръстева. Преди да продължим давам думата на кмета на община Русе.

**Г-н Пенчо Милков:** Ще бъда много кратък. Искам просто да ви обърна внимание на последните две точки по отношение на това много се говори днес какво е отношението към така наречената опозиция. Две точки, в които председателите и на двете комисии, първо се подкрепи първата точка г-жа Кръстева идеята, след това без абсолютно никакъв дебат и искане комисията макар и да изглежда формално да е за съдебните заседатели, всъщност това винаги е имало голям политически интерес се дава също на г-жа Николова. И в тази връзка ще върна разговора по отношение същността на комисията за връзка с гражданите. Искам да ви кажа, че българското народно събрание има такава. След като нашия общински съвет я прие, при мен дойдоха организации национални и световни за права на гражданите, които ми казаха, че не са очаквали в нашия общински съвет да го предложат да и да се приеме. И ви уверявам, че трябва да създадем средството, да го дадем в ръцете на хората, да го популяризираме и да не търсим смисъла от началото на неговата работа. Затова е предоставена и възможността на младия човек, не на политик утвърден, за да намери гражданското общество по-лесно досег с нея, с него. И затова ви казвам не се отнасяйте с насмешка на институт, който съществува във всички модерни парламенти и който трябва да даде на хората възможност, това го повтарям да излязат от виртуалното и да дойдат в реалното.

**Г-н Иво Пазарджиев:** Благодаря на кмета. Само правя една вметка, че аз помолих г-жа Николова тя да стане председател на комисията, не се е натискал никой от тях. Благодаря. Уважаеми колеги, обявявам 15 минути почивка. Моля председателите на групи да дойдат при мен.

***Почивка 15 минути.***

**Г-н Иво Пазарджиев:** Колеги, моля да стартираме проверка на кворума. 22-ма души са се регистрирали по система. Господин Пламен Рашев 23, 24 Станчев, 25 Елка Симеонова, Галин Ганчев 26. Колеги имаме кворум да започнем нашата работа. Продължаваме със следваща точка.

**28 Точка**

**К.л. 155 Даване на съгласие за сключване на договор за спонсорство между Община Русе и ПФК „Дунав“**

**Г-н Иво Пазарджиев:** Кой ще докладва? Господин Енчо Енчев ще докладва, заповядайте.

**Г-н Енчо Енчев**: Уважаеми господин Председател, уважаеми общински съветници, общинска администрация поддържа направеното предложение и предложения проект за решение. При нас още в началото на годината постъпи предложение от ПФК Дунав, представлявано от д-р Симеон Симеонов, когото помолих на присъства днес на сесията и му благодаря за това, че той е тук, за сключване на договор за спонсорство между Община Русе и ПФК Дунав за 2020 г., като всички вие знаете, че първоначално ние бяхме направили предложение за сума от 200 000 лв. След това дойде коронавируса, наложи се да оттегли това предложение от предишна сесия и сега излизаме с предложение за договор за спонсорство за сумата от 90 000 лв. Знам, че някои от общинските съветници и от хората, които ни наблюдават в момента ще кажат, че тази е много голяма сума, която би могла да се ползва за други цели. Чух подобни изказвания по време на постоянните комисии. Знам, че други ще кажат, че сумата е крайно недостатъчна и праща отбора в Б окръжна футболна група. Различни са мненията, различни са становищата. Но хората трябва да знаят, че в края на краищата дори и цялата сума в момента да дадем, това е само една част от реалния бюджет, който ние дискутирахме и с д-р Симеонов, и с представители на фен клуба, с който имахме среща преди няколко дни. Срещите с д-р Симеонов бяха многократни до настоящия момент. Тази сума е някъде около 10-12% от общия бюджет, за който бяхме информирани ние като общинска администрация. Ние поехме ангажимент да подкрепяме отбора, присъстваме на срещите, срещаме се постоянно с много фенове и разговаряме. Срещаме се и с бизнесмени, към които отправяме послания за подкрепа финансова на отбора. Д-р Симеонов знае, ние сме осъществили контакти и с хора, които биха могли да бъдат бъдещи спонсори. Всички са приети и са получили от нас добро отношение. Не бих поставял въпроса по този начин, но понеже неколкократно се каза, че зам.-кметовете не ходели по комисии, и понеже освен вас, мен ме гледа от онази камера отсреща и жена ми и тя се чуди, абе моят мъж къде ходи, като не ходи по комисии, искам да нея да й кажа, че съм присъствал на комисията по МС, присъствал съм на ПК по КРВ. Като присъствам си водя записки и съм си удържал думата да подготвя писмо, което направих до д-р Симеонов с вашите въпроси, уважаемите общински съветници, които са гласували с председателя на ОбС и е изпратено до д-р Симеонов, за да може той днес тук да отговори на вашите въпросите и за да може вие тук да вземете разумното решение. Благодаря ви за вниманието.

**Г-н Иво Пазарджиев:** Благодаря на г-н Енчев, действително от името на администрацията беше изпратено писмо до д-р Симеонов със зададени конкретни въпроси, които бяха зададени по време на постоянните комисии. Аз правя процедурно предложение за изслушване на д-р Симеонов в началото, а и след като съветниците се изкажат да му дадем възможност да отговори на допълнителни въпроси, ако има такива. Колеги за процедурно, да гласуваме процедурното предложение.

**Ръчно гласували:**

**Г-н Пламен Рашев – за;**

**Г-жа Биляна Кирова – „за“;**

**Г-жа Елисавета Досева – „за“;**

**Проф. Христо Белоев – „за“,**

**Г-н Димитър Димитров – „за“;**

**Г-н Веселко Цветков – „за“;**

**Д-р Кристиян Иванов –„за“;**

**Г-н Галин Ганчев –“за“;**

**Г-жа Елка Симеонова – „за“;**

**Г-н Иван Петров Иванов –„за“.**

**КВОРУМ** **– 41. С 41 гласа „за“, 0 „против“ и 0 „въздържал се“ се прие процедурното предложение.**

**Г-н Иво Пазарджиев**: Давам думата на доктор Симеон Симеонов – президент на ФК „Дунав“ за изказване във връзка с поставените му въпроси. Заповядайте, доктор Симеонов.

**Д-р Симеон Симеонов**: Добър ден на всички. Уважаеми господин Председател на общинския съвет, господин Кмет, дами и господа общински съветници, благодаря ви за поканата. 11 години съм председател на Управителния съвет и в последствие собственик на „Дунав“ и за първи път се явявам пред вас, защото момента е изключително комплициран, всички сте наясно. Получих писмо с въпроси и по същество ще започна с тях, като ще ми позволите да им разменя реда, защото информацията, която ще ви предоставя ще даде отговор на някой от следващите въпроси. Общинските съветници настояват да се представи отчет за изразходените през 2019 година 270 000 лева, които клуба е получил. Ще ви зачета отчета финансовия, който е качен и на сайта на клуба, който е издържал няколко ревизии миналата година, благодарение съвестта на будни граждани от град Русе, Държавна агенция финансов контрол или нещо подобно беше името, НАП. Отчетът звучи по следния начин, за изминалия период разходи за футболисти и треньори, възнаграждения на футболисти и треньори, става въпрос за ..., тая година футболистите са по-малко, миналата година бяха 22-ма футболисти и 5 треньора – 910 000 лева. Това прави по 75 790 лв. на месец, осигуровките на тая сума са 17 000, извинявайте около 15 000, общата сума е 174 570 лв., като тя е плаваща, за всеки месец е различна в зависимост трансферните периоди колко футболисти остават в отбора. Съдийски такси: за школата са 5 330 лв., а за мъжкия отбор са 73 500 лв. Разходи за лагери и хотели – зимен лагер на отбора, проведен в Анталия плюс самолетни билети 16 000 лв., общо сумата е 71 600 лв.; летен лагер, проведен в град Троян, Трявна, извинявайте 34 500 лв. Лагери при гостувания, това са лагерите, които се заплащат преди всяко гостуване на отбора, които са 24 на брой и са на обща сума 51 600 лв., което прави малко над 2000 лева за 30 човека група. Разходи за наеми и храна – квартирните разходи за изминалия период плюс храната, която заплащаме по договори с футболистите са 84 000 лева. Наеми Русе Арт – 30 700 лв., това е по силата на договора ни с Ефбет, който до пандемията беше един от спонсорите на „Дунав“ и ползваме стълбовете, които са по улиците в града за реклама на Ефбет. Сумата, която получаваме от там е 10 000 лв. с ДДС и ние плащаме мисля, че 2 и нещо се получават на общината за наемите на тия стълбове, общо за годината е 30 700 лв., може да я разделите и да видите колко е на месец. Наеми за футболисти, това ас футболисти преотстъпени от други клубове 28 900 лв. Глоби от БФС и съдийски, аз ги казах съдийските за мъжкия отбор колко са, общо с глобите са 115 200 лв. Охрана, която включва частна охранителна фирма и полиция за възловите срещи сумата ни е 25 000 лв. За екипировка сме похарчили 24 170 лв. Транспортните работи, разходи на клуба, извинете, това, което ние заплащаме за 8 гарнитури в школата плюс мъжкия отбор са 40 240 лв. на месец, като ползваме и фирми, на които само възстановяваме горивата. Основно ни обслужва фирма Кристал, на която ние сме заплатили тая сума за периода плюс пътуванията за лагерите. За наетия транспорт ви казах 20 600 лв., извинявайте горивата, когато вземаме нает транспорт 20 600 лв., там плащаме само горивата, не плащаме наем. Застраховки на футболистите и медикаменти сме похарчили 10 130 лв. За изминалият период фирмите, които помагаха в издръжката на ФК „Дунав“ бяха Уинбет, с която имаме сключен договор за 15 000 лв. месечно и Ефбет, както ви казах за 10 000 лв. От фирмите в град Русе на футболния клуб са помагали единствено Нетуоркс със суми 1500 лв. на месец без ДДС и г-н Пехливанян 2 или 3 години мисля, че са над 3 години вече всеки месец ни поема разходите за медикаменти, заради това и сумата за този период е толкова малка, защото те са около 3-4 хиляди лева всеки месец, цитирам по памет, не се сещам точно. И в общи линии това са едрите цифри в отбора, дребните, тоест в отчета, обединени са някои по-дребни пера. Така отговорих на въпроса за какво са изразходени 270 000 лв., естествено точен отчет не мога да ви дам, защото ние тия пари ги получаваме в края на сезона, тоест обикновено април месец става това нещо, като държа да уточня, че това е сума с ДДС. Футболният клуб няма абсолютно никакъв начин да се възползва от това ДДС-то си го плащаме чинно държавата и от тази остават около 230 000 лв. мисля, че се получава или нещо такова, 233 000 лв. без ДДС. За какво ръководството на клуба предвижда да усвои средствата, които общинския съвет ще гласува в размер на 90 000 лв., това беше първия въпрос, изместих го като втори, за да може като чуете разходите вие да решите за какво, ако ги гласувате бихме могли да ги разходваме. Ние сме готови, тоест ..., да ние сме готови за каквото кажете за това да се разходват. Въпрос №3, каква е стратегията за бъдещето развитие на отбора според ръководството? Това е основният въпрос, за който ви благодаря, че съм тук, защото след 11 години труден период мъча се да намеря точната дума ще ви бъда безкрайно благодарен, ако намеря веднъж завинаги решение на тоя въпрос, даже и това решение да е повече да няма такъв футболен клуб в Русе. Защото аз обявих на 30 септември, че съм в невъзможност повече да се справям с този проблем, по всякакъв начин, не само финансово и физически, и психически. Това е изключително трудоемко нещо и то си изисква цялото време и целия ресурс на някого. Аз, както знаете се налага да го споделям с други неща. Привлечени ли са спонсори до настоящия момент на 2020 г. да подпомагат издръжката на отбора според ръководството? Да, провлечени са, за тая година, понеже имахме много труден период зимата, помолих г-н Максимов, собственика на Нетуоркс и той дари на отбора 50 000 лв., с които успяхме да посрещнем зимата. След това естествено тая пандемия обърка сметките на всички, не само нашите, за справка „Левски“. И като ..., благодарение на съдействието на общинското ръководство и на господин кмета в издръжката на отбора се включи фирма Нелсън, която не много редовно, но все пак помага с 15 000 лв. месечно без ДДС. Това са единствените хора, които в момента помагат на ФК „Дунав“. Вие може да направите елементарна сметка за разходи и приходи в момента. Водят ли се разговори с потенциални инвеститори за закупуване на отбора? Да, водят се такива разговори. Държа да кажа, че ... за да сте наясно всички, че сдружението с нестопанска цел „Дунав Русе“ с много усилия, естествено възползвайки се от Наредба 47 е първото и единствено за момента в България, което успя по законен начин, без да загуби лиценза си да се преструктурира от СНЦ в акционерно дружество. Като това беше породено от желанието на сериозен инвеститор, с който имаме подписан договор, че поема отбора. Условията бяха две, да е акционерно дружество, защото той трябва да стане по някакъв начин собственик. СНЦ-то има по-сложна форма на управление с общо събрание. И отборът да си запази мястото в „А“ група, което стана след мача със „Септември“, но за съжаление, както често става и в живота, така и във футбола нещата не се случиха. И аз останах едноличен собственик на това дружество и оттам нататък вече цялата отговорност за неговото развитие си остана моя, но както споменах е непосилна за моите възможности. В моментът от тогава досега имаме подписани 4 договора като условието на всички беше да се преведат в клубната сметка сумата необходима за издръжката и този, който го направи според уговорките ставаше моментален собственик на футболния клуб. За съжаление не се намери сериозен купувач, защото си останахме само с подписаните договори. Какви са приходите от детско-юношеската школа на ФК „Дунав“ и как се разходват средствата? За това също скоро имахме проверка, поради подаден сигнал, че не се издават касови бележки. Оказа се, че това не е вярно, касови бележки се издават, съхраняват се, даже и тези, които отказват да ги вземат и сумата, която месечно се събира от школата варира. В колата има варираща бройка деца, сега естествено няма такива, но обикновено са 280-300 деца в школата на ФК „Дунав“. Тези, които тренират организирано естествено най-много са в малките групи, където масовостта е по-голяма. В момента, в който минат 10-12 години се отсяват по 15-20 състезателя и те си остават като ограничен финансов приток. Та сумата, която се събира месечно е около 7000 лв., на която сума ние плащаме ДДС и тя става малко под 6. За справка, в школата има 12 треньора, плюс този на женския отбор, който имаме, 12 треньора, като разходите за заплати за тия треньори с осигуровките са малко над 12 000 лв. Имаме в школата един дефицит от около 4000 лв., 4-5 в активен състезателен сезон са малко повече, защото както ви зачетох по-рано се изплащат съдийски такси за школата, които са от порядъка на 100-150-200 лева за по-големите на мач. Имаме случаи, в които имаме на ден по 2-3 мача на комплекса на стадион „Дунав“. В общи линии това са въпросите. За последно искам да помоля, ако е възможно да намерим трайно решение на проблема, защото ситуацията, в която изпадаме всяка година за помощта, която получаваме от общината е неприятна, даже бих нарекъл унизителна. Защото винаги влизаме в едни полемики, знам че са комплицирани нещата, но ако отбора се казва „Дунав Русе“, не се казва д-р Симеонов или някоя фирма смятам, че той е отбор на града. Друг е въпроса вече каква реклама прави той на град Русе и така. Та, на въпросът каква е стратегията за бъдещето развитие на отбора според ръководството, с това ще приключа изказването си. Дълго време аз смятах, че съгласно новия закон за спорта ние трябва да сме акционерно дружество със смесено участие, виждайки участието на него в ... на по-голяма част от фирмите в русенския бизнес, естествено с един главен спонсор, но и задължително с общинско участие. Предизборната среща, извинявам се, преди изборите, местните избори проведохме срещи с кандидатите за кметове и всички бяхме се обединили около тая идея. Консултирайки се с одитор-счетоводителя на клуба, защото ние трябва да имаме и такъв, за съжаление, всяка година ни се заверява финансов одит, с който ние успяваме да се лицензираме. Използвам да кажа, че клуба е лицензиран и за следващия сезон, въпреки задълженията от 2, вече ще станат 3-месечни заплати, които има към футболисти и останалите служители. След консултация с одиторите променям мнението си и смятам, че участието на общината като миноритарен акционер или въобще като някакъв акционер в един футболен клуб е изключително тежко счетоводно нещо. Има юристи, аз въобще не искам да навлизам в тяхната територия, защото съм некомпетентен колкото тях, но за справка мога да дам много футболни клубове с общинско участие, които са страхотна котва не само финансово, а чисто и административно за всяка една общинска структура. Така, че за момента смятам, че футбола в Русе може да се развива само, ако се намери сериозен инвеститор, със сериозно намерения, който да бъде подпомаган от местния бизнес, но и от Община Русе. Това е според мен единствения начин да оцелеем и да имаме футбол в Русе и да не се лутаме всяка година между има ни и няма ни. Това е, благодаря ви.

**Г-н Иво Пазарджиев**: Благодаря на доктор Симеонов. Уважаеми колеги, имате думата за изказвания и предложения по точката. Кметът на Община Русе иска първо да се изкаже. Пенчо Милков, заповядайте. Владо Владов след него.

**Г-н Пенчо Милков**: Уважаеми колеги, уважаеми русенци, вземам думата в началото, за да дам информация за точката по начина, по който я виждам аз, след което ще оставя съветниците да говорят, гражданите да слушат. Темата за „Дунав“ в предизборната кампания още и в първите минути, в които станах кмет се очерта като една от кризисните точки, по които трябваше да се работи. Като човек, като мъж, като кмет винаги ще застана до символите на града, включително и спортните клубове. Затова в месеците, в които съм работил съм бил много активно до спортен клуб, футболен „Дунав“. В непосредствена връзка с неговия собственик, както и с всеки друг, който е водил като евентуален купувач. Обаждал съм се на дружества, които са поемали ангажимент към клуба, но виждайки, че кмета ще е друг бяха ги спрели. За мен това е абсолютно порочен начин за финансиране на футболен клуб и всеки един месец знаех, че футболния клуб ще спре да съществува, ако не му се помогне, включително и така. Един път ходих и това е първия път в моя живот, изключително емоционален, в който бях в съблекалнята на отбора, може би и това ми въздейства много, това бяха първите дни, в които бях кмет, предстоеше им гостуване в София. И морално-волево съм се опитвал да им въздействам и да им помагам. Действително абсолютно порочно клуба е бил подкрепян според мен чрез ежемесечно говорене с фирми, непрекъснато, за да се осигурява по малко, по малко, по малко този финансов ресурс. Общината не е такъв орган да го прави това. Застанах пред хората, казах помогнете на футболния клуб, посочих сметка, когато беше в момент на тотална щета. Но, това е професионален футболен клуб и това е, което ние чуваме от много наши съграждани. Русе за разлика от други градове, които развиват 2-3 спорта развива цялата палитра от спортове и имаме успехи от щангите, във всяко нещо, тенис на маса, в гимнастика, във всяко, във всяко. И общината със своята програма спорт се опитва да подпомогне това. Така, че това дори, което даваме е изключително пряко силите ни. Парите, които дава Община Русе са може би 10-12% от бюджета, ако той е около 2 милиона годишно. И няма как да се представя, че тези пари ще бъдат границата на смъртта за футболния клуб. Той трябва да се издържа, защото е професионален футболен клуб и да набира останалите средства от своите акционери. Въпреки това правя това предложение днес, защото в труден момент ние трябва да подкрепим футболния клуб. Редуцирали сме сумата, това е първата третина, в първата ..., третина за първата част от годината. И ще ви направя една аналогия, същото е с Найден Киров танцовия състав. Той също не е общински, но общинския съвет го подкрепя всяка година с не малка сума. Така, че има някои неща, които трябва да имаме предвид, но изрично казвам на всички, правя това предложение, искам да подкрепим „Дунав“ тази година. Но живея с увереността, която и д-р Симеонов казва, че ще се намери генерален спонсор, клуба е в „А“ група и е футболен клуб символ на един от най-прекрасните градове в България, да не кажа най-прекрасния. Затова вярвам, че би трябвало да се намери генерален спонсор, който да го поеме. За общината това е разход, който трудно мога да продължа да обяснявам на всички други спортни клубове в Русе. Бил съм председател на комисията по младежта и спорта и затова предполагам, че ще има полемика, ще има хора, които ще бъдат за, други против. Казвам така, правя предложението в труден момент, трябва да подкрепим футболния клуб, но ясно да кажем и на футболните фенове, и на спортната общност, че те трябва да помагат. Защото ние гледаме в момента какво се случва с други клубове, които са в трудна ситуация. И феновете, и общността тяхната им помага. Затова също ви приканвам като русенци още един път да се помогне на клуба като общност. Тук ще спра и оставям думата на вас.

**Г-н Иво Пазарджиев:** Благодаря на господин кмета. Следващият завил изказване е Владо Владов, след него Евгени Игнатов.

**Г-н Владо Владов:** Уважаеми господин Кмет, уважаеми господин Председател, колеги, доктор Симеонов, аз като една добра спортна фигура нали трябва някак си да попитам. Сега, една българска поговорка гласи – „За да пожънеш, първо трябва да посееш“. Тя в този случай конкретно има две измерения, едното е от страната на футболния клуб, другото е от страната на общината. Сега, в тая връзка имам 2 въпроса към футболния клуб. Участваха ли футболистите, треньорите, екипа като доброволци по времето на пандемията? По времето, което общината набираше средства всячески, това е единия въпрос. Вторият е пряко свързан с предложението, какви са размерите на рекламните пана по договора, който е предложен за реклама? Тоест аз като юридическо лице, когато сме ставали спонсори на конкретни събития за конкретната сума конкретно каре, конкретен размер, конкретно място, такъв процент от общата площ. Това са въпросите към клуба. Ако общината, обаче също иска да жъне, нали ви призовавам, че тя трябва и да посее. И това, тази сума от 90 000 лв., което в тоя момент не е малка, в същия момент е много пък малка за самия клуб, някак си трябва да я премислим всеки един от нас. Така, че ..., че футбола е най-скъпия спорт, най-гледаемия спорт и спорта, който генерира най-големи приходи факт безспорен, безспорен, който аз не мисля, да дебатирам тука. Така, че това са моите въпроси. Благодаря.

**Г-н Иво Пазарджиев:** Благодаря на г-н Владов. Евгени Игнатов. След него има думата ... Доктор Симеонов, накрая ще имате възможност да отговорите на въпросите. Ако искате да ви дадем лист да си записвате нещо? Елате. Заповядайте, господин Игнатов, имате думата.

**Г-н Евгени Игнатов**: Уважаеми господин Председател, уважаеми господин Милков, колеги, знаете ли с какво се свързва датата 17 май? 17 май е Ден на българския спорт, професионалния празник на работещите с сферата на спорта и физическото възпитание. Искам да използвам възможността да благодаря на бившия председател на комисията за младежта и спорта, настоящ кмет господин Милков, че уважи заслугите на голяма част от русенските спортисти, поствайки техните снимки на страницата във фейсбук. Това е едно уважение, едно зачитане на труда на русенските спортисти, които смея да кажа, че над 100 човека, които са прославили не само Русе, а и страната в различните видове спорт, които са носили радост и гордост за всички русенци. По повод внесената докладна за подпомагане на ФК „Дунав“ искам да припомня, че от тази трибуна при приемане на бюджет 2020 зададох въпрос защо средствата за спорта са драстично орязани с 400 000 лв., от 900 на 500 000 лв. Впрочем, искам да кажа, че по време на управлението на нашата колежка Елеонора Николова, при нейния ..., при приемане на първия неин бюджет парите за спорта бяха двойно увеличени. И така при предложения бюджет за 500 000 лева аз попитах г-н Милков къде вижда сумата, парите за подпомагане на спорта футбол, тогава г-н Милков отговори, че такава възможност няма правна, доколкото си спомням. Може би да греша, че ... Само месец по-късно ние сме свидетели, аз не бях тук, че общината внесе докладна за 200 000, която точно преди сесия е била оттеглена. През месец май сме свидетели, че сумата вече не е 200, а е само 90 хиляди. От медийните изяви на г-н Милков разбирам, че това е само 1/3 от предвидената подкрепа за футбола от страна на общината. От докладната, обаче не е видно и става ясно дали е така, просто гадаем. Надявам се сега да получа истинския отговор. Лично аз смятам, че е редно общината да окаже финансова помощ на футболния клуб. Учуден съм от заявеното в някои комисии, нежеланието за такава подкрепа от страна на моите приятели от ВМРО, партията, която се бори за връщане на редовна военна служба би трябвало да е наясно, че здраво поколение, годно за носене на служба се изгражда и чрез спорт. Аз мисля, че парите дадени за спорт, в частност футбол не са дадени пари на вятъра. Както казват привържениците на „Левски“ футбола е кауза.

**Г-н Иво Пазарджиев:** Господин Игнатов, извинявайте, времето изтече.

**Г-н Евгени Игнатов:** Аз бих казал, че „Дунав“ е кауза за русенци. Заставам зад заявеното намерение на община Русе в подкрепа на футбола на град Русе. Благодаря ви.

**Г-н Иво Пазарджиев:** Благодаря на Евгени Игнатов. Реплика за Асен Даскалов.

**Г-н Асен Даскалов /реплика/:** Уважаеми колеги, уважаеми д-р Симеонов, уважаеми г-н Игнатов, значи само искам да кажа, че от ВМРО може да има някои, които не смятат, че е правилно. Но има и други, някои, които преди 20 години заедно с още 11-12 човека учредихме Фен клуба на „Дунав“. И които ще подкрепим заедно с други колеги от групата предложението. Съжалявам, че малко притеснено говоря, но това ме връща наистина, когато бях на 18 години и доста по-назад. Искам само да отбележа, че на комисия по икономика предложението не се прие по причина на ваши колеги, а не на наши. Благодаря.

**Г-н Иво Пазарджиев:** Благодаря на Асен Даскалов. Дуплика за Евгени Игнатов.

**Г-н Евгени Игнатов:** Аз мога да се върна доста по-назад, пак казвам, че действително мой приятел г-н Искрен Веселинов беше председател на футболен клуб, който помага. Така, че аз вярвам, че болшинството от вашата група ще го подкрепят. Надявам се и моята група, групата на ПП ГЕРБ също да подкрепи това предложение. Неслучайно казах това, че за Русе „Дунав“ е кауза, за русенци. И че трябва в тежкия момент да бъде подкрепен този спорт. И няма да има, господин Кмете, някаква обструкция надявам се от другите спортни клубове. Всеки знае своето място, своите заслуги, своята гледаемост, своите успехи. Така, че в нашата комисия на младежта и спорта при една среща с всички председатели мисля, че ще ги убедим в правотата общината да помага на този спорт, както помага досега. Благодаря ви.

**Г-н Иво Пазарджиев:** Благодаря на г-н Игнатов, следващо заявено изказване от г-н Ганчев, заповядайте.

**Г-н Галин Ганчев:** Уважаеми господин Председател, господин Кмете, доктор Константинова, с маска съм, обаче да ви кажа маските, погледнете залата, по този начин с носа отвънка нямат абсолютно никакво значение. Навсякъде ходя с маска между другото. Питам се кога беше най-голямата еуфория на младите хора и на хората, привърженици на футбола, които обичат футбола, последните години, последните 7-8 години? Доктор Симеонов сигурно точно ще каже мисля, че е 2014 г., когато отбора влезе в „А“ група и беше на първия сезон на 2-ро място в ‚А“ група и след това беше на 4-то място дълго време и т.н. Футболът е феномен, казах го в комисията, той не е политика, не е само еуфория, футбола е религия за много хора. Цяла Южна Америка, Азия вече голяма част и от Африка, Европа, всичко е ... , за много хора футбола е религия. Ако вземете в Испания само двата стадиона Сантяго Бернабеу и Ноу камп събират повече от 500 000 зрители. 15 стадиона в Германия са над 100 000 зрители. Дали мога да говоря, защото проф. Белоев каза преди малко, че всички разбират от футбол и от други неща, от политика. Аз бях 4 години председател на УС на футболния клуб от 95-та до близо 2000-та година, а при мене 15 години мой заместник-директор беше треньор №1 на Русе Никола Христов, много, много пъти сме си говорили с него за футбол. Веднага искам нещо по-конкретно да кажа няма смисъл от много слова. На комисиите направих предложение, ние имахме 500 000 лв. Програма „Спорт“, от които 400 000 лв. мисля, че раздадохме. Тъй ли е, господин Щерев? (коментар от зала не се чува) Или някои спортове сега ще ги получат, тепърва ще ги получат. Веднага си зададох въпроса, когато четяхме материалите, нямаме тренировъчна дейност в момента, всички гарнитури, всички видове спорт. И няма да имаме до септември месец. Няма републикански, европейски, световни и олимпийски игри, всички взето заедно, няма състезания. И аз питам като удовлетворихме всички спортове със средства какво става с тия средства? Феноменът футбол се нуждае, нуждаеше от 200 000 лв., 270 000 лв. бяха. Нямам нищо против, г-жа Стефанова на една от комисиите ми каза, дайте съгласете се с 90 000 лв., пък септември месец да помислим евентуално, ако има възможност да додадем, да продължим да даваме. Футболът се нуждае от помощ. Когато бях председател на Управителния съвет отбора беше в „Б“ група и спомням тогава, дали е било правомерно или неправомерно не мога да твърдя, не знам, така ...

**Г-н Иво Пазарджиев:** Господин Ганчев, ориентирайте се към приключване.

**Г-н Галин Ганчев:** Приключвам. Господин Калчев беше кмет и тогава той каза закрития Кооперативен пазар той даваше отчисления за футбола и си спомням, че 20 000 лв. бяха на месец необходими за „Б“ група. Дали имаме отбор в „А“ група това е много важно и много зависи от нас. И професор Илиев не знам дали ще се изкаже ... Ще се изкажеш ли? (коментар от зала не се чува) Не, щото, ако се изкажеш няма да го кажа ... Защото кой беше казал ...

**Г-н Иво Пазарджиев:** Господин Ганчев, благодаря ви за изказването.

**Г-н Галин Ганчев:** ... За един град се говори дали има висше училище или има отбор в „А“ група.

**Г-н Иво Пазарджиев:** Благодаря на господин Галин Ганчев. Следващо заявено изказване д-р Теодора Константинова. Заповядайте, д-р Константинова.

**Д-р Теодора Константинова:** Благодаря, господин Председател. От името на група. Ние от групата на Демократична България сме с ясното съзнание за това, че масовия спорт е от изключително значение и нужда за всеки голям град. С ясно съзнание сме и затова, че каквото и да бъде решението на общинския съвет по тази точка от дневния ред на сесията общественото мнение ще бъде разединено. Ще има доволни и недоволни, това сочат дебатите и позициите при разговори в интернет пространството. За да бъдем коректни към нас и съгражданите си не бива да търсим, политически дивиденти от спора за, против или въздържали се. ФК „Дунав“, представянето му на терена, позицията му в „А“ група имат социален и морален аспект. Значение за това имат преди всичко качествата на футболистите и доброто мениджиране на клуба. Разбира се частните професионални клубове трябва да намират начин за спонсориране и самоиздръжка, да печелят от професионализма си. Досега общината е подпомагала ФК „Дунав: по различни начини. Демократична България Русе е на принципни позиции за подпомагане на спортни клубове и за развитието на спорта в града, но считаме, че за това са необходими ясни правила, принципи и критерии залегнали в нормативната уредба на община Русе. А именно, правила и форми за подпомагане, определяне на количествени, качествени критерии, класиране, въвличане и подготовка по съответния спорт на деца и юноши, брой произведени отлични професионални спортисти. Комисия с представители компетентни и високо авторитетни личности по предварително дефинирани критерии от общинския съвет. Решения на комисията кого и как да подпомага, включително и по Програма „Спорт“ в рамките на перото в бюджета на общината. Общината трябва да подпомага масовия, детско-юношеския спорт и детските школи. А, за да не се противопоставят футбола с други спортове редно би било на базата на нормативна уредба, на базата на правила, принципи и критерии да се подкрепят различни спортни клубове в Русе законно, а не по ръба на закона. Защото сме отговорни пред съгражданите си за това как се разходват парите на данъкоплатците в Русе. Благодаря.

**Г-н Иво Пазарджиев:** Благодаря на д-р Константинова. Следващият заявил изказване Иван Иванов, Иван Костадинов Иванов.

**Г-н Иван Костадинов Иванов:** Уважаеми господин Председателю, уважаеми господин Кмете, колеги общински съветници, дами и господа, изказвам се от името на моите колеги от групата Местна коалиция „БСП за България“. Трудно решение особено сега в този момент. Щото не знам дали всички си даваме сметка, кмета ни каза за намалените приходи, ние самите гласувахме на предна сесия да се откажем от част от приходите си под формата на наеми, за да подпомогнем местния бизнес и не знаем това доколко ще се отрази кат краен резултат на бюджета на общината. Това, което засега знаем е, че държавата няма намерение да ни помогне, тоест не се предвиждат дотации под някаква форма на общините в Република България. Затова е трудно да се вземе това решение. С вас в бюджета сме записали и обекти, и дейности, които трябва да се финансират също от общинския бюджет. Отклонявам опити да представи или постави община Русе в положението на единствения виновник, ако нещо се случи с футболния клуб, тоест отговорник е съдбата. Община Русе е помагала винаги на ФК „Дунав“. Напомням и за Сладкарница „Будапеща“ и за покрития пазар на Товарна гара, ако щете и за концесията на стадион „Дунав“, въпреки че пряката връзка не е много явна. Но и за ежегодното заделяне на голяма част от средства по Програма „Спорт“. Така, че аз смятам, че община Русе дава своя принос и не трябва да носи отговорност. Въпросът е, че след като правим тия жестове нямаме основание да сме доволни от резултатите. Струва ми се вече поредни години русенските фенове са щастливи, че „Дунав“ не е изпаднал от „А“ група и се радваме почти като, че сме спечелили Купата на европейските шампиони най-малко. Това не може да продължава, тоест тоя начин на финансиране и според мене е порочен. Няма да го сравнявам разбира се с други спортни клубове, където държавата на един хазартен бос му каза ще ти опростим или ще минеш по тънката линия, пък ти издържай футболния клуб, пък рекламирай в ... изобщо този подход на финансиране на професионални футболни клубове според мен е изчерпал всякакви добри възможности за развитие на футбола. Всичко казано от мен до тук не води към аргумента за подкрепа. Искам, обаче да декларирам от името на моите колеги от Местна коалиция „БСП за България“, че ние ще подкрепим направеното предложение с един-единствен аргумент искаме да запазим мотивацията на русенските деца, на русенските младежи да се занимават с футбол и да стоят по-далеч от дрогата и алкохола. Благодаря ви.

**Г-н Иво Пазарджиев:** Благодаря на г-н Иванов. Има ли други желаещи за изказване? Госпожа Елеонора Николова, заповядайте. Реплика ли желаете? (коментар от зала не се чува) Евгени Игнатов за реплика, след него г-жа Елеонора Николова за изказване. Напомням на г-н Игнатов, че репликата е възражение на казаното от г-н Иван Иванов, така че очаквам да спазваме правилника.

**Г-н Евгени Игнатов /реплика/**: Да, ще бъда конкретен към репликата ми към г-н Иванов. Той каза, че не очаква държавата да помага, напротив държавата помага в лицето на министерството на спорта в момента са налети в общински спортни обекти над 500 000 лв. Да не забравяте, че осветлението е направено също от държавата, така че държавата не абдикира от програма „Спорт“ и от помагането на спорта в град Русе. Министерство на спорта в това правителство за първи път отдели средства за футбол, за помагане на детско-юношеската школа на всички клубове. Така, че не казвайте, че държавата е абдикирала е останала само на общината. Така, че нормално и е общината да има своя дан за развитието на спорта в Русе, в частност футбола, най-популярния спорт.

**Г-н Иво Пазарджиев:** Благодаря на г-н Игнатов. Дуплика за Иван Иванов.

**Г-н Иван Костадинов Иванов /дуплика/:** Господин Игнатов, вероятно не сте ме разбрал. Не съм говорил дали държавата подпомага спорта включително и в Русе. Казах, че вследствие на загубите и по-ниските приходи в бюджета ние засега нямаме основание да очакваме, че държавата ще подпомогне българските общини. Не за спорта, изобщо, 4-5 милиона вече сме назад. С вас трябва да вземаме решение кое ще трябва да орежем. Сега, общините не могат да плачат или да организират протести, или да ходят на директна среща с министър-председател, па той да им даде на тоз, този, на онзи не знам к‘во си. Засега аз не съм чул, ако Вие сте чул някаква мярка от републиканския бюджет за общините, моля да я споделите.

**Г-н Иво Пазарджиев:** Благодаря на г-н Иван Иванов. Госпожа Елеонора Николова има думата. Колеги, моля, без реплики от място.

**Г-жа Елеонора Николова:** Уважаеми госпожи и господа, бързам първо да заявя, че нашата група ще гласува за. Едва ли има кмет, който да е избегнал участта да се занимава с ФК „Дунав“. Аз съм жена и нищо не разбирам от футбол, но аз също събирах „Дунав“ от улицата. Така се случи тогава и тогава отново създавахме дружества и тогава търсехме спонсори и това е един мъчителен въпрос, който стои пред нашия град през всичките тези години. Независимо от това аз смятам, че футбола действително е радост, малък миг на удовлетворени за мъжката част на града и най-вече за момченцата. Това е един пример, едно желание те да гледат футбол, да се изявяват като футболисти и ние трябва да насърчим нашата общност. Много ми хареса едно изказване на фен групата на синя България, на „Левски“, които казаха, че искат политиката да излезе от спорта. И аз мисля, че ако ние всички тук групи общински съветници се обединим това ще покаже, че политиката като такава в кавички наистина ще изчезне от спорта и ще имаме само едни обединени граждани, които смятат, че спорта трябва да се развива, а общината трябва макар и малко да подпомага и да дава тон в тази посока. Благодаря ви.

**Г-н Иво Пазарджиев:** Благодаря на госпожа Николова. Госпожа Алисе Муртезова за изказване. Извинявам се, господин Пехливанян беше преди това, след него госпожа Муртезова.

**Г-н Бедрос Пехливанян**: Господин Председател, господин Кмете, колеги, ще бъда кратък, ако може да почна с процедурното предложение, ако може да спрем след записалите се за изказванията. Да направя процедурно предложение за спиране на дебатите, щото минаваме 6 и 5. Колеги, искам да ви зачета някои цифри, които са много важни, искам да се замислите върху тях. 2017 г. Община Русе помага с 238 000 лв. и 35 000 лв. отделно на „Дунав“. 2018 г. 220 000, 2019 г. 220 плюс 20 000. Сега материалът ни беше за 200 000, реално останаха 72 000, защото това е сума с ДДС, не бъркам, нали? Като сложим всички такси, които са за домакинства, които ще бъдат от тука нататък, това, което ще плаща клуба и другите разходи ще стане така, че ние едва ли не ще дадем може би 1/3 или 1/4 от това, което в момента гласуваме. Колеги, разберете, ако ние в момента не помогнем на един болен от Ковид с един апарат, който е за обдишване, добре, че има и лекари тука, тука става много чест въпрос за лекари, ако в момента не дадем този апарат на този пациент мисля, че няма да има нужда. Разбирам и общинска администрация, и кмета, че в момента е трудно, но от тези суми, които ви зачетох това ,което ние ще дадем е по-малко от 30%. Така, че нека да не се оправдаваме с дупките, нека да не се оправдаваме с някои неща, които са в бюджета, да те са навсякъде, но ние трябва да помогнем на „Дунав“. Благодаря ви.

**Г-н Иво Пазарджиев:** Благодаря на г-н Пехливанян. Преди да продължим с изказването на г-жа Муртезова подлагам на гласуване процедурното предложение направено от г-н Бедрос Пехливанян за прекратяване на дебатите. Да, господин Рашев също накрая искаше, така че след ... (коментар от зала не се чува) Добре.

**Ръчно гласували:**

**Г-н Светлозар Симеонов – „за“;**

**Г-н Бедрос Пехливанян – „за“;**

**Г-жа Алисе Муртезова – „за“**

**Г-н Станимир Станчев – „за“;**

**Г-жа Елеонора Николова – „за“;**

**Г-жа Екатерина Иванова – „за“;**

**Г-н Иван Петров Иванов –„за“;**

**Г-н Иван Кюркчиев – „за“;**

**Г-жа Елка Симеонова – „за“;**

**Г-н Галин Ганчев –“за“;**

**Проф. Михаил Илиев – „за“;**

**Д-р Кристиян Иванов –„за“;**

**Г-н Веселко Цветков – „за“;**

**Г-н Тодор Койнов – „за“;**

**Г-н Косю Станев – „за“;**

**Г-н Дилян Саманджиев – „за“;**

**Г-н Димитър Димитров – „за“;**

**Г-жа Деана Тонева – „за“;**

**Г-жа Елисавета Досева – „за“;**

**Г-н Валери Иванов – „за“**

**КВОРУМ** **– 43. С 41 гласа „за“, 0 „против“ и 2 „въздържал се“ се прие процедурното предложение.**

**Г-н Иво Пазарджиев:** След г-жа Муртезова има заявено изказване от г-н Станчев и Пламен Рашев.

**Г-жа Алисе Муртезова:** Доктор Симеонов, благодаря за отговорите, които така ни дадохте. Моят въпрос беше включен от администрацията и Вие отговорихте на него. Съгласна съм, че отношението на общината е много важно за бъдещите евентуални собственици или спонсори на клуба. Нормално е като общински съветници да имаме въпроси. И ще Ви помоля с наистина всичките си уважения към Вас като професионалист, не се обиждайте, че имаме въпроси. Ние сме затова тук, за да задаваме въпроси от името на граждани, защото както и д-р Константинова каза има полярни мнения за футбола. За детските школи мога да кажа, че работят перфектно и наистина се издават касови бележки, и са едни от детските школи в града, които работят изключително професионално, с много добри треньори, само адмирации за това, защото съм виждала детски школи в други градове по футбол, където въобще нивото на треньорите не е това, което е в Русе. А, иначе на сина ми, който сега ме гледа на камерите да го успокоя, че ще гласувам за подпомагането на футбола, защото той е разбрал от едната комисия за моя въпрос. Благодаря за отговорите и не се обиждайте, че ще има въпроси към Вас. Благодаря.

**Г-н Иво Пазарджиев:** Благодаря на г-жа Муртезова. Господин Станчев, изчакайте само за секунда. Преди да дадем думата на г-н Станимир Станчев,часът, уважаеми колеги е 18 и 1 минута. Съгласно нашия правилник, чл. 59, ал. 2 времетраенето на едно заседание е неповече от 8 часа, което се разпределя в две части с прекъсване от 1 час и почивки от 15 минути за всяка част. Съгласно алинея 3-та Общинския съвет с решение може да удължи времето на заседанието до 1 час. Правя процедурно предложение на основание чл. 59, ал. 3 от нашия правилник да удължим времетраенето на днешното заседание с 1 час. Моля за ... (коментар от зала не се чува) Нещо има обратно процедурно ли? Да, процедура на гласуване, моля.

**Ръчно гласували:**

**Г-жа Елеонора Николова – „за“;**

**Г-н Светлозар Симеонов – „за“;**

**Г-н Бедрос Пехливанян – „за“;**

**Г-жа Алисе Муртезова – „за“**

**Г-н Станимир Станчев – „за“;**

**Г-жа Екатерина Иванова – „за“;**

**Г-н Иван Петров Иванов –„за“;**

**Г-жа Елка Симеонова – „за“;**

**Г-н Галин Ганчев –“за“;**

**Г-жа Деана Тонева – „за“;**

**Д-р Кристиян Иванов –„за“;**

**Г-н Веселко Цветков – „за“;**

**Г-н Тодор Койнов – „за“;**

**Г-жа Деница Иванова – „за“;**

**Г-н Косю Станев – „за“;**

**Г-н Дилян Саманджиев – „за“;**

**Г-н Димитър Димитров – „за“;**

**Г-жа Елисавета Досева – „за“;**

**Г-н Валери Иванов – „за“.**

**КВОРУМ** **– 37. С 37 гласа „за“, 0 „против“ и 0 „въздържал се“ се прие процедурното предложение.**

**Г-н Иво Пазарджиев:** Давам думата на г-н Станимир Станчев за изказване. Заповядайте, господин Станчев.

**Г-н Станимир Станчев:** Уважаеми господин Председател, уважаеми господин Кмет, ще бъда много бърз и кратък, тъй като чух, че само дърдорим тука и не знам си какво. Явно повече колеги не им издържат нервите и физическото състояние. Господин Кмет, моля Ви само за един момент, по комисии коментирахме кой, какви аргументи има за, кой има против. Кой, какви приоритети има не стана много ясно дори по тези комисии. Но аз си спомням, когато се водеше предизборната кампания и имаше среща с фен клуба на алеите. Тогава всички кандидати така патетично, както се използваше няколко пъти тая дума, всички подчертавам обещаваха как ще работят със сърце, душа, ще направят всичко. Надявам се да са били искрени и се надявам техните представители да го покажат това в дела. И сега малко по така, да вдъхна малко повече позитивизъм. Разбира се, че са трудни времената. Разбира се, че ние трябва да вземем трудно решение, но трудните решения се вземат от силните хора. Аз мисля, че голяма част от тука, присъстващите колеги съветници са силни и ще вземат трудно решение да подкрепят футболния клуб. Защото след трудни времена идват по-хубави и по-лесни. Надявам се да дойдат такива и за ФК „Дунав“ и мисля, че тука трябва общината и всички ние да бъдем активен участник във формирането, намирането, формирането и развиването на тоя клуб. Не е само кмета, който трябва да е водещ естествено и второ, аз знам, че вие може да го направите това нещо и второ, още от мандат 2011 г. много сме си говорили, че трябва да се промени методиката на програма „Спорт“, говоря за общинската. Така или иначе не се случи, Антон се опита, после Вие, надявам се да мисли вече и в тази ..., сега вече като кмет да го реализирате. Благодаря.

**Г-н Иво Пазарджиев:** Благодаря на Станимир Станчев. Господин Пламен Рашев. Искате думата ли? (коментар от зала не се чува) Господин Пламен Рашев има думата.

**Г-н Пламен Рашев**: Колеги, господин Председател, господин Кмете, аз, предполагам и вие сте доволни, защото този дебат не се политизира и дори странно няма други предложения освен това, което администрацията предложи. В тоя смисъл предлагам процедурно и без това батериите на устройствата вече не издържа, повечето гласуват ръчно да бъде поименно по точката. Това е предложението ми. Мерси.

**Г-н Иво Пазарджиев:** Благодаря на г-н Рашев. Преди да дам думата на д-р Симеонов, за да отговори на въпросите, както беше гласувано в началото, подлагам на гласуване процедурното предложение на г-н Пламен Рашев. За поименно гласуване наистина ще бъде по-лесно.

**Ръчно гласували:**

**Г-н Светлозар Симеонов – „за“;**

**Г-н Бедрос Пехливанян – „за“;**

**Г-жа Алисе Муртезова – „за“;**

**Г-жа Елка Симеонова – „за“;**

**Г-жа Екатерина Иванова – „за“;**

**Г-жа Елеонора Николова – „за“;**

**Г-н Станимир Станчев – „за“;**

**Г-н Иван Петров Иванов –„за“;**

**Д-р Кристиян Иванов –„за“;**

**Г-н Галин Ганчев –“за“;**

**Г-н Веселко Цветков – „за“;**

**Г-н Тодор Койнов – „за“;**

**Г-н Косю Станев – „за“;**

**Г-н Дилян Саманджиев – „за“;**

**Г-н Димитър Димитров – „за“;**

**Г-жа Деана Тонева – „за“;**

**Г-жа Елисавета Досева – „за“;**

**Г-н Валери Иванов – „за“.**

**КВОРУМ** **– 41. С 35 гласа „за“, 4 „против“ и 2 „въздържал се“ се прие процедурното предложение.**

**Г-н Иво Пазарджиев:** Преди да пристъпим към гласуване давам думата на д-р Симеон Симеонов да отговори на поставените въпроси.

**Д-р Симеон Симеонов:** Благодаря. Благодаря и за това, че разбрах, че не само аз обичам „Дунав“. Има хора, които все още вярват, че нещо може да се случи. На конкретно зададените въпроси дали служителите на клуба са били доброволци по време на пандемията, не, не са били доброволци по време на пандемията, аз бях доброволец. Размерите на паната – това, което може да поставяме на стадиона, съгласно наредбата на Футболния съюз са 6 на 1 метър, голяма част от тях се вземат от телевизиите, всичко останало може да го предоставим на общината, плюс видеоклипове, които да вървят на таблото, както и брандиране на екипи, автобуси. Тоест в рамките на субсидията или на помощта, която тя ще окаже сме готови да изпълним всякакви условия, не за друго, а защото нямаме избор. Направи ми впечатление нещо от изказването на г-н Иван Иванов, че в миналото отбора е получавал от общината покритите пазари, сладкарница „Неделя“ и разни други обекти, а сега е получил концесията на стадион „Дунав“. Аз искам само това да помоля, да не ме обиждате по такъв начин. Защото никой не може да сравнява успешни икономически предприятия със змиярника, който взехме на стадион „Дунав“ и който струваше над 15 000 месечно на общината за поддръжка. Може да направите справка, само фактурите за вода мисля, че тука е и управителя на ОП-то да видите, че там се разходваше между 5 и 7 хиляди лева вода на месец в летните месеци за поливане, докато това всичко е грижа на футболния клуб. Така, че извинявам се, ако звучи вулгарно, но общината трябва да е благодарна на футболния клуб, че стопанисва този обект и че е направил това, въпреки различното мнение на някои от вас. Също държа пред всички да кажа да се спрат спекулациите, че футболния клуб, когато се кандидатстваше за концесията беше Сдружение с нестопанска цел и нямаше право да кандидатства за концесията, а фирмата, която кандидатства трябва да отговаря на определени условия. И това е единствената причина футболния клуб дефакто да не е собственик. Договорът е направен така, че докато го има „Дунав Русе“ той ще ползва тази база като своя, така че нямайте никакви притеснения. Поляна всеки си има пред къщи, нямаме нужда от 20 декара поляни, на които да се разхождаме. Така, че, господин Иванов, времената са други, ситуацията е друга, за момента футболния клуб не получава никаква такава помощ, нали за съжаление, осъзнавам нещата. Най-голямата ни грешка в годините беше, че изостанахме и тя е моя вината основно, че развитието на футболния клуб, извинявайте, на отбора изпревари развитието на футболния клуб. И ако се сетите в близкото минало кое събитие или кой е събирал един месец, всяка седмица подред, 4 пъти подред по 12-15 хиляди човека на едно място, това място беше Градския стадион, ще се сетите, че това беше представителния отбор на ФК „Дунав“, защото тогава всички бяхме горди, че сме от Русе. За съжаление или за радост футбола е такъв феномен, че е индикатор за икономическото и интелектуално състояние на всеки един град и на всяка една община. И при нас е така, но се оказахме твърде слаби и твърде може би неинициативни, за да доразвием проекта в момента, в който трябваше да натиснем, точно тогава при нас всичко се срина и г-н Иванов е прав, че последните 2-3 години всички начело с мене треперим дали ще запазим мястото в „А“ група, която за последно казвам е непосилна а сегашната структура. Аз знам, че по ръба на закона не бива или не може да се ходи. Аз знам, че Община Русе не може да издържа футболния клуб и не е редно да го издържа, но съм сигурен, че вие всичките 51 човека имате достатъчно влияние, достатъчно познати да съберем една спонсорска група от 50-6- фирми, които с минимален ресурс между 1000 и 2000 лева могат спокойно да издържат футболния клуб плюс спонсорството. Това е моето мнение, исках само да ви кажа, че благодаря и за възпитания тон, защото инвеститорите, които в момента преговаряме стоят в офиса пред телевизора, както и голяма част от децата в школата, за които сме длъжни даже да нямаме мъжки отбор в „А“ група или въобще професионален отбор да поддържаме, клише е, но искрицата. Трябва да дойдете някоя вечер, каня всички след 5 часа на стадион „Дунав“, за да видите колко деца така се радват и са щастливи. Благодаря ви.

**Г-н Иво Пазарджиев:** Благодаря на д-р Симеонов. Преди да пристъпим съгласно взетото процедурно решение ще гласуваме поименно. Съгласно чл. 90, ал. 2, т. 3 от нашия правилник това ще се случва с поименно извикване по азбучен ред и отговаряне със „за“, „против“ и „въздържал се“. Започваме поименно гласуване:

**Айдоан Джелил –** [**„за“**](mailto:aydoan_djelil@abv.bg)

**Александър Неделчев -** [**„за“**](mailto:aydoan_djelil@abv.bg)

**Алисe Муртезова -** [**„за“**](mailto:aydoan_djelil@abv.bg)

**Асен Даскалов -** [**„за“**](mailto:aydoan_djelil@abv.bg)

**Бедрос Пехливанян -** [**„за“**](mailto:aydoan_djelil@abv.bg)

**Биляна Кирова -** [**„за“**](mailto:aydoan_djelil@abv.bg)

**Валери Иванов -** [**„за“**](mailto:aydoan_djelil@abv.bg)

**Веселин Тодоров Велчев – отсъства**

**Веселко Цветков -** [**„за“**](mailto:aydoan_djelil@abv.bg)

**Владо Владов – „против“**

**Галин Ганчев -** [**„за“**](mailto:aydoan_djelil@abv.bg)

**Гергана Николова-Спасова -** [**„за“**](mailto:aydoan_djelil@abv.bg)

**Дауд Ибрям -** [**„за“**](mailto:aydoan_djelil@abv.bg)

**Деана Тонева -** [**„за“**](mailto:aydoan_djelil@abv.bg)

**Деница Иванова -** [**„за“**](mailto:aydoan_djelil@abv.bg)

**Деян Недков -** [**„за“**](mailto:aydoan_djelil@abv.bg)

**Диана Ласонина -** [**„за“**](mailto:aydoan_djelil@abv.bg)

**Дилян Саманджиев – „въздържал се“**

**Димитър Димитров – „въздържал се‘**

**Евгени Игнатов -** [**„за“**](mailto:aydoan_djelil@abv.bg)

**Екатерина Иванова -** [**„за“**](mailto:aydoan_djelil@abv.bg)

**Елеонора Николова -** [**„за“**](mailto:aydoan_djelil@abv.bg)

**Елисавета Досева -** [**„за“**](mailto:aydoan_djelil@abv.bg)

**Елка Симеонова -** [**„за“**](mailto:aydoan_djelil@abv.bg)

**Иван Кюркчиев -** [**„за“**](mailto:aydoan_djelil@abv.bg)

**Иван Костадинов Иванов -** [**„за“**](mailto:aydoan_djelil@abv.bg)

**Иван Петров Григоров – отсъства**

**Иван Петров Иванов -** [**„за“**](mailto:aydoan_djelil@abv.bg)

**Иво Колев Пазарджиев -** [**„за“**](mailto:aydoan_djelil@abv.bg)

**Йовчо Георгиев Смилов -** [**„за“**](mailto:aydoan_djelil@abv.bg)

**Йорданка Даневска -** [**„за“**](mailto:aydoan_djelil@abv.bg)

**Косю Станев -** [**„за“**](mailto:aydoan_djelil@abv.bg)

**Кристиян Иванов -** [**„за“**](mailto:aydoan_djelil@abv.bg)

**Кънчо Йорданов -** [**„за“**](mailto:aydoan_djelil@abv.bg)

**Луиза Попова – „въздържал се“**

**Милко Борисов Костадинов - отсъства**

**Мирослав Петров Славчев – отсъства**

**Митко Христов Кунчев – „въздържал се“**

**Михаил Илиев -** [**„за“**](mailto:aydoan_djelil@abv.bg)

**Наталия Кръстева -** [**„за“**](mailto:aydoan_djelil@abv.bg)

**Орлин Дяков - отсъства**

**Пламен Рашев -** [**„за“**](mailto:aydoan_djelil@abv.bg)

**Пламен Цветков – отсъства**

**Росица Георгиева –** [**„за“**](mailto:aydoan_djelil@abv.bg)

**Светлозар Симеонов –** [**„за“**](mailto:aydoan_djelil@abv.bg)

**Станимир Станчев -** [**„за“**](mailto:aydoan_djelil@abv.bg)

**Стоян Христов - отсъства**

**Теодора Константинова -** [**„за“**](mailto:aydoan_djelil@abv.bg)

**Тодор Койнов -** [**„за“**](mailto:aydoan_djelil@abv.bg)

**Траян Тотев -** [**„за“**](mailto:aydoan_djelil@abv.bg)

**Христо Белоев -** [**„за“**](mailto:aydoan_djelil@abv.bg)

**КВОРУМ** **– 44. С 39 гласа „за“, 1 „против“ и 4 „въздържал се“ се прие**

**РЕШЕНИЕ № 166**

### На основание чл. 21, ал. 2 във връзка с ал.1, т. 6 и т. 23 и чл. 17, т. 10 от Закона за местното самоуправление и местната администрация (ЗМСМА), чл. 125, ал.1, т. 2 от Закона за публичните финанси, във връзка с чл. 6, т.1 от Закона за физическото възпитание и спорта, и Решение № 66, прието с Протокол № 5/10.02.2020 год. на ОбС, Общински съвет – Русе реши:

1. Дава съгласие община Русе да сключи договор за спонсорство за сумата от 90 000 лв. с ПФК „Дунав“ с ЕИК 205642904 за осъществяване на спортната дейност на клуба през 2020 год. срещу задължение за промотиране и популяризиране на Община Русе при предстоящи срещи, изявления и гостувания в телевизионни предавания чрез дейностите, описани в Писмо с вх. № 36-173-1/26.02.2020г. на Община Русе.

2. Средствата по т. 1 да се осигурят от резерва на Община Русе.

3. Възлага на кмета на Община Русе да подпише договор за спонсорство с посочване на конкретни задължения за спортния клуб за популяризиране на община Русе чрез посочените от заявителя ползи.

**29 Точка**

**Питания**

**Г-н Иво Пазарджиев: Продължаваме с питания на** общински съветници. Питане от господин Деян Недков, първото му питане е с входящия номер, който е 495 от 18.05.2020 г. заповядайте, г-н Недков, за вашето питане.

**Г-н Деян Недков: У**важаеми колеги,уважаеми господин Кмет, правя следното питане и желая да ми отговорите на следните въпроси относно приключилия конкурс и назначаването на нов директор на ОП „Управление на общински имоти“: първия, в предизборната Ви кампания казвали ли сте многократно, че искате да задържите младите хора в Русе ? Втори, морално и наложително ли е в Община Русе да се назначават пенсионери и то на ръководни постове ? Трети, дали и през Вашето управление Община Русе ще бъде “пристан“ за пенсионираните висши милиционери, натъкмявани на високи длъжности?

**Г-н Иво Пазарджиев:** Благодаря на г-н Недков. Госпожа Златомира Стефанова ще отговори от името на администрацията. Колеги, моля съветниците да седнат, докато има изказващи се на микрофона, сесията продължава. Благодаря ви. Госпожо Стефанова. Имате думата.

**Г-жа Златомира Стефанова:** Уважаеми господин Недков, благодарим за Вашето питане. На първият въпрос - Община Русе като отговорна институция води активна политика за задържане на младите хора. Осъществява се тясно сътрудничество с работодателите, чиито бизнес се развива в границите на общината, като се стимулира наемането на персонал от региона. Заедно с това се осъществява и тясно сътрудничество с Русенски университет „Ангел Кънчев“, като се води активен диалог за профилиране на образованието съобразно нуждите на бизнеса. Община Русе е разработила и Общински годишен план за младежта, приет с Решение №51 по протокол № 4/23.01.2020 г. на Общински съвет - Русе, в който са предвидени инициативи, които да кореспондират с идеите на младите хора и техните инетереси, да допълват познанията им и да улесняват навлизането им в пазара на труда. По втора точка по отношение на назначаването на нов директор на ОП „Управление на общински имоти“ Ви уведомявам, че е проведен конкурс на основание чл.90 и 91 от Кодекса на труда във връзка с чл. 8 от Правилника за организация и дейността на Общински съвет - Русе, приет с Решение №364/15.11.2012 г., който е изменен с Решение №1331 от 2015 г. на Общинския съвет - Русе. Условията на конкурса са обявени на страницата на Община Русе и във в. „Утро“ от 13 март, като всеки отговарящ на изискванията за заемане на длъжността е имал право да подаде документи за участие. За участие в конкурса в срок от 1 месец от публикуването на обявлението са подали документи две лица. Следва да се има предвид, че заемането на ръководен пост изисква познания и опит, с които да се гарантира ефективното управление на съответната структура било тя и административна. Както в държавното управление, така и в частния сектор при подбора на персонал за заемане на ръководни длъжности се поставят изисквания за определени умения – ключови компетенции и личностни характеристики, необходими за заемане на съответната позиция. По точка 3 длъжности в общинска администрация, както и управленски позиции в общинските предприятия и общинските търговски дружества се обявяват и заемат, съобразно изискванията на закона и спецификата на конкретната длъжност. Недопустимо е да се определя на основа на възрастов принцип изисквания за заемане на длъжност. Конкурсите за заемане на определена позиция в Община Русе са публични, изискванията към кандидатите се определят на база на необходимите за изпълнение на позицията компетенции и всяко лице има право да участва в конкурса, доколкото ги притежава. Приложено сме Ви представили исканите от Вас документи, като в частта, която представят лични данни информацията е закрита. Така инициализирана и не се предоставя автобиография, тъй като не може да ви предадем такива лични данни.

**Г-н Иво Пазарджиев:** Благодаря на г-жа Стефанова. Господин Недков, имате право на допълнителни въпроси или на становище относно отговора.

**Г-н Д. Недков:** Моето становище ще бъде кратко. Зададох принципни въпроси, получих отговори като за ученик от първи клас. Благодаря.

**Г-н Иво Пазарджиев:** Благодаря на господин Недков. Следващо питане също е от него. То е с вх.№ 497.

**Г-н Д. Недков:** Уважаеми г-н кмет, запознати ли сте със състоянието на асфалтовата настилка на улиците: “Георги Бенковски“, “Стара Планина“, “Бузлуджа“, свързващият трите улици откъм ж.п. линията “булевард“ “Родина“ и отсечката зад Земеделския колеж – водеща се бул. Цар Освободител? Знаете ли, че жителите на този микро квартал намиращ се в широкия център на град Русе, са се организирали и внесли в Община Русе две подписки с по над 300 подписа всяка една от тях, само с едно искане - основно преасфалтиране на улиците? След проведена от групата съветници среща с жителите на този микро квартал те помолиха да ви зададем следните въпроси: Кога ще се осъществи мечтаното от тях основно преасфалтиране на улиците ? С цел запазване на здравето на хората и намаляване на вредното въздействие на шума, Община Русе ангажира ли се да монтира акустична преграда покрай ж.п. линията или поне ограда ограничаваща достъпа до линията? Поради това, че през ж.п. линията до ж.п. моста над бул. “Христо Ботев“ ежедневно преминават пешеходци, възможно ли е изграждането на пешеходни пътеки и ограждения забавящи преминаването, които ще осигурят безопасността на пресичащите граждани? Община Русе ще извърши ли облагородяване на площите покрай ж.п линията и последващото им поддържане, както е редно в един европейски град и ще предприеме ли мерки тези площи да се ползват от недобросъвестни граждани за изхвърляне на строителни и растителни отпадъци? След извършена справка установих, че посочените улици не попадат в обхвата на проект „Реконструкция и подмяна на водопроводна и канализационна мрежа“, възложител „ВиК“ ООД и при изнесена от Община Русе информация в медиите, че има неизразходвани 2 милиона лева от проект „Основен ремонт на първостепенна и второстепенна улична мрежа на гр. Русе за нуждите на Община Русе“, моят основен въпрос към Вас е - Ще поемете ли ангажимент към жителите от горепосочения микро квартал техните искания да се случат в най-кратки срокове? Благодаря.

**Г-н Иво Пазарджиев**: Благодаря на г-н Недков. За отговор г-жа Магдалина Илиева, заповядайте.

**Г-жа Магдалина Илиева:** Уважаеми господин Недков, давам отговор на всички въпроси, които сте задали по следния начин: в Община Русе постъпи питане от Вас, чрез Общински съвет - Русе с вх. №06-01-94 от 12 май, относно необходимостта от преасфалтиране на улиците между бул. „Цар Освободител“ и ж.п. линията в района на Земеделския колеж, шумовите нива от ж.п. транспорта, възможностите за обособяване на пешеходна пътека през ж.п. линията и облагородяването на площите около нея. По точка 1 за необходимостта от преасфалтиране на улиците между бул. „Цар Освободител“ и ж.п. линията в района на Земеделския колеж, Ви предоставям следната информация: извършен е оглед на място по ул. „Георги Бенковски“, ул. „Стара планина“, ул. „Бузлуджа“ и бул. „Цар Освободител“. При проверката е констатирано, че асфалтобетоновата настилка по визираните улици е в лошо техническо състояние. Наблюдават се множество пукнатини, кърпежи и дупки и следва да се извърши по-задълбочено проучване на района и възможностите за извършване на текущ ремонт. При необходимост от основен ремонт трябва да се изготви инвестиционен проект, съгласно разпоредбите на Закона за устройство на територията. По точка 2 за ограничаване на шума от ж.п. транспорта чрез монтиране на шумозащитни съоръжения, Ви информирам, че като резултат от актуализираната стратегическа карта за шума на агломерация Русе е видно, че от трите основни източника на шум, автомобилният трафик продължава да оказва най-ясно изразено неблагоприятно влияние върху населението на агломерация Русе. Ограничено е влиянието на шума от железопътния трафик, поради естеството на градоустройственото ситуиране на жилищните и „специални” сгради, както и поради сравнително ниските нива на интензивност на железопътния трафик през града. Няма население изложено на нива на шума над граничните стойности за ден, 8 жители – за вечер и 37 жители за нощ са подложени на въздействие на шума от ж.п. транспорта над граничните стойности на гр. Русе. Като мярка 9Б.2.10 в План за действие към стратегическите карти за шум са предвидени активни противошумови меропроятия в т.ч. шумозащитни екраниращи съоръжения. Поради липсата на финансиране на мерки, свързани с въздействието на шума от Европейските фондове и оперативни програми към 2020 г. не са налични средства за изграждане на подобни съоръжения. По точка 3 възможно ли е изграждането на пешеходна пътека през ж.п. линията в близост до ж.п. моста над бул. „Христо Ботев“, Ви уведомявам, както следва: разкриването и закриването на ж.п. прелези и пешеходни преминавания през ж.п. линии се извършва по точно определен ред, съгласно Закона за железопътния транспорт и Наредба № 4/27.03.1997 г. за железопътните прелези на Министерство на транспорта и Министерство на вътрешните работи. Същите се оборудват по изискванията на Наредбата със специална настилка, пътни знаци, габаритни рамки, бариери, сигнализация по железния път и др. Според нормативните изисквания такива преминавания се изграждат само в изключителни случаи при формирани интензивни автомобилни или пешеходни потоци, а не на всяко пресичане на железния път с части от уличната мрежа или индивидуални пресичания на пешеходци през него. Пресичането на ж.п. линията е изключително опасно и е недопустимо да се извършва на нерегламентирани места. Съгласно чл.51 от Наредба № 4/27.03.1997 г., пешеходни пътеки се откриват, устройват и закриват по решение на комисията по чл.46 от същата наредба. Разходите за откриването и поддържането им са за сметка на съответните предприятия или общини. Искането за откриване на нов прелез (пешеходна пътека) се отправя до генералния директор на БДЖ, който назначава комисията по чл.46 и одобрява нейния протокол. Предложенията за откриване на подобни съоръжения задължително предварително се съгласуват с Дирекция на национална служба полиция - направление КАТ-ПП в изпълнение изискванията на чл.45 от наредбата. През 2017 г. е изготвен инвестиционен проект за изграждане на „Пешеходен железопътен прелез за осигуряване на пешеходна връзка между ж.к. Родина и ж.к. Централен южен район“. Проектът е съгласуван от НКЖИ, но със Заповед № 12-05-1/31.01.2018 г. Изпълнителна агенция „Железопътна администрация“ към Министерство на транспорта отказва съгласуване на същия. Към настоящият момент областният управител на област Русе е запознат с визирания проблем и съвместно с Община Русе работи за решаването му. По точка 4 относно облагородяването на площите покрай ж.п. линията, Ви информирам, че железопътната инфраструктура има от двете си страни ограничителна строителна линия, която се разполага на 60 м от оста на крайния железопътен коловоз или на 100 м от нея - за магистрални железопътни линии, построени за скорост по-висока от 160 км в час. В чертите на населените места ограничителната линия се определя с градоустройствените и застроителните планове. Поддръжката на площите около железопътната инфраструктура е ангажимент на Национална компания железопътна инфраструктура. При наличие на издънкова растителност, неокосена трева, наличие на отпадъци, Община Русе писмено напомня задълженията на НКЖИ за поддръжка на сервитутните линии. Благодаря.

**Г-н Иво Пазарджиев:** Благодаря на г-жа Илева. Господин Недков има възможност за допълнителни въпроси или становище.

**Г-н Д. Недков:** На въпрос 2 и 3 получих ясни отговори. Ще тръгна отзад напред, въпрос 4 - при наличие на издънкова растителност Община Русе писмено напомня задълженията. Направила ли го е или аз трябва да го направя към НКЖИ? По въпрос № 1: „следва да се извърши по-задълбочено проучване за извършване на текущ ремонт“ или основен ремонт. Кога? Аз бях питал кога.

**Г-н Иво Пазарджиев:** Госпожо Илиева ще отговорите ли на допълнителните въпроси или…,а, г-н Милков, заповядайте.

**Г-н Пенчо Милков:** Скъпи колега Недков, въпросът ви ми беше изключително скъп, защото тези подписки, които вие визирате инициатор съм аз. Те не са с 300 подписа, там живее млад социалист, социалистка и бяха предмет, тук всичките ми колеги знаят на актуални въпроси към кмета Стоилов. Така, че радвам се, че сте стигнали там, където бяхме стигнали миналата година. Изпратил съм специалисти, които да видят улиците. Тези улици са като след бомбардировка и заради това инж. Илиева ви казва, това е тежкото изречение. Дали наистина е необходим ремонт, това казах и на младата социалистка или е необходим основен ремонт, което вече ще бъде изключително трудно. Не е въпроса, там хората живеят в ужасни условия. За НКЖИ проблемът върви не само в този квартал, а и в цялото трасе, детенцето, което почина зад Европейските езици, тогава пък стана основание аз да се обръщам към г-н Стоилов с въпроси към НКЖИ, отделно като народен представител дали може да се сложи ограда по цялото трасе, както в други европейски държави, в рамките на града е ограничен достъпа, не просто да кажеш забранено е, а действително да се сложи ограда. Истината е, че примерно трасето, много е широка сервитутната линия, това пречеше дълго време да се прави ремонт и на бул. Родина. Той се изпълни по времето на г-жа Кръстева като заместник-кмет, лично съм я поздравил, въпреки че там има застъпване със сервитута на НКЖИ и това създава ограничение ние да вложим огромна сума в техния имот фактически. Иначе е голям проблем. А НКЖИ, знаят всички, които са се докосвали много трудно дават пари. Та по отношение на всички живущи в този квартал трябва да знаят, че въпросът им е абсолютно понятен за мен, имам желание да се извърши ремонт на улиците. Дано да може текущият ремонт да е достатъчен и сме го възложили това нещо да се изпълни тази година. Единствено не може да ви кажа кога, защото ако е основен ремонт вече ще е необходимо проектиране и залагане за догодина.

**Г-н Иво Пазарджиев**: Благодаря на господин кмета. Господин Недков има думата за становище по отговорите.

**Г-н Д. Недков:** Хайде да си разделим подписките на две, господин Милков. Едната може да е ваша, едната лично я е внесъл г-н Борил Панайотов от наше име когато беше общински съветник 2011-2015 г. Така става ли?

**Г-н Иво Пазарджиев:** Благодаря на господин Недков. Следващото питане е от г-жа Алисе Муртезова. Заповядайте г-жо Муртезова.

**Г-жа Алисе Муртезова:** Уважаеми господин Пазарджиев, уважаеми господин Милков, по време на приемните ми дни имах въпроси отново от  граждани, въпреки че част от БСП днес казаха, че само при тях ходели гражданите, не е така. Първият ми въпрос е в 21-ви век, стремейки се към екологични норми, чист въздух и чиста околна среда, в целия град се движат автобуси на по 30-40 години. Ще бъде ли забранена употребата им и кога ще се случи това? Вероятно сте запознати, че в целия Европейски съюз не се допускат превозни средства от градския транспорт със сертификат по-нисък от евро норма 05, докато тези, които се движат по русенските улици, включително централна градска част, са с много по-нисък сертификат от въпросната норма. Те доказано замърсяват въздуха. В гражданите буди недоумение и фактът как точно тези автобуси и тролейбуси, които са в трагично състояние и често аварират са преминали през технически прегледи? Вторият ми въпрос е през октомври месец беше обявена обществена поръчка за закупуване на нови тролейбуси и електробуси. Те следва да бъдат закупени със средства, осигурени по оперативна програма “Околна среда”. Стойността на новите превозни средства – 15 тролея и 20 електрически автобус е над 43 милиона лева. Шест месеца по-късно, обаче в Русе все още няма модерен и екологичен транспорт. На какво се дължи това забавяне и кога се очаква доставката на новите превозни средства? Междувременно да вмъкна, докато чакаме нови електрически автобуси и тролеи, чужденците – гости на нашия град, се снимат с нашия остарял автопарк като атракция, което е срам иначе за европейския ни град Русе. Благодаря.

**Г-н Иво Пазарджиев:** Благодаря на г-жа Муртезова. Давам думата за отговор на г-н Димитър Недев. Заповядайте, господин Недев.

**Г-н Димитър Недев:** За добро утро започнахме транспорта, за добър вечер пак. Това в кръга на шегата. Абсолютно съм съгласен и абсолютно сте права. Само, че така сме решели в 21-ви век да се снимаме през 2012 г., когато сме сключили договор за 10 г. за опериране на автобусни линии с различни превозвачи. И тогава и в договора не сме поставили никакви изисквания относно евро нормите. Аз ще ви отговоря по ред на въпросите. Започнах, вътрешноградската схема за транспорт е приета през 2010 г., два пъти е променяна частично. Това е в 2012 г. и 2013 г. Това е по отношение на маршрути и разписания на самия транспорт. Договорите, които са сключени с превозвачите по линиите са сключвани през 2012 г., като са сключени при критерии, които са били актуални към този момент. Договорът е 10-годишен, изтича 2022 г. Аз също не харесвам тия транспортни средства, които се движат, тъй като и аз съм гражданин на гр. Русе и аз се възмущавам полуразпаднали се автобуси и за голяма изненада тези автобуси идват с изрядни документи за преминали технически прегледи, документи от ДАИ, че са в изгодно, добро техническо състояние и могат да изпълняват своето предназначение. Съгласно изискванията на всеки 6 месеца автобусите и тролейбусите преминават такива прегледи. Мога да ви кажа, че тролейбусите на Общински автотранспорт, макар че част от тях са стари действително се поддържат и са в изправно състояние. Освен това всеки един превозвач, съгласно нормативната база ежедневно преди излизане на транспортното средства е необходимо да извърши техническа проверка на превозните средства, които обслужват гражданите. Това е по първия Ви въпрос. По втория въпрос ще цитирам само факти, като ще цитирам важните дати. На 08.10.2019 г. е открита процедура за закупуване на транспортни средства. Сумата е 36 милиона, тъй като в поръчката освен закупуване на транспортни средства има сума, която е заделена за изграждане на депо с необходимите зарядни станции и инфраструктура към него. Тоест да бъда коректен, на част от депото, тъй като това няма да реши всичките проблеми, за тази сума няма как да се изгради съвременно и модерно депо. Та, на 08.10.2019 г. е открита процедурата за закупуване на транспортни средства. На 04.11. постъпва жалба. На 07.11. жалбата е входирана в КЗК. На 28.01.2020 г. има решение на КЗК, в което решение възложителят на поръчката или това е Общински автотранспорт в 14-дневен срок има право да подаде жалба срещу решението. Такава е подадена във Висшия Административен съд срещу решението на КЗК. На 17.03.2020 г. е насрочено заседание на Висшия Административен съд и тъй като попадаме в периода след 13 март това заседание е отменено за 21.04.2028 г., на 20, извинявайте 2020-та. На 21.04. след заседанието, на 28 излиза решението на ВАС и в момента работата на комисията продължава с отваряне на документите на кандидатите. Очакваме скоро и ние да разберем решението на комисията и предложенията за сключване на договор. След това може в зависимост от това ще има ли обжалване няма ли, ще може и ние да знаем точно към коя дата може да очакваме новите превозни средства. Говорим за 35 превозни средства, 20 електробуса и 15 тролейбуса чисто нови. Благодаря за вниманието. Благодаря за вниманието.

**Г-н Иво Пазарджиев:** Благодаря на г-н Недев. Има ли допълнителни въпроси или становище по отговора?

**Г-жа Алисе Муртезова:** Аз само да кажа да не се сърдите като отправяме питания, защото това интересува всички. И дай Боже да няма някой инцидент с тези аварирали превозни средства особено на кръговото, защото аз много често виждам такива аварирали. Аз също недоумявам как при условие, че са минали технически прегледи, за които казахте, тези автобуси и изобщо всички превозни средства се движат по нашите ..., нали не искам въобще да политизираме тук нещата, действително е проблем и това го знаем всички. Благодаря за отговора и за това, което обяснихте.

**Г-н Иво Пазарджиев**: Господин Недев иска думата.

**Г-н Димитър Недев:** Аз благодаря за вашето изказване втория път. Напомнихте ми да поясня още нещо. Обект на поръчка, освен закупуването на тролейбусите и изграждането на депо и подобрение на контактна мрежа, където е предвидено да се подменят и превключвателите с по-технологични, в резултат, на което ще намали шума и ще стане по-бързо движението на самите тролейбуси.

**Г-н Иво Пазарджиев**: Благодаря на г-н Недев. Следващото питане е от Светлозар Симеонов. Заповядайте, г-н Симеонов.

**Г-н Светлозар Симеонов**: Питане относно доставка на нетна активна електрическа енергия по свободно договорени цени и избор на координатор на балансирана група за средно и ниско напрежение за обекти, собственост на Община Русе.Първи въпрос - Кога изтича договорът за доставка на нетна активна електрическа енергия със стария доставчик? Втори въпрос - Откога влиза в сила новия договор за същата нетна активна енергия? Трети въпрос - Защо Община Русе за месец март 2020 г. е на доставчик последна инстанция и кой носи отговорност за това? Четвърти въпрос - Каква е загубата на финансови средства, моля да ми посочи конкретната сума на Община Русе за пропуснатите месеци, за които няма сключен договор с доставчик за електрическа енергия? Откъде ще се вземе разликата за доплащане? Благодаря.

**Г-н Иво Пазарджиев**: Благодаря на г-н Симеонов. Господин Недев има думата.

**Г-н Димитър Недев:** Уважаеми господин Симеонов, уважаеми дами и господа общински съветници, първият въпрос - Кога изтича договорът за доставка? На 07.02.2018 г. е сключен договор с Енерго про енергийни услуги ЕООД с предмет „Доставка на нетна активна електрическа енергия по свободно договорени цени и избор на координатор на балансираща група за средно и ниско напрежение за обекти, собственост на Община Русе”. Договорът е за срок от 24 месеца и след като е сключен на 7 февруари изтича на 07.02.2020 г., т.е. договорът е изтекъл. Вторият въпрос - Кога влиза в сила новия договор за доставка на нетна електрическа енергия? Новият договор не е влязъл в сила. Третият въпрос - Защо Община Русе за месец март 2020 г. е на доставчик последна инстанция и кой ще отговаря за това? Това е много интересен въпрос и ще цитирам пак факти. С писмо № 91-843-5/09.10.2019 г. във връзка с подготовка на обществена поръчка за доставка на електрическа енергия, Кметът на община Русе е изискал в срок до 16.10.2019 г. справка от всички кметства и общински предприятия относно заплащаната електрическа енергия. На 16.12.2019 г. е изготвена и изпратена документацията до Агенция по обществени поръчки. На 20 декември е публикувано Решението за откриване на процедура като срокът за получаване на оферти е 27.01.2020 г. С дата 13.03.2020 г. е решението за класиране и избор на изпълнител. На същата дата информацията е изпратена до всички участници. Срокът за обжалване тече от 17.04.2020 г. до 27.04.2020 г. Смятам да пропусна тая част, която касае пандемията и влязлото положение, тъй като тогава всички срокове бяха спрени, включително и сроковете, които касаят тази поръчка. Срокът за обжалване решението за избор на изпълнител започва да тече на 17.10.2020 г., т.е. девет дена след 09.04., когато в Държавен вестник са обнародвани промените на законите, които са свързани с пандемията, които отлагат сроковете по обществените поръчки. На 29.04.2020 г. е получено Уведомително писмо до Възложителя, с което за възложител, за изпълнител е избрана компанията ЮРОПИАН ТРЕЙД ОФ ЕНЕРДЖИ АД. Същата компания отказва сключване на договор. На 07.05.2020 г. е публикувано Решение за изменение на влязло в сила Решение за класиране, в което се избира за изпълнител вторият класиран участник, това е ГРАНД ЕНЕРДЖИ ДИСТРИБЮШЪН ЕООД. Срокът за обжалване е 18 май. Срокът за сключване на договора зависи от деня, в който вторият доставчик предостави необходимите документи. Вследствие на липса на договор с доставчика на свободен пазар след 01.03.2020 г. фактурите за ел. енергия са на цена на доставчик от последна инстанция Енерго про-продажби ЕАД. В началото на месец май 2020 г. е подадено заявление за всички партиди на Община Русе, в т.ч. и от името на всички кметове на кметства за цени на регулиран пазар. Четвърта точка - Каква е загубата на финансови средства за Община Русе от пропуснатите месеци, за които няма сключен договор с доставчика на електрическа енергия? Откъде ще се вземеразликата за доплащане? В Община Русе, в т.ч. във всички второстепенни разпоредители, кметства, общински предприятия за консумирана ел. енергия е заплатена следната сума: месец февруари – 166 924 лв. с цена на свободен пазар. Месец март – 225 477 лв. с цена на доставчик от последна инстанция. За месец април сумата е 192 091 лв. с цена на последна инстанция. Това е, което мога да отговоря.

**Г-н Иво Пазарджиев:** Благодаря на г-н Недев. Господин Симеонов има право на два уточняващи въпроса или на становище. Заповядайте.

**Г-н Светлозар Симеонов:** Преди да задам въпросите, ще уточня някои неща и детайли, защото не съм доволен от отговора и ще обясня защо. При положение, че общинска администрация знае, че договорът изтича на 07.02. няма как да се сключва в тези срокове, които ... Когато е почнала обществената поръчка трябваше да се предвидят тези срокове, тази обществена поръчка да се направи малко по-рано. Другото, което е да се оправдаваме с пандемията, това е несериозно. Ще кажа защо. Пандемията е в март месец, знаете, че договорът изтича февруари месец. Вие от 1 март трябваше да имате нов доставчик. Реалните цифри в момента, които ми ги казвате така като ги гледам, аз питах за разликата между общината колко е платила повече, вие ми цитирате фактури какво е платила общината. За тези месеци в момента, които ми ги цитирате по елементарни сметки разликата за два месеца е 160 000 лв. общината е платила повече. Да поясня нещо друго, община Русе има обекти на средно и на ниско напрежение. Месец май, община Русе, да хубаво е направила стъпки да върне обектите, които са на ниско напрежение на регулиран пазар да може да се спестят пари. Това е похвално. Но тези, които са на средно напрежение няма как да ги върнете на регулиран пазар. Какво се случва до тогава? Както разбирам вашите отговори искате да кажете и в шести месец общината ще бъде на доставчик последна инстанция. Благодаря.

**Г-н Иво Пазарджиев:** Благодаря на г-н Симеонов. Господин Недев иска думата.

**Г-н Димитър Недев:** Аз много благодаря за доуточненията. Да, абсолютно сте прав, но аз започнах с фактите. Писмото, което е изпратено на 09.10.2019 г. е трябвало да бъде изпратено 3 месеца по-рано или на месец юли 2019 г. Повече няма да коментирам.

**Г-н Иво Пазарджиев:** Господин кмета иска думата. Заповядайте, господин Кмет.

**Г-н Пенчо Милков:** Уважаеми г-н Симеонов, уважаеми общински съветници и драги съграждани, темата беше обществено изведена преди няколко дена в специална пресконференция. Чухте днеска официалния отговор на администрацията. Аз бих заключил да ви опростя уравнението по следния начин. Настоящото ръководство на общината, визирам себе си и четири заместник-кмета работят с общинската администрацията, която е работила с предното общинско ръководство. Преди 8 г. са уволнени 80 човека. При мен са напуснали пенсионери и двама души, които имаха собствено виждане за развитие на професионалната си кариера различна от Община Русе. Ако това всичкото го слушах след като съм уволнил 80 човека, сложил съм някой, който се учи върху това как да направи процедура, разбирам. Когато процедурата се прави от тези, които са я правили 8 г., стартирала е дни след като съм станал кмет, като е подготвяна месеци, месец преди това. Какво да ви кажа? Аз не станах да кажа, че е някаква форма на атака и някаква форма никога никой от тях не го чу, когато разбрахме за проблема, че нещо са ми направили да ме изложат или нещо ей сега да имате възможност за политическа атака. Никой не го чу. Обратно на това как ще е глупаво за пандемията? Законът каза, че се удължават сроковете, първо. Второ, първият участник отказа да сключи договора и така се натрупаха тези 2 месеца. А действително, че е забавено стартирането на процедурата преди моето встъпване в работата ми е факт. Какво точно да ви кажем в момента? Не са такива страшни цифрите каквито ги казахте, но грешката е факт. Кметовете на кметства няма да бъдат оставени, получили са подробна информация от мен в момента, в който я потърсиха. Ще бъдат подпомагани и за тока, и за много други неща. Така, че пак ви казвам, първо проблемът се раздуха по политически, казаха се цифри на хората, които не са верни. Чухте днес верните цифри. Има разбира се разлика от 166 000 през февруари, през март стават 225. Това е разликата на месечна база. Това е от 166 на 225 е разликата на месечна база. Предприехме наистина тези, които са на ниско напрежение веднага да ги освободим и сме в непрекъснат разговор. Отделно говорих с ръководителите на ЕОН във Варна, получихме разсрочка от 28 дни за първата фактура, което пък ни спаси от лихви. Така, че има грешка, не мисля, че е умишлено направена спрямо мен, нито трябва да се използва за политически цели.

**Г-н Иво Пазарджиев:** Благодаря на г-н кмета. Следващото питане ... (коментар от зала не се чува) Няма такава процедура, господин Симеонов. Следващото питане е от проф. Михаил Илиев. Заповядайте.

**Проф. Михаил Илиев**: Уважаеми господин Председател, уважаеми г-н Кмете, уважаеми колеги, на онлайн приемните, които провежда нашата група бяха поставени въпроси от граждани в областта на комуналните дейности. Обобщихме ги и ги представям на вашето внимание. Първи въпрос – Защо тази година се забави косенето на трева в кварталите и междублоковите пространства и защо не се обяви публично график, както това се е случвало през изминали години? Тъй като могат да ни обвинят в политиканстване затова помолих, донесох няколко снимки, които правих тази седмица, за да не съм голословен. Така. Ако има публичен график и самите граждани ще могат да следят кога ще се коси в района, в който живеят. Сигналите, които получихме са от кварталите „Здравец“ и „Възраждане“, където и към момента на места тревата достига близо метър. В същото време тревата на входно-изходните участъци, които са лицето на града, не е косена изобщо, макар че тази година времето бе благосклонно и липсваха дъждове. Какво предвиждате, за да се подобри или спешно да се окосят тези ливади? Втори въпрос - В периода на извънредното положение сметосъбирането и сметоизвозването в града беше под всякаква критика. Обичайна гледка са преливащи кошчета и контейнери, дори в центъра на града. В този смисъл, обмисляте ли да ангажирате сметосъбиращата фирма да изготви нов график, в който контейнерите и кошчетата за боклук да се изпразват по-често? Трети въпрос - Със затоплянето на времето все повече се появиха бездомните кучета в града. Моля да предоставите справка за заловените, кастрирани и пуснати по места бездомни кучета от началото на годината, като се направи сравнение с минал период. И четвърти въпрос - Какво стана с обещанието Ви за миене, редовно миене на уличната мрежа, нещо което според гражданите не се е случило дори по време на извънредното положение, когато трябваше сериозно да бъде застъпено като основна здравна мярка? Благодаря.

**Г-н Иво Пазарджиев:** Господин Недев, моля да изчакате само секунда. Преди да се направи отговора аз правя процедурно предложение останалите питания, отговора на господин ... Тъй като часа е 18:59, нямаме право, съгласно нашия Правилник да заседаваме повече, в 19 часа би следвало да приключим сесията или да продължим утре. Моето процедурно предложение е отговорът на проф. Илиев, както и питането на г-н Пехливанян, питането на г-н Дяков и изказването на г-н Мариян Димитров, да бъдат отложени за следващата сесия на ОбС – Русе. Така че подлагам на гласуване процедурното това предложение. То е процедурно, няма нужда от поименно гласуване. Моля, който е съгласен да гласува „за“. С 30 гласа „за“. Против? Въздържали се? Не виждам. Съгласно току-що приетото процедурно предложение точно в 19 ч. прекратявам заседанието. Отговорите и питанията остават за следващата сесия. Приятна вечер на всички, благодаря.

***Забележка*:** На основание на чл. 96, ал. 2 от Правилника за организацията и дейността на Общински съвет-Русе, неговите комисии и взаимодействието му с общинската администрация протоколите с резултатите от поименното гласуване са приложени към настоящия протокол.

**ИЗГОТВИЛ: ПРЕДСЕДАТЕЛ:**

**/ П. Денчева-Лукова / / Иво Пазарджиев /**